**ΒΟΥΛΗ ΤΩΝ ΕΛΛΗΝΩΝ**

**ΠΕΡΙΟΔΟΣ ΙΖ΄- ΣΥΝΟΔΟΣ Δ΄**

**ΔΙΑΡΚΗΣ ΕΠΙΤΡΟΠΗ ΠΑΡΑΓΩΓΗΣ ΚΑΙ ΕΜΠΟΡΙΟΥ**

**Π Ρ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

Στην Αθήνα σήμερα, 4 Μαρτίου 2019, ημέρα Δευτέρα και ώρα 15.15΄, στην **Αίθουσα «Προέδρου Αθανασίου Κωνστ. Τσαλδάρη» (223) του Μεγάρου της Βουλής,** συνήλθε σε συνεδρίαση η Διαρκής Επιτροπή Παραγωγής και Εμπορίου, υπό την προεδρία της Προέδρου αυτής, Χαράς Καφαντάρη, με θέμα ημερήσιας διάταξης: «Επεξεργασία και εξέταση του σχεδίου νόμου του Υπουργείου Περιβάλλοντος και Ενέργειας «Έρευνα, εκμετάλλευση και διαχείριση του γεωθερμικού δυναμικού της χώρας, σύσταση Ελληνικής Αρχής Γεωλογικών και Μεταλλευτικών Ερευνών, ιδιοκτησιακός διαχωρισμός δικτύων διανομής φυσικού αερίου και άλλες διατάξεις».

  Στη συνεδρίαση παρέστησαν ο Υπουργός Περιβάλλοντος και Ενέργειας, κ. Γεώργιος Σταθάκης, ο Υφυπουργός Περιβάλλοντος και Ενέργειας, κ. Γεώργιος Δημαράς, καθώς και αρμόδιοι υπηρεσιακοί παράγοντες.

Η Πρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ.: Αποστόλου Ευάγγελος, Δημήτριος Γάκης, Γκαρά Αναστασία, Δημητριάδης Δημήτριος, Δρίτσας Θεόδωρος, Γεώργιος Κυρίτσης, Θεοπεφτάτου Αφροδίτη, Θεοφύλακτος Ιωάννης, Ιγγλέζη Αικατερίνη, Καματερός Ηλίας, Καραγιάννης Ιωάννης, Καρακώστα Εύη, Καραναστάσης Απόστολος, Κάτσης Μάριος, Καφαντάρη Χαρά, Μπαλωμενάκης Αντώνιος, Ξυδάκης Νικόλαος, Ουρσουζίδης Γεώργιος, Παπαδόπουλος Νικόλαος, Σέλτσας Κωνσταντίνος, Ακριώτης Γεώργιος, Αυλωνίτου Ελένη, Σπαρτινός Κωνσταντίνος, Συρμαλένιος Νικόλαος, Τζάκρη Θεοδώρα, Τσιρώνης Ιωάννης, Αντωνιάδης Ιωάννης, Αραμπατζή Φωτεινή, Δήμας Χρίστος, Βούλτεψη Σοφία, Κατσαφάδος Κωνσταντίνος, Κόνσολας Εμμανουήλ, Τσιάρας Κωνσταντίνος, Μπουκώρος Χρήστος, Μπούρας Αθανάσιος, Πλακιωτάκης Ιωάννης, Σκρέκας Κωνσταντίνος, Στύλιος Γεώργιος, Αρβανιτίδης Γεώργιος, Καρράς Γεώργιος-Δημήτριος, Κωνσταντινόπουλος Οδυσσέας, Μανιάτης Ιωάννης, Παναγιώταρος Ηλίας, Σαχινίδης Ιωάννης, Κατσώτης Χρήστος, Μανωλάκου Διαμάντω, Γεωργιάδης Μάριος, Αμυράς Γεώργιος και Κατσίκης Κωνσταντίνος.

**ΧΑΡΑ ΚΑΦΑΝΤΑΡΗ (Πρόεδρος της Επιτροπής):** Καλησπέρα σας και καλή εβδομάδα. Συνεδριάζει η Διαρκής Επιτροπή Παραγωγής και Εμπορίου με θέμα ημερήσιας διάταξης την επεξεργασία και εξέταση του σχεδίου νόμου του Υπουργείου Περιβάλλοντος και Ενέργειας «Έρευνα, εκμετάλλευση και διαχείριση του γεωθερμικού δυναμικού της χώρας, σύσταση Ελληνικής Αρχής Γεωλογικών και Μεταλλευτικών Ερευνών, ιδιοκτησιακός διαχωρισμός δικτύων διανομής φυσικού αερίου και άλλες διατάξεις».

Κυρίες και κύριοι Βουλευτές, το σχέδιο νόμου έχει χαρακτηριστεί από την Κυβέρνηση ως επείγον και πρέπει εμείς, ως Επιτροπή, να αποφασίσουμε, αν αποδεχόμαστε τον χαρακτηρισμό. Σύμφωνα με την παράγραφο 1 του άρθρου 110 σε συνδυασμό με την παράγραφο 4 του άρθρου 89 του Κανονισμού της Βουλής, ο Πρόεδρος της Βουλής έχει καθορίσει προθεσμία υποβολής της Έκθεσης της Επιτροπής του άρθρου 91 παρ.6, μέχρι την Τρίτη, 5 Μαρτίου  2019 και ώρα 22:00΄. Το λόγο έχει ο κ. Υπουργός για να επιχειρηματολογήσει για το χαρακτηρισμό του επείγοντος.

**ΓΕΩΡΓΙΟΣ ΣΤΑΘΑΚΗΣ (Υπουργός Περιβάλλοντος και Ενέργειας):** Ο βασικός λόγος αφορά φυσικά τη ΔΕΠΑ. Είναι ένα από τα θέματα, τα οποία είχαν συμφωνηθεί με το κλείσιμο του τρίτου προγράμματος. Είναι μια από τις δεσμεύσεις, τις οποίες, μετά από εκτενείς συζητήσεις έχουμε φτάσει στην τελική του μορφή. Θεωρούμε ότι είναι αναγκαίο να ψηφιστεί πριν από το επόμενο EUROGROUP και διατηρώντας αυτά τα δεδομένα, θέλουμε να ολοκληρωθεί η διαδικασία μέχρι το τέλος αυτής της εβδομάδας.

**ΧΑΡΑ ΚΑΦΑΝΤΑΡΗ (Πρόεδρος της Επιτροπής):** Συνεχίζουμε με τους Εισηγητές και Ειδικούς Αγορητές. Το λόγο έχει η κυρία Γκαρά από το ΣΥΡΙΖΑ.

**ΑΝΑΣΤΑΣΙΑ ΓΚΑΡΑ (Εισηγήτρια του ΣΥ.ΡΙΖ.Α.):** Συμφωνούμε.

**ΧΑΡΑ ΚΑΦΑΝΤΑΡΗ (Πρόεδρος της Επιτροπής):** Το λόγο έχει ο κ. Σκρέκας.

**ΚΩΝΣΤΑΝΤΙΝΟΣ ΣΚΡΕΚΑΣ (Εισηγητής της Ν.Δ.):** Κυρία Πρόεδρε, δεν καταλαβαίνουμε για ποιο λόγο δεν ήρθε αυτό το νομοσχέδιο προς συζήτηση, ενώ υπήρχε τόσο μεγάλο χρονικό διάστημα, ώστε να μπορέσουμε να το επεξεργαστούμε και στις Επιτροπές με την προσοχή που χρειάζεται, αλλά και τη δέουσα ανάλυση και να εξάγουμε καλύτερα συμπεράσματα, αλλά ίσως και να τροποποιήσουμε αυτό το σχέδιο, έτσι ώστε να είναι καλύτερο προς το δημόσιο συμφέρον και στους Έλληνες πολίτες.

Επίσης, θέλω να σημειώσω κάτι και παρακαλώ πολύ τον κ. Υπουργό, να απαντήσει. Υπάρχει έντονη φήμη ότι θα εισέλθουν προς ψήφιση, σε αυτό το νομοσχέδιο, οι ρυθμίσεις σε ό,τι αφορούν τα κόκκινα δάνεια. Παρακαλούμε, ο κ. Υπουργός να μας πει, αν πρόκειται να έρθει ένα τέτοιο θέμα για συζήτηση και για ψήφιση σε αυτό το νομοσχέδιο, γιατί τότε καταλαβαίνετε ότι σε αυτή την περίπτωση, αυτός ο χρόνος των λίγων ημερών είναι πάρα πολύ μικρός για να συζητήσουμε δύο τόσο σημαντικά θέματα και ιδίως, το θέμα των κόκκινων δανείων, το οποίο αφορά εκατοντάδες χιλιάδες συμπολίτες μας, οι οποίοι έχουν «χάσει τον ύπνο τους» με αυτά, τα οποία ακούν από τα μέσα μαζικής ενημέρωσης. Παρακαλούμε, λοιπόν, τον κ. Υπουργό να μας πει, αν πράγματι, θα έρθουν να συζητηθούν οι ρυθμίσεις των κόκκινων δανείων μέσα σε αυτό το νομοσχέδιο που αφορά τη ΔΕΠΑ και άλλα θέματα του Υπουργείου Περιβάλλοντος και Ενέργειας. Συνεπώς, δεν συμφωνούμε με τη διαδικασία του επείγοντος.

**ΧΑΡΑ ΚΑΦΑΝΤΑΡΗ (Πρόεδρος της Επιτροπής):** Εγώ θα απαντήσω μόνο σε ό,τι αφορά τη διαδικασία. Όταν λέμε ότι είναι επείγον, δεν εννοούμε ότι είναι υπερεπείγον και συνεπώς, θα γίνει ο απαιτούμενος αριθμός των συνεδριάσεων της Επιτροπής. Το λόγο έχει ο κ. Αρβανιτίδης από τη Δημοκρατική Συμπαράταξη.

**ΓΕΩΡΓΙΟΣ ΑΡΒΑΝΙΤΙΔΗΣ (Ειδικός Αγορητής της Δημοκρατικής Συμπαράταξης ΠΑ.ΣΟ.Κ.-ΔΗΜ.ΑΡ.):** Κυρία Πρόεδρε, συνεχίζουμε την ίδια διαδικασία, παρόλο που και ο Πρόεδρος της Βουλής, κ. Βούτσης είχε επισημάνει ότι πάμε σε μια κανονικότητα ακολουθώντας κανονικές διαδικασίες. Έχουμε ένα νομοσχέδιο που περιλαμβάνει γεωθερμία, κτηματολόγιο, ρυθμίσεις για το ΙΓΜΕ, την ιδιωτικοποίηση της ΔΕΠΑ και φημολογείται για τα κόκκινα δάνεια. Κατατέθηκε πριν από δύο ημέρες, μέσα στο σαββατοκύριακο και οφείλουμε σε δύο ημέρες να έχουμε θέσει άποψη για αυτά τα σοβαρά ζητήματα. Εν πάση περιπτώσει, τον εαυτό σας επιβεβαιώνετε, δεν μπορείτε να τον ξεπεράσετε και εμείς ψηφίζουμε αρνητικά.

**ΧΑΡΑ ΚΑΦΑΝΤΑΡΗ (Πρόεδρος της Επιτροπής):** Το λόγο έχει ο κ. Σαχινίδης.

**ΙΩΑΝΝΗΣ ΣΑΧΙΝΙΔΗΣ (Ειδικός Αγορητής του Λαϊκού Συνδέσμου «Χρυσή Αυγή»):** Κυρία Πρόεδρε, θα πρέπει να μας διευκρινίσετε αυτό που είπατε προηγουμένως. Θα γίνουν κανονικά όλες οι συνεδριάσεις επί της αρχής, επί των άρθρων και η β΄ ανάγνωση;

**ΧΑΡΑ ΚΑΦΑΝΤΑΡΗ (Πρόεδρος της Επιτροπής):** Θα διεξαχθεί σήμερα η πρώτη συζήτηση που είναι επί της αρχής. Αύριο το πρωί θα έχουμε την παρουσία των φορέων. Αύριο το απόγευμα θα έχουμε την κατ’ άρθρον συζήτηση. Υπάρχει η πρόταση, αν το αποφασίσει η Επιτροπή, η κατ’ άρθρον συζήτηση να γίνει μαζί με την β΄ ανάγνωση, αλλιώς, υπάρχει και η δυνατότητα να πάει την Τετάρτη το πρωί η β΄ ανάγνωση. Θέλω να πω, ότι δεν θα γίνει μια συνεδρίαση, όπως γίνεται στα υπερεπείγοντα.

**ΙΩΑΝΝΗΣ ΣΑΧΙΝΙΔΗΣ (Ειδικός Αγορητής του Λαϊκού Συνδέσμου «Χρυσή Αυγή»):** Δεν είναι υπερεπείγον, δεν είναι κατεπείγον, αλλά είναι επείγον. Κυρία Πρόεδρε, εάν πάμε και σε ξεχωριστή συνεδρίαση για τη β΄ ανάγνωση, τότε δεν υφίσταται ο λόγος του επείγοντος. Δεν πάμε σε καμιά περίπτωση.

**ΧΑΡΑ ΚΑΦΑΝΤΑΡΗ (Πρόεδρος της Επιτροπής**): Η προσπάθεια είναι να ολοκληρώσουμε αύριο το απόγευμα.

**ΙΩΑΝΝΗΣ ΣΑΧΙΝΙΔΗΣ (Ειδικός Αγορητής του Λαϊκού Συνδέσμου «Χρυσή Αυγή»):** Εμείς δεν συμφωνούμε με το χαρακτηρισμό του επείγοντος, αν δεν πραγματοποιηθούν κανονικά όλες οι Επιτροπές, γιατί θα πρέπει να μας δοθεί επαρκής χρόνος, γιατί υπάρχει μια πληθώρα θεμάτων προς συζήτηση. Μιλάμε για την κατάργηση του Ινστιτούτου Γεωλογικών Μεταλλευτικών Ερευνών για τη δημιουργία μιας νέας Αρχής, για το διαχωρισμό της ΔΕΠΑ, περιλαμβάνονται διατάξεις για τα φωτοβολταϊκά, ρύθμιση των υδατορεμάτων, για το Κτηματολόγιο, τις κατεδαφίσεις αυθαιρέτων. Κυρία Πρόεδρε, αν δεν πάμε σε μια κανονική διαδικασία με τις συνεδρίασεις, δε νομίζω να μπορέσουμε να τοποθετηθούμε. Διαφωνούμε κάθετα με αυτή τη διαδικασία.

**ΓΕΩΡΓΙΟΣ ΑΜΥΡΑΣ:** Ποτέ προβλέπεται να μπει στην Ολομέλεια, την Πέμπτη;

**ΧΑΡΑ ΚΑΦΑΝΤΑΡΗ (Πρόεδρος της Επιτροπής):** Κάτι τέτοιο αναφέρθηκε στη διάσκεψη των Προέδρων.

**ΧΑΡΑ ΚΑΦΑΝΤΑΡΗ (Πρόεδρος της Επιτροπής):** Το λόγο έχει η κυρία Μανωλάκου.

**ΔΙΑΜΑΝΤΩ ΜΑΝΩΛΑΚΟΥ (Ειδική Αγορήτρια του Κ.Κ.Ε.):** Κυρία Πρόεδρε, διαφωνούμε με το επείγον. Θεωρούμε απαράδεκτο και προκλητικό να έρχεται με τέτοιες διαδικασίες και το ξέρατε. Άρα, μπορούσε να έρθει κανονικά και μάλιστα, στη Διάσκεψη των Προέδρων, ειπώθηκε ότι θα έρθει την Πέμπτη στην Ολομέλεια μαζί με, ως τροπολογία, το θέμα των κόκκινων δανείων. Αφορά σχεδόν το μισό πληθυσμό της χώρας και βεβαίως, είναι πιθανόν να υπάρχουν παρεμβάσεις των Αρχηγών κομμάτων, συνεπώς ο χρόνος ομιλίας Βουλευτών δεν θα υπάρχει. Άρα, η μεθοδολογία έχει στόχο να μην συζητηθούν αυτά τα σημαντικά ζητήματα, όπως η ιδιωτικοποίηση της γεωθερμίας, η αποσύνθεση ΙΓΜΕ, η απελευθέρωση της ενέργειας στο αέριο και το κτηματολόγιο. Συνεπώς, φιμώνετε στο να ακουστούν ζητήματα που αφορούν στο λαό.

**ΧΑΡΑ ΚΑΦΑΝΤΑΡΗ (Πρόεδρος της Επιτροπής):** Συνεπώς, είστε αρνητική. Θα δώσω το λόγο τώρα στον κ. Υπουργό για να απαντήσει στο ερώτημα που έθεσε ο κ. Σκρέκας.

**ΓΕΩΡΓΙΟΣ ΣΤΑΘΑΚΗΣ (Υπουργός Περιβάλλοντος και Ενέργειας):** Δεν έχω κάποια ιδιαίτερη ενημέρωση, οπότε δεν έχω να σας απαντήσω κάτι επί του συγκεκριμένου. Βέβαια, είμαστε σε συζητήσεις και για το θέμα της ΔΕΗ που δεν έχει κλείσει, όπως ξέρετε. Αν χρειαστεί κάποια τροπολογία του υπάρχοντος νόμου για την αποεπένδυση της ΔΕΗ θα το ξέρουμε και θα σας ενημερώσουμε για αυτό.

**ΧΑΡΑ ΚΑΦΑΝΤΑΡΗ (Πρόεδρος της Επιτροπής):** Από τις τοποθετήσεις και των Εισηγητών και των Ειδικών Αγορητών και από την εικόνα, η οποία υπάρχει στην Αίθουσα, το νομοσχέδιο γίνεται δεκτό κατά πλειοψηφία με τη διαδικασία του επείγοντος.

**ΠΟΛΛΟΙ ΒΟΥΛΕΥΤΕΣ:** Ομιλούν εκτός μικροφώνου.

**ΧΑΡΑ ΚΑΦΑΝΤΑΡΗ (Πρόεδρος της Επιτροπής):** Αν θέλετε να καλέσουμε ονομαστικά τα μέλη της Επιτροπής, το κάνουμε συνάδελφοι.

Από την εικόνα που υπάρχει στην αίθουσα και μετά τις τοποθετήσεις Εισηγητών και Ειδικών Αγορητών, βγαίνει αυτό το συμπέρασμα. Αν υπάρχει ένσταση και θέλετε να αρχίσουμε να διαβάζουμε, εγώ έχω τη λίστα εδώ, τη διαβάζω και να αρχίσει ένας ένας να τοποθετείται.

**ΙΩΑΝΝΗΣ ΣΑΧΙΝΙΔΗΣ (Ειδικός Αγορητής του Λαϊκού Συνδέσμου ΧΡΥΣΗ ΑΥΓΗ):** Κυρία Πρόεδρε, δεν το τοποθετείτε σωστά, όχι «και από τις τοποθετήσεις των Εισηγητών», μόνο ο Εισηγητής της Κυβέρνησής σας ήταν θετικός, από τα μέλη, ξεκάθαρα να το λέτε.

**ΧΑΡΑ ΚΑΦΑΝΤΑΡΗ (Πρόεδρος της Επιτροπής):** Εντάξει. Με βάση τις τοποθετήσεις των Εισηγητών και των μελών που υπάρχουν στην αίθουσα.

**ΧΑΡΑ ΚΑΦΑΝΤΑΡΗ (Πρόεδρος της Επιτροπής):** Προχωρούμε στον προγραμματισμό των συνεδριάσεων. Κυρίες και κύριοι Βουλευτές, προτείνεται η δεύτερη συνεδρίαση των φορέων αύριο στις 11:00΄ το πρωί στην αίθουσα της Γερουσίας και η τρίτη συνεδρίαση στις 4:00΄ το μεσημέρι στην ίδια αίθουσα. Συμφωνείτε στον προγραμματισμό;

**ΠΟΛΛΟΙ ΒΟΥΛΕΥΤΕΣ:** Ναι.

**ΧΑΡΑ ΚΑΦΑΝΤΑΡΗ (Πρόεδρος της Επιτροπής):** Θα ήθελα να περάσουμε στους φορείς που θα προσκληθούν.Το λόγο έχει η κυρία Γκαρά.

**ΑΝΑΣΤΑΣΙΑ ΓΚΑΡΑ (Εισηγήτρια του ΣΥ.ΡΙΖ.Α.):** Ευχαριστώ, κυρία Πρόεδρε. Προτείνουμε το ΙΓΜΕ, το ΚΑΠΕ, το ΓΕΩΤΕΕ, την Ελληνική Γεωλογική Εταιρία, τον Σύλλογο Ελλήνων Γεωλόγων, το Σωματείο Εργαζομένων ΙΓΜΕ, ΔΕΠΑ, ΔΕΔΑ, ΕΔΑ Αττικής, ΕΠΑ Αττικής, Σωματείο Εργαζομένων ΔΕΠΑ, Σωματείο Εργαζομένων ΕΔΑ Αττικής, ΚΕΔΕ, Ένωση Περιφερειών Ελλάδας, Σύνδεσμος Γεωλόγων Μελετητών. Ευχαριστώ.

**ΧΑΡΑ ΚΑΦΑΝΤΑΡΗ (Πρόεδρος της Επιτροπής):** Το λόγο έχει ο κ. Σκρέκας.

**ΚΩΝΣΤΑΝΤΙΝΟΣ ΣΚΡΕΚΑΣ (Εισηγητής της Ν.Δ.):** Ευχαριστώ, κυρία Πρόεδρε. Επιπλέον αυτών που ανέφερε η κυρία Γκαρά, προτείνουμε το Σύλλογο Επιστημόνων του ΙΓΜΕ, το Σύλλογο Αγροτικών Φωτοβολταϊκών, το Σύνδεσμο Παραγωγών Ενέργειας με Φωτοβολταϊκά, το Σωματείο Εργαζομένων ΣΕΦΑ - ΔΕΠΑ, την Ένωση Εργαζομένων Φυσικού Αερίου Αττικής - ΕΔΑ Αττικής, το Τεχνικό Επιμελητήριο Ελλάδος και τα Ελληνικά Πετρέλαια. Ευχαριστώ.

**ΧΑΡΑ ΚΑΦΑΝΤΑΡΗ (Πρόεδρος της Επιτροπής):** Το λόγο έχει ο κ. Αρβανιτίδης.

**ΓΕΩΡΓΙΟΣ ΑΡΒΑΝΙΤΙΔΗΣ (Ειδικός Αγορητής της Δημοκρατικής Συμπαράταξης ΠΑ.ΣΟ.Κ. - ΔΗΜ.ΑΡ.):** Ευχαριστώ, κυρία Πρόεδρε. Οι περισσότεροι φορείς ακούστηκαν και θα ήθελα να προτείνω να συμπεριληφθεί και το Οικονομικό Επιμελητήριο Ελλάδος. Αν υπάρχει τροπολογία για τα «κόκκινα δάνεια», τότε πρέπει να έρθει και η Ένωση Ελληνικών Τραπεζών και ο Σύλλογος Δανειοληπτών, διότι, θα μπει θέμα μετά αν ακούστηκε ή όχι η άποψη όλων για το θέμα αυτό.

**ΧΑΡΑ ΚΑΦΑΝΤΑΡΗ (Πρόεδρος της Επιτροπής):** Δεν υπάρχει κάτι κατατεθειμένο. Ο κ. Υπουργός είπε ότι δεν γνωρίζει.

**ΓΕΩΡΓΙΟΣ ΑΡΒΑΝΙΤΙΔΗΣ (Ειδικός Αγορητής της Δημοκρατικής Συμπαράταξης ΠΑ.ΣΟ.Κ. - ΔΗΜ.ΑΡ.):** Στη Διάσκεψη των Προέδρων συζητήθηκε με τους αντιπροσώπους ότι υπάρχει σοβαρή πιθανότητα εισαγωγής του ζητήματος αυτού.

**ΧΑΡΑ ΚΑΦΑΝΤΑΡΗ (Πρόεδρος της Επιτροπής):** Αυτό μπορεί να γίνει και στην Ολομέλεια.

**ΓΕΩΡΓΙΟΣ ΑΡΒΑΝΙΤΙΔΗΣ (Ειδικός Αγορητής της Δημοκρατικής Συμπαράταξης ΠΑ.ΣΟ.Κ. - ΔΗΜ.ΑΡ.):** Πώς θα εκφραστούν η Ένωση Δανειοληπτών και η Ένωση Ελληνικών Τραπεζών για το θέμα αυτό; Γι' αυτό λοιπόν, συνεννοηθείτε καλύτερα.

**ΧΑΡΑ ΚΑΦΑΝΤΑΡΗ (Πρόεδρος της Επιτροπής):** Υπάρχει συνεννόηση και της Βουλής με την Κυβέρνηση. Μέχρι στιγμής δεν έχει έρθει κάποια ενημέρωση σχετική στη Βουλή. Σε τέτοια περίπτωση, γιατί μπορεί να έρθει κάτι στην Ολομέλεια της Πέμπτης, υπάρχουν και τα γραπτά υπομνήματα.

**ΓΕΩΡΓΙΟΣ ΑΡΒΑΝΙΤΙΔΗΣ (Ειδικός Αγορητής της Δημοκρατικής Συμπαράταξης ΠΑ.ΣΟ.Κ.-ΔΗΜ.ΑΡ.):** Νομίζω ότι υποτιμούμε τη διαδικασία.

**ΧΑΡΑ ΚΑΦΑΝΤΑΡΗ (Πρόεδρος της Επιτροπής):** Θα ήταν καλύτερο αυτό που λέτε, αλλά μέχρι στιγμής δεν υπάρχει, άρα δεν μπορούμε αύριο να καλέσουμε κάποιον. Το λόγο έχει ο κ.Σαχινίδης.

**ΙΩΑΝΝΗΣ ΣΑΧΙΝΙΔΗΣ (Ειδικός Αγορητής του Λαϊκού Συνδέσμου Χρυσή Αυγή):** Αν και ακούστηκαν αρκετοί, προτείνω το Τεχνικό Επιμελητήριο Ελλάδος, το Γεωτεχνικό Επιμελητήριο Ελλάδος, το Ινστιτούτο Ενέργειας Νοτιοανατολικής Ευρώπης, το Σύλλογο Ελλήνων Γεωλόγων, τη Γεωθερμική Ένωση Ελλάδος, την Ελληνική Εταιρία Περιβάλλοντος και Πολιτισμού, τον Σύλλογο Επιστημονικού Προσωπικού ΙΓΜΕ, το Συνδικάτο Εργαζομένων ΙΓΜΕ, έναν εκπρόσωπο της ΔΕΠΑ, εκπρόσωπο από τον Φορέα «Ελληνικό Κτηματολόγιο», εκπρόσωπο από την Κεντρική Ένωση Δήμων Ελλάδος- από την ΚΕΔΕ- εκπρόσωπο από το Κέντρο Ανανεώσιμων Πηγών και Εξοικονόμησης Ενέργειας ΚΑΠΕ, έναν εκπρόσωπο από το Εμπορικό και Βιομηχανικό Επιμελητήριο, όπως και έναν εκπρόσωπο από τον Ελληνικό Οργανισμό Τουρισμού- από τον ΕΟΤ- και τον Σύνδεσμο Δήμων Ιαματικών Πηγών Ελλάδος, που τους αφορά άμεσα, γιατί κάποιες από τις ιαματικές πηγές που έχουν κλείσει ανήκαν στον ΕΟΤ. Ευχαριστώ.

**ΧΑΡΑ ΚΑΦΑΝΤΑΡΗ (Πρόεδρος της Επιτροπής):** Το λόγο έχει η κυρία Μανωλάκου.

**ΔΙΑΜΑΝΤΩ ΜΑΝΩΛΑΚΟΥ (Ειδική Αγορήτρια του Κομμουνιστικού Κόμματος Ελλάδος):** Επαναλαμβάνω ότι στη σημερινή Διάσκεψη των Προέδρων ειπώθηκε ότι θα έρθει ως τροπολογία το θέμα των «κόκκινων δανείων», άρα θεωρείται δεδομένο.

Συνεχίζω με την πρόταση, εκ μέρους του Κ.Κ.Ε., των καλεσμένων φορέων. Ίσως να έχουν ακουστεί, προτείνουμε το Σωματείο Εργαζομένων στον Τομέα Φυσικού Αερίου υποστήριξη ΣΕΦΑ-ΔΕΠΑ, τον Πανελλήνιο Σύνδεσμο Εργαζομένων στο Φυσικό Αέριο, το Κλαδικό Σωματείο Ενέργειας Αττικής-Βοιωτίας-Εύβοιας-Κορινθίας και την Ομοσπονδία Μεταλλωρύχων Ελλάδας.

**ΧΑΡΑ ΚΑΦΑΝΤΑΡΗ (Πρόεδρος της Επιτροπής):** Ευχαριστούμε, το λόγο έχει ο κ. Δημητριάδης.

**ΔΗΜΗΤΡΙΟΣ ΔΗΜΗΤΡΙΑΔΗΣ:** Εγώ, κυρία Πρόεδρε, θέλω να προτείνω επίσης, να έρθει και η Ένωση Επιχειρήσεων Θερμαλισμού Ελλάδας.

**ΧΑΡΑ ΚΑΦΑΝΤΑΡΗ (Πρόεδρος της Επιτροπής):** Το λόγο έχει ο κ.Συρμαλένιος.

**ΝΙΚΟΛΑΟΣ ΣΥΡΜΑΛΕΝΙΟΣ:** Επειδή το πρώτο κεφάλαιο αφορά την γεωθερμία και ίσως το σημαντικότερο γεωθερμικό πεδίο στη χώρα μας είναι η περιοχή καταγωγής μου, η Μήλος και παρότι ξέρω ότι η Δημοτική Αρχή έχει αντίθετη άποψη με μένα, θα ήθελα να καλέσουμε εδώ τη Δημοτική Αρχή και όταν λέω «Δημοτική Αρχή», χωρίς να μιλήσουν υποχρεωτικά όλοι, εννοώ τον Δήμαρχο και τους δύο εκπρόσωπους επικεφαλής των δύο παρατάξεων, διότι με αφορμή το ότι έχει συμβεί στην Μήλο, έχει προχωρήσει ή έχει σταματήσει η γεωθερμική εκμετάλλευση στη χώρα μας. Αυτό μην το ξεχνάμε και αυτά έγιναν στα τέλη της δεκαετίας του εβδομήντα. Επίσης είναι και σημαντικό μέρος ιαματικών πηγών η Μήλος, άρα νομίζω ότι πρέπει να κληθεί ανεξάρτητα από την ΚΕΔΕ.

**ΧΑΡΑ ΚΑΦΑΝΤΑΡΗ (Πρόεδρος της Επιτροπής):** Καταρχάς, παρατάξεις δεν μπορούμε να καλούμε. Το καταλαβαίνετε. Όμως, το Δήμο Μήλου μπορούμε να το σημειώσουμε να προσκληθεί και εκείνοι θα αποφασίσουν ποιος θα έρθει. Και αν δεν προλάβουν, μπορούν να στείλουν και υπόμνημα. Το λόγο έχει ο κ. Αμυράς.

**ΓΕΩΡΓΙΟΣ ΑΜΥΡΑΣ:** Ευχαριστώ, κυρία Πρόεδρε. Δεν θα μιλήσω για φορείς, αλλά επί της διαδικασίας και θέλω να επισημάνω το εξής. Πρέπει να διασφαλίσετε την αξιοπιστία της Επιτροπής μας. Δεν πρέπει η Επιτροπή να γίνει «τροχονόμος» για την Τροπολογία για τα κόκκινα δάνεια και να εμφανιστεί αποκλειστικά και μόνο στην Ολομέλεια.

Άρα, θα έλεγα να επικοινωνήσετε εσείς, ως Πρόεδρος της Επιτροπής, με το Προεδρείο της Βουλής, με τον κύριο Βούτση απευθείας, για να μάθουμε αν πραγματικά θα έρθει αυτό το τόσο μεγάλο νομοσχέδιο - νομοσχέδιο θα είναι στην ουσία-, η Τροπολογία για τα κόκκινα δάνεια, στο παρόν σχέδιο νόμου που συζητούμε ή όχι. Είναι πάρα πολύ σημαντικό, δεν μπορεί να περάσει μια Τροπολογία για τα κόκκινα δάνεια στην Ολομέλεια, χωρίς να έχουμε τη βάσανο της επεξεργασίας, των ερωτήσεων, των διευκρινίσεων, των βελτιωτικών προτάσεών μας. Αυτά στην Ολομέλεια δεν πρόκειται να συμβούν. Το ξέρετε. Θα χαθούν κατευθείαν. Θα μιλήσουν οι Αρχηγοί, μόνον οι Εισηγητές και οι Ειδικοί Αγορητές και τελείωσε και μετά πάμε για ψήφο. Άρα, παρακαλώ, αύριο, στους φορείς, να έχουμε μια εικόνα, εάν τελικά, στο πλαίσιο των δικών μας εργασιών, συζητηθεί ή όχι η Τροπολογία για τα κόκκινα δάνεια. Ευχαριστώ πολύ.

**ΧΑΡΑ ΚΑΦΑΝΤΑΡΗ (Πρόεδρος της Επιτροπής):** Λοιπόν, κύριε Αμυρά, να βάλουμε δύο πράγματα στη θέση τους.

Καταρχάς, το καταλαβαίνω ότι είναι πάρα πολύ σοβαρό ζήτημα και γίνεται πολύς δημόσιος διάλογος, τον τελευταίο χρόνο, πάνω σε πιθανότητες - είναι έτσι ή είναι αλλιώς -, ενώ οι βασικές αρχές έχουν καταληχθεί. Εγώ να επικοινωνήσω με τον Πρόεδρο της Βουλής.

Η πιθανότητα είναι μεγάλη να έρθει η σχετική ρύθμιση, την Πέμπτη, στην Ολομέλεια, αλλά για να συζητήσουμε και να κληθούν φορείς, πρέπει να υπάρχει και ένα κείμενο για να τοποθετηθείς επί του συγκεκριμένου. Αυτό το πράγμα δεν υπάρχει, κύριε Αμυρά.

Άρα, κάνουμε δημόσιο διάλογο στις τηλεοράσεις, εικασίες, πραγματικότητες, αλλά το τελικό κείμενο δεν το έχουμε για να τοποθετηθούμε. Άρα, δεν μπορεί να απευθυνθεί πρόσκληση για το συγκεκριμένο θέμα. Θα συμφωνήσω μαζί σας ότι καλό ήταν να γίνει με την κανονική διαδικασία. Φαίνεται, από την πλευρά της Κυβέρνησης, ότι υπάρχουν ασφυκτικά χρονικά περιθώρια. Όμως, συζήτηση δεν μπορούμε να κάνουμε γι' αυτό, χωρίς να υπάρχει τελικό κείμενο. Παρακαλώ, κύριε Σαχινίδη.

**ΙΩΑΝΝΗΣ ΣΑΧΙΝΙΔΗΣ (Ειδικός Αγορητής του Λαϊκού Συνδέσμου –Χρυσή Αυγή):** Ευχαριστώ, κυρία Πρόεδρε. Αφού βλέπετε ότι συμφωνούμε όλοι μας για την περίπτωση που θα έρθει ως Τροπολογία, καλό θα είναι να πάρει μια απόφαση η Διάσκεψη των Προέδρων, να έρθει ως άρθρο σε κάποιο άλλο σχέδιο νόμου για να μπορούμε να καλέσουμε και φορείς. Επειδή στην Τροπολογία δεν μπορούμε να καλέσουμε φορείς, γιατί δεν προβλέπεται και από τον Κανονισμό της Βουλής.

**ΧΑΡΑ ΚΑΦΑΝΤΑΡΗ (Πρόεδρος της Επιτροπής):** Δεν υπάρχει Τροπολογία, αυτή τη στιγμή.

**ΙΩΑΝΝΗΣ ΣΑΧΙΝΙΔΗΣ (Ειδικός Αγορητής του Λαϊκού Συνδέσμου –Χρυσή Αυγή):** Μιλάμε υποθετικά, επειδή όλοι ξέρουμε ότι, εάν θα έρθει στο νομοσχέδιο, θα έρθει ως Τροπολογία και επειδή δεν προβλέπεται να καλέσουμε φορέα σε Τροπολογία, καλά θα είναι να πάρει μια απόφαση η Διάσκεψη των Προέδρων, να μπει ως άρθρο σε άλλο σχέδιο νόμου.

**ΧΑΡΑ ΚΑΦΑΝΤΑΡΗ (Πρόεδρος της Επιτροπής):** Εμείς, όμως, είμαστε Επιτροπή.

Είναι πάρα πολλοί οι φορείς. Θα ήθελα και εγώ να προσθέσω τον Σύνδεσμο Εταιρειών Ηλεκτροπαραγωγών από ΑΠΕ, που ζήτησε να έρθει. Οπότε, θα προστεθεί. Στη συνέχεια, θα γίνει μια προσπάθεια να μειωθεί ελαχιστα ο αριθμός των φορέων. Βέβαια, είναι πολυνομοσχέδιο, αλλά να μην ξεπεράσουμε και τους 20 φορείς. Στην πορεία, θα διαβάσουμε τα ονόματα των φορέων που θα κληθούν.

Το λόγο έχει τώρα η Εισηγήτρια του ΣΥ.ΡΙΖ.Α. κυρία Γκαρά.

**ΑΝΑΣΤΑΣΙΑ ΓΚΑΡΑ (Εισηγήτρια του ΣΥ.ΡΙΖ.Α.)**: Ευχαριστώ, κυρία Πρόεδρε.

Εκτός από το επείγον της διαδικασίας, το συγκεκριμένο σχέδιο νόμου, γνωρίζουμε όλοι αρκετά καλά πως, είναι επείγον σε πραγματική βάση, να περάσουν οι συγκεκριμένες διατάξεις όσον συντομότερα γίνεται και κυρίως για τους ανθρώπους που ασχολούνται με τα έργα της γεωθερμίας.

Καλούμαστε, λοιπόν, σήμερα, να εισηγηθούμε και να συζητήσουμε ένα αναγκαίο, αν και μεγάλο, νομοσχέδιο, το οποίο εκσυγχρονίζει, αναβαθμίζει και ρυθμίζει τρεις βασικές δραστηριότητες αρμοδιότητας του Υπουργείου Περιβάλλοντος και Ενέργειας και το οποίο θεσμοθετεί το πλαίσιο διαχείρισης της γεωθερμικής ενέργειας της χώρας μας.

Επίσης, θεσμοθετεί το νομοθετικό πλαίσιο για τον ιδιοκτησιακό διαχωρισμό των δικτύων διανομής φυσικού αερίου, αναβαθμίζει το Ινστιτούτο Γεωλογικών και Μεταλλευτικών Ερευνών (ΙΓΜΕ) σε Ελληνική Αρχή Γεωλογικών και Μεταλλευτικών Ερευνών (ΕΑΓΜΕ). Παράλληλα, ρυθμίζει και επιμέρους ζητήματα που αφορούν σε χωροταξικά, πολεοδομικά και ενεργειακά ζητήματα.

Είναι, λοιπόν, κοινώς αποδεκτό, πως οι διατάξεις του παρόντος σχεδίου νόμου για την γεωθερμία, κυρίως, αναμένεται εδώ και πολύ καιρό, από όσους ασχολούνται με τις ανανεώσιμες πηγές ενέργειας. Η αξιοποίηση των γεωθερμικών πεδίων, δυστυχώς, έχει καταγράψει κακό παρελθόν στην Ελλάδα, όπου ατυχείς ενέργειες δημιούργησαν ένα δυσκίνητο θεσμικό πλαίσιο, με αποτέλεσμα να μην έχουν αξιοποιηθεί στο έπακρο οι δυνατότητες και τα οφέλη αξιοποίησης της γεωθερμίας, κυρίως σε λαϊκές οικίες ή και ολόκληρους οικισμούς.

Έχουμε επισημάνει αρκετές φορές ότι η αειφόρος ανάπτυξη η σύγχρονη προσέγγιση χρήσης της τεχνολογίας, παράλληλα με την προστασία του περιβάλλοντος, αλλά και η αξιοποίηση των ενεργειακών πηγών της χώρας, βρίσκονται σε προτεραιότητα στον πολιτικό μας σχεδιασμό. Ήδη, έχουν γίνει αρκετές ενέργειες βελτίωσης, τόσο σε νομοθετικό και θεσμικό επίπεδο, όσο και σε επίπεδο επενδύσεων ή συνεργασιών, αλλάζοντας όχι μόνο τον ενεργειακό χάρτη της χώρας, αλλά και την αυξημένη αξιοποίηση των ΑΠΕ.

Σε αυτό το πλαίσιο, το παρόν σχέδιο νόμου έρχεται να εκσυγχρονίσει ή να προσθέσει αναγκαίες διατάξεις,προκειμένου να ξεμπλοκάρουμε ή να δώσουμε ώθηση σε μικρά και μεγάλα ενεργειακά έργα. Καθώς, το παρόν σχέδιο νόμου έχει αρκετές διατάξεις που αφορούν σε τρία διαφορετικά πεδία, θα προσπαθήσω όσο γίνεται συνοπτικά να παρουσιάσω τα κεντρικά και σημαντικότερα σημεία του.

Στο Α΄ μέρος του νομοσχεδίου εκσυγχρονίζεται το θεσμικό πλαίσιο για τη γεωθερμική ενέργεια, λαμβάνοντας υπόψη τις διεθνείς πρακτικές, ενώ θεσπίζονται αυστηροί κανόνες, ώστε να αποτραπούν οι αρνητικές εμπειρίες προηγούμενων ετών. Δυστυχώς, στη χώρα μας οι προηγούμενες κακές πρακτικές έχουν θέσει πολλές φορές την αξιοποίηση των ΑΠΕ υπό αμφισβήτηση με αρκετές αντιδράσεις, κυρίως στις τοπικές κοινωνίες. Γι’ αυτό το λόγο, θεωρούμε αναγκαίο να επαναφέρουμε στο προσκήνιο το μεγάλο αυτό πλεονέκτημα της χώρας που ονομάζεται γεωθερμία, ώστε να συμβάλλει δυναμικά στη δημιουργία πυρήνων οικονομικής δραστηριότητας, στην εξοικονόμηση κονδυλίων για την παραγωγή ενέργειας και στη μείωση του ενεργειακού κόστους στο πρωτογενή τομέα.

Σε ένα γενικότερο πλαίσιο, το νομοσχέδιο αποσκοπεί στην απλούστευση των διαδικασιών έκδοσης αδειών για την αξιοποίηση των γεωθερμικών πεδίων και τη μείωση της γραφειοκρατίας, πάντα σε ένα πλαίσιο σχεδιασμού αειφόρου και κοινωνικής ανάπτυξης της εκάστοτε περιοχής, η οποία θα είναι σε θέση να καλύψει μια σειρά από τις ενεργειακές της ανάγκες, εξασφαλίζοντας έτσι την ενεργειακή αυτονομία της.

Συγκεκριμένα, στο σχέδιο νόμου γίνεται πιο απλή η κατηγοριοποίηση των γεωθερμικών πεδίων, δίνοντας παράλληλα έμφαση στην ανάπτυξη των πεδίων με θερμοκρασία έως 90oC. Τα γεωθερμικά πεδία θα διακρίνονται σε τοπικού ενδιαφέροντος 30oC έως 90oC και εθνικού ενδιαφέροντος άνω των 90oC. Αυξάνεται η ελάχιστη θερμοκρασία καθορισμού γεωθερμικού δυναμικού, κατά 5 βαθμούς. Δηλαδή, από τους 25oC αναπροσαρμόζεται στους 30oC, παρέχοντας τη δυνατότητα αξιοποίησης αρκετών αγροτικών γεωτρήσεων για άρδευση. Επιπλέον, θεσμοθετείται η σύσταση επιτροπών αντιμετώπισης προβλημάτων, με σκοπό την εξέταση σχετικών προκλήσεων.

Στα εθνικού ενδιαφέροντος γεωθερμικά πεδία, άνω των 90oC, η αρμοδιότητα προκήρυξης διαγωνισμού και σύναψη σύμβασης μίσθωσης ανήκει στον Υπουργό Περιβάλλοντος και Ενέργειας. Στον αντίποδα, ως φορέας διαχείρισης των τοπικών γεωθερμικών πεδίων ορίζεται η οικία αποκεντρωμένη διοίκηση, αναλαμβάνοντας ρυθμιστικό και συντονιστικό ρόλο, σε ό,τι αφορά τη διενέργεια της διαγωνιστικής διαδικασίας για τη παραχώρηση δικαιώματος μίσθωσης στους ενδιαφερόμενους.

Στα τοπικού ενδιαφέροντος πεδία η διαδικασία διαγωνισμού προκαλείται πλέον, με αίτηση του ενδιαφερόμενου και η αποκεντρωμένη διοίκηση προχωρά σε δημόσια πρόσκληση εκδήλωσης ενδιαφέροντος διάρκειας 30 ημερών από την ημέρα που εκδηλώνεται ενδιαφέρον, παραλείποντας έτσι τη χρονοβόρα διαδικασία χαρακτηρισμού της περιοχής γεωθερμικού ενδιαφέροντος από το ΙΓΜΕ, όπως ίσχυε μέχρι σήμερα, αλλά και τη διακριτική ευχέρεια που είχε η αποκεντρωμένη για τον χρόνο έκδοσης της δημόσιας πρόσκλησης. Επιπλέον, δίνεται έμφαση στη διαχείριση των γεωθερμικών πεδίων που πλέον ορίζεται ως το σύνολο των δραστηριοτήτων που ρυθμίζουν την εκμετάλλευση του γεωθερμικού ρευστού από τα υπόγεια γεωθερμικά συστήματα με σκοπό τη βιώσιμη, ορθολογική και ολοκληρωμένη αξιοποίησή του και αναφέρεται στο σύνολο του πεδίου.

Ιδιαίτερα σημαντικό είναι ότι θεσπίζονται ανταποδοτικά οφέλη από τα μισθώματα για τις τοπικές κοινωνίες στις οποίες αναπτύσσεται η γεωθερμία. Ορίζεται ότι ποσοστό 10% του ποσού των ετήσιων αναλογικών μισθωμάτων θα διατίθεται στους δήμους.

Επίσης, σε περίπτωση που η μίσθωση του δικαιώματος εκμετάλλευσης γεωθερμικού δυναμικού πραγματοποιείται για την κάλυψη γεωθερμικών αναγκών σχολείων, κέντρων υγείας και νοσοκομείων, δεν υφίσταται υποχρέωση προσκόμισης εγγυητικής επιστολής, ούτε και καταβολή μισθώματος.

Την παρακολούθηση και τον έλεγχο σε επιστημονικό επίπεδο σε όλα τα γεωθερμικά πεδία της χώρας αναλαμβάνει η νεοσύστατη Ελληνική Αρχή Γεωλογικών και Μεταλλευτικών Ερευνών (ΕΑΓΜΕ), στην οποία θα αναφερθούμε παρακάτω.

Οι αποκεντρωμένες διοικήσεις, πέραν της ΕΑΓΜΕ, μπορούν να επιλέξουν επιστημονικούς συμβούλους από οποιοδήποτε επιστημονικό, ερευνητικό ή ακαδημαϊκό φορέα, Νομικό Πρόσωπο Δημοσίου Δικαίου ή Νομικό Πρόσωπο Ιδιωτικού Δικαίου, είτε ακόμη και μεμονωμένους επιστήμονες, προκειμένου να τις βοηθούν στο έργο τους.

Συστήνεται το Εθνικό Μητρώο Σημείων Αξιοποίησης Γεωθερμίας και το Εθνικό Μητρώο Καταγραφής και Παρακολούθησης Γεωθερμικών Σημείων, όπως και οι αντίστοιχες διαδικτυακές τους πύλες για τον καλύτερο έλεγχο και παρακολούθηση τόσο του συνόλου των γεωτρήσεων και των εγκαταστάσεων άντλησης όσο και του συνόλου των θερμών πηγών της χώρας.

Αυτά τα γεωθερμικά πεδία μπορούν να καλύψουν μια σειρά από ενεργειακές ανάγκες, όπως, για παράδειγμα, θέρμανση ιχθυοκαλλιεργειών, θέρμανση θερμοκηπιακών καλλιεργειών, ξήρανση αγροτικών προϊόντων, θέρμανση και ψύξη κατοικιών, αφαλάτωση νερού, θέρμανση κολυμβητηρίων, λειτουργία λουτροθεραπευτικών εγκαταστάσεων και από την πλευρά τους να παίξουν καθοριστικό ρόλο στην ενεργειακή αυτονομία των περιοχών.

Είναι ευρέως αποδεκτό ότι η αξιοποίηση της γεωθερμίας μπορεί να συμβάλει σημαντικά και ποικιλοτρόπως στην οικονομική ανάπτυξη ευρύτερων περιοχών και στη δημιουργία πεδίων οικονομικής δραστηριότητας, με σημαντικό όφελος στις τοπικές κοινωνίες και ειδικότερα της υπαίθρου.

Έως σήμερα, σε τριάντα περιοχές σε όλη τη χώρα έχουν εντοπισθεί γεωθερμικά πεδία, τα οποία μπορούν να αξιοποιηθούν για άμεσες χρήσεις σε διάφορους παραγωγικούς τομείς. Ωστόσο, σήμερα αξιοποιείται μόνο ένα μικρό μέρος του διαθέσιμου δυναμικού, κυρίως για ιαματικό τουρισμό, εξαιτίας των εμποδίων που θέτει το υφιστάμενο νομοθετικό πλαίσιο.

Μία από αυτές τις τριάντα περιοχές όπου έχει προχωρήσει το έργο αξιοποίησης της γεωθερμίας, παρά τις δυσκολίες και τους περιορισμού είναι το γεωθερμικό πεδίο στο Αρίστινο Τριανούπολης του Δήμου Αλεξανδρούπολης.

Το συγκεκριμένο έργο αποτελεί ένα χαρακτηριστικό παράδειγμα για τα πολλαπλά οφέλη που επιφέρει ένα γεωθερμικό πεδίο σε μια τοπική κοινωνία. Η αξιοποίηση του πεδίου αφορά στην τοπική ανάπτυξη και θα αξιοποιηθεί από το Δήμο Αλεξανδρούπολης για τη θέρμανση όλων των δημοτικών κτιρίων, για θέρμανση ή άλλη ενεργειακή χρήση από τους κατοίκους της περιοχής, τους αγρότες, διάφορες ομάδες παραγωγών και τοπικούς επιχειρηματίες, με δίκτυα που θα αναπτύσσονται και σε τρεις αγροτικές περιοχές.

Η καλή συνεργασία μεταξύ του Υπουργείου Περιβάλλοντος και Ενέργειας και της Αντιδημαρχίας Ενέργειας του Δήμου Αλεξανδρούπολης, απέφερε καρπούς στην εν λόγω περίπτωση.

Επίσης, οφείλω να αναφέρω πως για πρώτη φορά στη χώρα μας επιτεύχθηκαν, κόντρα στην τεράστια γραφειοκρατία, όλες οι αδειοδοτικές διαδικασίες για τη διανομή θερμικής ενέργειας, οι εγκρίσεις, οι νέες βαθιές γεωθερμικές γεωτρήσεις, οι έρευνες νέων υλικών σωληνώσεων και ειδικών αντλιών υψηλών θερμοκρασιών.

Σημειώνεται, επιπλέον, πως ήδη βρίσκεται σε εξέλιξη και μια νέα γεωθερμική γεώτρηση προς αναζήτηση ποσοτήτων γεωθερμικών ρευστών, οι οποίες θα χρησιμοποιηθούν για την τηλεθέρμανση των κατοίκων στους οικισμούς Άνθειας, Αρίστινου, Λουτρού, Δωρικού, Αετοχωρίου και Αγνάντιας, με ωφελούμενους περίπου 3.000 κατοίκους.

Όπως αντιλαμβανόμαστε, λοιπόν, τα οφέλη, τόσο για τις τοπικές κοινωνίες, όσο και για την οικονομία είναι τεράστια από την αξιοποίηση των γεωθερμικών πεδίων και το παρόν σχέδιο νόμου έρχεται να δημιουργήσει ένα πιο ευέλικτο θεσμικό πλαίσιο στον τομέα του ενεργειακού μετασχηματισμού της χώρας.

Στη συνέχεια, στο δεύτερο μέρος του νομοσχεδίου, το Υπουργείο Ενέργειας και Περιβάλλοντος θεσμοθετεί την ίδρυση μιας νέας δημόσιας γεωλογικής αρχής, της Ελληνικής Αρχής Γεωλογικών και Μεταλλευτικών Ερευνών, εκσυγχρονίζοντας παράλληλα το ισχύον θεσμικό πλαίσιο και διευρύνοντας τις αρμοδιότητες σε ζητήματα γεωλογικών κινδύνων, προστασίας του περιβάλλοντος και των πολιτών.

Στην ουσία, αντικαθίσταται το σημερινό Ινστιτούτο Γεωλογικών και Μεταλλευτικών Ερευνών, γνωστό ως ΙΓΜΕ, το οποίο θεωρείται απαρχαιωμένο, τόσο σε λειτουργικό όσο και σε επιστημονικό επίπεδο.

Στο πλαίσιο αυτό, η νέα αρχή, ΕΑΓΜΕ, αναλαμβάνει για λογαριασμό του κράτους ένα ρυθμιστικό και ταυτόχρονα, εποπτικό ρόλο σε ζητήματα γεωλογικών κινδύνων από πλημμύρες ή κατολισθήσεις, σε ζητήματα προστασίας του περιβάλλοντος μέσω, π.χ., ελέγχων ποιότητας υπεδάφους και υπόγειων υδάτων και στον έλεγχο των επιτρεπόμενων δραστηριοτήτων στο υπέδαφος της χώρας.

Ενδεικτικά, οι νέες αρμοδιότητες που απονέμονται στην Αρχή είναι ο έλεγχος γεωθερμικών πεδίων, όχι μόνο στην έρευνα, αλλά και κατά τη λειτουργία τους, η αποτύπωση σταδιακά όλων των υδρευτικών γεωτρήσεων της χώρας, ο έλεγχος μεταλλίων και λατομείων, τον οποίο θα παρέχει δωρεάν προς το ΥΠΕΝ που είναι η αδειοδοτούσα αρχή και πολλές άλλες δραστηριότητες. Η νέα Αρχή αναλαμβάνει, επίσης, την αρμοδιότητα όχι μόνο της αποτύπωσης, αλλά και της ανάπτυξης της γεωπληροφορίας του κράτους σε ορυκτά και μέταλλα. Στην νέα Αρχή συστήνεται η νέα Διεύθυνση Διαχείρισης Φυσικών και Τεχνολογικών Κινδύνων, η οποία έχει ως σκοπό την έρευνα και την καταγραφή γεωλογικών κινδύνων, σε συνεργασία με τη Γενική Γραμματεία Πολιτικής Προστασίας, το Υπουργείο Περιβάλλοντος και Ενέργειας και τις αρμόδιες αρχές.

Η Διεύθυνση αυτή αποτελείται από τα Τμήματα Διαχείρισης Πρόληψης και Αντιμετώπισης Φυσικών Κινδύνων, με τον τρόπο αυτό ενισχύεται η αποτελεσματική προστασία της ζωής και των περιουσιών από γεωλογικούς κινδύνους και καταστροφές, φαινόμενα που δυστυχώς έχουν κατακλύσει τη ζωή μας τα τελευταία χρόνια και καλούμαστε ως Πολιτεία, σε συνεργασία με την Τοπική Αυτοδιοίκηση να λάβουμε και να ενισχύσουμε τα αναγκαία μέτρα προφύλαξης. Επιπλέον, αναλαμβάνει την αξιοποίηση του δημόσιου πλούτου που ανήκε στο ΙΓΜΕ και τη δημιουργία ειδικού ερευνητικού λογαριασμού για τη χρηματοδότηση της έρευνας και των σχετικών έργων δημόσιας ωφέλειας.

Η νέα Αρχή θα έχει 6 Διευθύνσεις, αντί των 20 Διευθύνσεων του ΙΓΜΕ και προβλέπονται οριζόντιες μορφές ευέλικτης οργάνωσης με σύσταση ομάδων έργων με παράλληλα καθήκοντα. Ιδιαίτερα σημαντικό όμως είναι πως, παρόλο που το ΙΓΜΕ καταργείτε ως δομή, όλοι οι εργαζόμενοι διασφαλίζονται πλήρως, διατηρώντας τις θέσεις εργασίας τους με την ίδια έννομη σχέση, καθώς εντάσσονται σε τακτικές οργανικές θέσεις της νέας Αρχής. Αναγνωρίζεται ο χρόνος προϋπηρεσίας τους για μισθολογική και βαθμολογική κατάταξη, προστατεύεται η προσωπική διαφορά των αποδοχών τους και εφαρμόζονται όλες οι προστατευτικές διαδικασίες του Δημοσιοϋπαλληλικού Δικαίου.

Διασφαλίζεται, τέλος, η συνέχιση όλων των έργων ΕΣΠΑ και όλων των συμβάσεων έργων και προγραμμάτων που είχε αναλάβει το ΙΓΜΕ, με σκοπό την ομαλή συνέχιση και ολοκλήρωσή τους. Στο τρίτο μέρος του νομοσχεδίου προβλέπετε ο ιδιοκτησιακός διαχωρισμός των υφιστάμενων δικτύων διανομής φυσικού αερίου από τις δραστηριότητες παραγωγής προμήθειας και εμπορίας φυσικού αερίου και ηλεκτρικής ενέργειας.

Συγκεκριμένα, με το μοντέλο που επελέγη, διασφαλίζεται ισοδύναμα ο ανταγωνισμός και οι προοπτικές επενδύσεων, καθώς διασφαλίζεται πλήρως η διατήρηση του δημόσιου ελέγχου επί του στρατηγικής σημασίας μονοπωλίου του Εθνικού Δικτύου Διανομής Φυσικού Αερίου που θα μεταφερθεί μετά την ολοκλήρωση της μερικής διάσπασης και εισφοράς του κλάδου υποδομών, σε νέα εταιρεία, με την επωνυμία ΔΕΠΑ ΥΠΟΔΟΜΩΝ Α.Ε..

Το μετοχικό κεφάλαιο και τα δικαιώματα ψήφου της ΔΕΠΑ ΥΠΟΔΟΜΩΝ θα ανήκουν άμεσα και έμμεσα κατά πλειοψηφία στο ελληνικό δημόσιο, με ρητή μνεία ότι το ποσοστό του Ελληνικού Δημοσίου επί των μετοχών εκδόσεων της ΔΕΠΑ ΥΠΟΔΟΜΩΝ δεν μπορεί να μειωθεί κάτω του 51% του συνολικού μετοχικού κεφαλαίου και των δικαιωμάτων ψήφου της ΔΕΠΑ ΥΠΟΔΟΜΩΝ. Αναφορικά με τις υπόλοιπες μετοχές και τα δικαιώματα ψήφου της ΔΕΠΑ ΥΠΟΔΟΜΩΝ, κυριότητας ΤΑΙΠΕΔ, προβλέπεται η μεταβίβαση αυτών κατόπιν διαγωνιστικής διαδικασίας. Παράλληλα, η ΔΕΠΑ ΥΠΟΔΟΜΩΝ υποχρεούται εντός τριών μηνών από την ολοκλήρωση της μερικής διάσπασης να προχωρήσει σε απορρόφηση των θυγατρικών και να ιδρύσει νέα εταιρία που θα δραστηριοποιείται στα διεθνή έργα, εισφέροντας και την υφιστάμενη συμμετοχή της στην εταιρία ΥΑΦΑ ΠΟΣΕΙΔΩΝ Α.Ε..

Ακολούθως, πραγματοποιείται ο ευρύτερος εταιρικός μετασχηματισμός της υφιστάμενης ΔΕΠΑ Α.Ε., σε ΔΕΠΑ ΕΜΠΟΡΙΑΣ Α.Ε., στην οποία θα παραμείνουν όλες οι εμπορικές δραστηριότητες της ΔΕΠΑ, απορροφώντας όλες τις θυγατρικές της. Στη συνέχεια, θα ακολουθηθεί διαγωνιστική διαδικασία για την πώληση του 50%, συν μία μετοχή από το ΤΑΙΠΕΔ και θα μεταβιβασθεί το υπόλοιπο των μετοχών στο ελληνικό δημόσιο, χωρίς αντάλλαγμα και αυτοδικαίως αργότερα στην Ελληνική Εταιρία Συμμετοχών και Περιουσίας Α.Ε.. Αυτός ο διαχωρισμός, ουσιαστικά, πραγματοποιείται για να μην μπορεί η ίδια η εταιρική οντότητα, να ελέγχει μια επιχείρηση παραγωγής ή προμήθειας φυσικού αερίου ή και ηλεκτρικής ενέργειας ή εμπορίας ηλεκτρικής ενέργειας και ταυτοχρόνως, να ασκεί έλεγχο ή δικαιώματα σε διαχειριστή δικτύου διανομής.

Αντίστροφα, όποιος ελέγχει δίκτυο διανομής ή διαχειριστή δικτύου διανομής δεν μπορεί να ασκεί έλεγχο ή δικαιώματα σε επιχείρηση που εκτελεί στην Ελλάδα οποιαδήποτε από τις δραστηριότητες παραγωγής ή προμήθειας ή εμπορίας είτε φυσικού αερίου είτε ηλεκτρικής ενέργειας. Ωστόσο, μια επιχείρηση παραγωγής ή προμήθειας ή εμπορίας στην Ελλάδα θα μπορεί να έχει μειοψηφική συμμετοχή σε διαχειριστή δικτύου διανομής φυσικού αερίου.

Ειδικότερα, η ΔΕΠΑ Υποδομών θα απορροφήσει τις θυγατρικές διαχείρισης δικτύων στις οποίες η ΔΕΠΑ διατηρεί το 100% των μετοχών, δηλαδή, της ΕΔΑ Αττικής και της ΔΕΔΑ, ενώ σε αυτή θα διαβιβαστεί και το 51% που κατέχει στην ΕΔΑ Θεσσαλονίκης ή Θεσσαλίας. Επίσης, σε αυτήν θα υπαχθούν τα διεθνή έργα στα οποία συμμετέχει η ΔΕΠΑ και τα οποία βρίσκονται είτε υπό υλοποίηση είτε σε στάδιο σχεδίασης, IGB, Eastmed, IGI.

Τα δικαιώματα και οι υποχρεώσεις που απορρέουν από μνημόνια συνεργασίας ή συμφωνίες αναφορικά με τη μελλοντική συμμετοχή της ΔΕΠΑ Α.Ε. στις εταιρείες που έχουν ως σκοπό την κατασκευή, ανάπτυξη και διαχείριση του νέου πλωτού τερματικού αεριοποίησης υγροποιημένου φυσικού αερίου FSRU στην Αλεξανδρούπολη. Το δίκτυο οπτικών ινών κυριότητας ΔΕΠΑ, υφιστάμενα ή μελλοντικά δικαιώματα και υποχρεώσεις της ΔΕΠΑ για την ανάπτυξη, το σχεδιασμό και την υλοποίηση έργων υποδομής δικτύων διανομής, συμπεριλαμβανομένων έργων CMG ή μικρής κλίμακας LMG.

Από την άλλη πλευρά, η ΔΕΠΑ Εμπορίας θα απορροφήσει το 100% ΕΠΑ Αττικής δραστηριοποιούμενη έτσι και στην εισαγωγή, προμήθεια και εμπορία ηλεκτρικής ενέργειας. Όπως είναι φυσικό, στην εταιρία θα παραμείνουν τα μακροχρόνια συμβόλαια προμήθειας της υφιστάμενης ΔΕΠΑ για την εισαγωγή φυσικού αερίου στη χώρα, καθώς και η προμήθεια τελικών πελατών με καύσιμο. Επίσης, θα διατηρήσει τη δραστηριοποίηση στην αεριοκίνηση και τη χρήση του εμπορικού σήματος Fysicon.

Σε ό,τι αφορά τον επιμερισμό του προσωπικού της υφιστάμενης εταιρίας και των θυγατρικών προβλέφθηκαν διατάξεις που εξασφαλίζουν τα δικαιώματα των εργαζομένων και την εργασιακή τους ειρήνη. Συγκεκριμένα, στη ΔΕΠΑ Υποδομών θα περάσουν οι εργαζόμενοι της ΕΔΑ Αττικής και της ΔΕΔΑ, καθώς και το προσωπικό που απασχολείται μέχρι 31/12/2018 στον κλάδο υποδομών ΔΕΠΑ. Καθορίζεται με απόφαση του Δ.Σ. της ΔΕΠΑ εντός τριάντα ημερών από την έναρξη ισχύος του νόμου και μεταφέρεται στην ΔΕΠΑ Υποδομών κατά την ολοκλήρωση της διάσπασης. Για το προσωπικό, θα συνεχίσουν να ισχύουν οι όροι των ατομικών συμβάσεων εργασίας ή των επιχειρησιακών συλλογικών συμβάσεων εργασίας μέχρι νεότερη τροποποίησή τους, η οποία θα ρυθμίζει ενιαία τα ζητήματα του προσωπικού της ΔΕΠΑ Υποδομών.

Από την άλλη πλευρά, το προσωπικό της ΔΕΠΑ Εμπορίας και των θυγατρικών της, μπορεί πριν την ολοκλήρωση της μερικής διάσπασης να ενταχθεί σε πρόγραμμα εθελουσίας εξόδου και αυτοί που θα συνεχίσουν να απασχολούνται στη ΔΕΠΑ Εμπορίας δεν θα μπορούν να απολυθούν για τρία έτη μετά την ολοκλήρωση της διάσπασης.

Στο τέταρτο και τελευταίο μέρος του νομοσχεδίου συμπεριλαμβάνονται ρυθμίσεις χωροταξίας για το κτηματολόγιο και πολεοδομικές ρυθμίσεις για τις οριογραμμές ρεμάτων για τις κατεδαφίσεις αυθαιρέτων, αλλά και σειρά ρυθμίσεων που αφορούν ενεργειακά ζητήματα, όπως οι ρυθμίσεις για τις οικοδομικές άδειες των αιολικών, τη χρήση ενεργειακού συμψηφισμού από ΟΤΑ Α΄ και Β΄ βαθμού, τα φωτοβολταϊκά και τις ενεργειακές κοινότητες, τα παρατηρητήρια υδρογονανθράκων, ενώ εξειδικεύεται η ρύθμιση για απαγόρευση των σχιστολιθικών πετρελαίου και αερίου.

Όσον αφορά τα χωροταξικά ζητήματα το παρόν σχέδιο νόμου δίνει παράταση στους ιδιοκτήτες αυθαιρέτων που επιθυμούν να προβούν οικειοθελώς σε κατεδάφιση των αυθαίρετων κτισμάτων τους έως τη λήξη της προθεσμίας για υπαγωγή στις διατάξεις του ν.4495/2017. Με τη λήξη του νόμου για την τακτοποίηση των αυθαιρέτων όποια αυθαίρετα κτίσματα ή κατασκευές εντοπίζονται από τους ελεγκτές θα κατεδαφίζονται άμεσα είτε την ώρα που κατασκευάζονται είτε αυτά έχουν ολοκληρωθεί.

Στο ίδιο νομοσχέδιο επιλύονται δυσχέρειες που είχαν δημιουργηθεί κατά την εκτέλεση πράξεων κατεδάφισης και καθίσταται πιο αποτελεσματικό το έργο των αρμόδιων υπηρεσιών και διευκολύνεται σημαντικά η διαδικασία κατεδάφισης.

Με άλλη ρύθμιση προβλέπεται η απαλλαγή των πολιτών από τέλη για τα απαιτούμενα κτηματολογικά έγγραφα σχετικά με τις μεταβολές στις αρχικές τους δηλώσεις, καθώς και για διόρθωση σφαλμάτων που αφορούν σε γεωμετρικά στοιχεία των εγγράφων κατά τη διενέργεια της κτηματογράφησης. Επιπλέον, εισάγεται νέα απλοποιημένη διαδικασία εξέτασης των αιτήσεων διόρθωσης και εισάγεται ρύθμιση για την υπαγωγή στις διατάξεις του νόμου αυθαίρετων κατασκευών που βρίσκονται μεταξύ της οριογραμμής και της οικοδομικής γραμμής και ρύθμιση για την προσωρινή οριοθέτηση ρεμάτων που δεν έχουν οριοθετηθεί ή στα οποία ελλείπουν οι προσωρινές οριογραμμές.

Ειδικότερα, σε ό,τι αφορά ενεργειακά ζητήματα, προβλέπεται η δυνατότητα χρήσης ενεργειακού συμψηφισμού, εικονικού ενεργειακού συμψηφισμού από ΟΤΑ πρώτου και δεύτερου βαθμού για κάλυψη ενεργειακών αναγκών, κοινωφελών επιχειρήσεων, όπως σχολεία, νοσοκομεία κ.ά. Ορίζεται τιμή αναφοράς για φωτοβολταϊκούς σταθμούς με προσαύξηση επί της μεσοσταθμικής τιμής των δημοπρασιών της ίδιας τεχνολογίας της περασμένης χρονιάς, ύψους 5% για εγκατεστημένη ισχύ έως 500 κιλοβάτ και 10% για σταθμούς ενεργειακών κοινοτήτων με εγκατεστημένη ισχύ έως 1 Μεγαβάτ.

Αντιμετωπίζεται η κατάτμηση έργων ΑΠΕ, κάθε φυσικό ή νομικό πρόσωπο μπορεί να κατέχει άμεσα ή έμμεσα έως δύο έργα, με δυνατότητα σύναψης σύμβασης ενίσχυσης εκτός διαγωνισμών, ενώ οι ενεργειακές κοινότητες μπορούν να κατέχουν αντίστοιχα έργα συνολικής ισχύος έως 18 Μεγαβάτ.

Θεσμοθετούνται περιφερειακά παρατηρητήρια για το περιβάλλον και την ασφάλεια της έρευνας και εκμετάλλευσης υδρογονανθράκων με συμμετοχή εκπροσώπων της περιφέρειας των δήμων και αρμόδιων επιστημονικών φορέων.

Τέλος, εισάγεται ακριβέστερος ορισμός των υδρογονανθράκων που σε κάθε περίπτωση αποκλείει το σχιστολιθικό πετρέλαιο και αέριο. Ευχαριστώ.

**ΧΑΡΑ ΚΑΦΑΝΤΑΡΗ (Πρόεδρος της Επιτροπής):** Το λόγο έχει ο κ. Σκρέκας.

**ΚΩΝΣΤΑΝΤΙΝΟΣ ΣΚΡΕΚΑΣ (Εισηγητής της Νέας Δημοκρατίας):** Ευχαριστώ κυρία Πρόεδρε. Κύριε Υπουργέ, πριν ξεκινήσω τη συζήτηση για το νομοσχέδιο που έχετε καταθέσει, θα ήθελα να αναφέρω κάποια θέματα, τα οποία σήμερα είναι πολύ κρίσιμα και αφορούν τον τομέα ηλεκτρικής ενέργειας.

Αναφέρομαι στο θέμα της ΔΕΗ, δεν ζητάω να πείτε κάτι, αλλά θα σας καλούσα να συμφωνήσουμε να προγραμματίσουμε μια ενημέρωση συζήτησης στην Επιτροπή για τα φλέγοντα θέματα που σήμερα απασχολούν τη βασική εταιρία παραγωγής ηλεκτρικής ενέργειας και διασφάλισης της θωράκισης του ενεργειακού εφοδιασμού της χώρας που είναι η Δ.Ε.Η..

Ξέρετε πάρα πολύ καλά ότι τα πράγματα δεν πάνε καθόλου καλά με τη δημόσια εταιρεία ηλεκτρισμού. Είναι κάποια πράγματα για τα οποία σας είχαμε προειδοποιήσει εδώ και τρία χρόνια, βλέποντας την πορεία και της λειτουργίας της εταιρίας, αλλά και των αποφάσεων που είχατε πάρει ως Κυβέρνηση, όχι εσείς απαραίτητα προσωπικά, οι προκάτοχοί σας, αλλά και των δεσμεύσεων που είχαν αναλάβει απέναντι στους θεσμούς.

Σήμερα που μιλάμε, κύριε Υπουργέ, η Δ.Ε.Η. φαίνεται δυστυχώς ότι θα προχωρήσει στην ανακοίνωση αποτελεσμάτων σε λίγο χρονικό διάστημα, όπου θα δείχνει ότι το 2018 είναι μια πραγματικά άσχημη χρονιά. Είναι μια χρονιά όπου η Δ.Ε.Η., είχε παρουσιάσει το χειρότερο οικονομικό αποτέλεσμα των τελευταίων 5 ετών. Να θυμίσω ότι η ΔΕΗ το 2014 και το 2015 παρουσίαζε κέρδη άνω των 100 εκατομμυρίων ευρώ. Είχε λειτουργικό περιθώριο άνω του ενός δισεκατομμυρίου ευρώ. Η Δ.Ε.Η. το τρίτο και τέταρτο τρίμηνο του 2018, παρουσιάζει μηδενικό λειτουργικό περιθώριο και αυτό θα έχει ως συνέπεια στα τελικά αποτελέσματα, δηλαδή στις ζημιές προ και μετά φόρων, στις οποίες πιθανότατα θα αναγκαστεί τελικά να παρουσιάσει για το 2018 και έτσι όπως συνεχίζει κατάσταση, δηλαδή, η Δ.Ε.Η. να πουλάει πάνω από το 100% της ενέργειας που παράγει από λιγνίτη και από τα υδροηλεκτρικά σε δημοπρασίες ενέργειας.

Πέραν όμως από τη Δ.Ε.Η., κ. Υπουργέ, έχουμε και δύο μεγάλα θέματα που αφορούν την Κρήτη και την ενεργειακή ασφάλεια και εφοδιασμό της Κρήτης. Ήδη, ξέρετε, ότι τέλος του 2019, κανονικά αν τηρήσουμε τις Οδηγίες της Ευρωπαϊκής Επιτροπής θα πρέπει να κλείσουν 400 Μεγαβάτ ηλεκτρικής ενέργειας, τα οποία δεν έχετε εδώ και 4 χρόνια προνοήσει, πώς θα αντικαταστήσετε. Φαίνεται και σύμφωνα με πληροφορίες ότι υπάρχει πρόβλημα καθυστέρησης σε ό,τι αφορά τη χρηματοδότηση της μικρής διασύνδεσης, όχι σε ό,τι αφορά τα ταμεία συνοχής, αλλά σε ό,τι αφορά χρήματα που θα έρθουν από χρηματοπιστωτικά ιδρύματα. Σίγουρα πάντως δεν θα είναι η μικρή διασύνδεση έτοιμη πριν από το 2021, άρα, θα βρεθεί ένα κενό χρονικό διάστημα, όπου η Κρήτη θα βρεθεί με κάποιο κενό σε ό,τι αφορά την παροχή ηλεκτρικής ενέργειας ή θα παρέχεται ηλεκτρική ενέργεια χωρίς να τηρούνται οι ευρωπαϊκοί κανονισμοί. Επίσης, ένα σοβαρό πρόβλημα έχει προκύψει με τη λειτουργία έτσι όπως έχετε προχωρήσει της μονάδας του Αμυνταίου και τις Μεγαλόπολης.

Ξέρετε, πολύ καλά, ότι υπάρχουν σοβαρές πληροφορίες και φήμες, ότι στην Ε.Ε. συζητείται η περίπτωση-πιθανότητα, να προχωρήσουν σε κάποιου είδους διαδικασίας παραβίασης, ίσως της χώρας μας των ευρωπαϊκών κανονισμών και δεν είναι βέβαιο ότι έχετε διασφαλίσει το δημόσιο συμφέρον και τη λειτουργία αυτής της μονάδας, έτσι όπως το κάνατε.

Όλα αυτά, λοιπόν, έχουν δημιουργήσει ένα περιβάλλον στο τομέα της ηλεκτρικής ενέργειας, το οποίο είναι πάρα πολύ δύσκολο και το οποίο δεν φαίνεται να έχετε την πολιτική βούληση να πάρετε τις απαραίτητες αποφάσεις και να δώσετε μια λύση. Δεν υπάρχει τέτοιο στρατηγικό σχέδιο που θα βγάλει από αυτό το πρόβλημα τη χώρα και τα «σπρώχνετε» όλα προς τα πίσω για τους επόμενους.

Εδώ έχετε μεγάλη ευθύνη και η ευθύνη δεν σταματάει όταν θα ολοκληρωθεί η θητεία αυτής της Κυβέρνησης, αλλά θα συνεχίσει και μετά. Και μιλάω για πολιτική και για ηθική ευθύνη, για να μην παρεξηγούμαι.

Από κει και πέρα, σε ό,τι αφορά το σημερινό νομοσχέδιο, προχωράτε σε ένα ιδιοκτησιακό διαχωρισμό της ΔΕΠΑ. Τι κάνετε ακριβώς; Εδώ είχαμε μικτά σχήματα, όπου εταιρίες είχαν στην κατοχή τους και δίκτυο διανομής-μεταφοράς φυσικού αερίου και είχαν και υπηρεσίες εμπορίας φυσικού αερίου. Έρχεστε και προχωράτε σε ένα ιδιοκτησιακό διαχωρισμό που έχει γίνει σε πολλές άλλες χώρες. Πώς το κάνετε αυτό; Δημιουργείται την ΔΕΠΑ ΥΠΟΔΟΜΩΝ Α.Ε., όπου η ΔΕΠΑ ΥΠΟΔΟΜΩΝ Α.Ε. θα έχει το 100% των μετοχών της ΕΔΑ Αττικής, το 51% των μετοχών της ΕΔΑ Θεσσαλονίκης - Θεσσαλίας και το 100% των μετοχών της ΔΕΠΑ Ελλάδος, δηλαδή θα έχει τα δίκτυα διανομής της Αττικής, της λοιπής Ελλάδος κατά 100%, η ΔΕΠΑ ΥΠΟΔΟΜΩΝ Α.Ε. και θα έχει και μετοχές 51% στην ΕΔΑ Θεσσαλονίκης- Θεσσαλίας.

Από την άλλη πλευρά, αυτό το κομμάτι διαχωρίζεται και δημιουργεί, λοιπόν, τη ΔΕΠΑ ΥΠΟΔΟΜΩΝ Α.Ε. και ότι απομένει στη ΔΕΠΑ Α.Ε. που είναι οι υπηρεσίες εμπορίας που είναι τα συμβόλαια που έχει με τους προμηθευτές φυσικού αερίου που έχει τη συμμετοχή της στα διεθνή έργα που έχει την υπόσχεση συμμετοχής της στο σημαντικό έργο του πλωτού τερματικού της Αλεξανδρούπολης. Αυτό το ονομάζεται ΔΕΠΑ ΕΜΠΟΡΙΑΣ Α.Ε., όπου εκεί το κράτος έχει μετά το διαχωρισμό -που εσείς εδώ επιχειρείτε- 65% μετοχές του μετοχικού κεφαλαίου και τα λοιπά έχουν το 35%.

Αντίστοιχα, στη ΔΕΠΑ ΥΠΟΔΟΜΩΝ Α.Ε. πάλι το κράτος έχει το 65% και τα λοιπά έχουν το 35%. Τι θα κάνετε στη ΔΕΠΑ ΕΜΠΟΡΙΑΣ Α.Ε. έρχεστε και λέτε ότι θα πωλήσετε το 50% συν μια μετοχή σε κάποιον ιδιώτη μέσω ενός διεθνούς διαγωνισμού.

Έτσι ώστε με αυτό τον τρόπο να προσέλκυσε έναν ιδιώτη - έναν επενδυτή, ο οποίος θα δώσει χρήματα σημαντικά, γιατί αυτό θέλουμε. Τι θέλουμε δηλαδή; Θέλουμε το κράτος να έχει όφελος σημαντικό, θέλουμε να υπάρχει οικονομική δυνατότητα, ώστε να προχωρήσει σε υπηρεσίες και σε νέες υπηρεσίες ίσως η ΔΕΠΑ ΕΜΠΟΡΙΑΣ Α.Ε. επίσης, θέλετε να ανοίξετε και την αγορά.

Δηλαδή, θέλετε να τηρήσετε τις ρυθμιστικές υποχρεώσεις που έχει η Ελλάδα απέναντι τους ευρωπαϊκούς κανονισμούς, να φέρετε χρήματα στο κράτος πουλώντας τις μετοχές και φυσικά, να φέρετε και ανάπτυξη. Αφού θα έρθει ένας ιδιώτης με οικονομική δυνατότητα. Το ερώτημα είναι θα το πετύχετε αυτό; Και γιατί λέω, ότι εδώ υπάρχουν σοβαροί προβληματισμοί και ανησυχίες.

Πρώτον, γιατί το κράτος θα έχει στη συνέχεια στη ΔΕΠΑ ΕΜΠΟΡΙΑΣ Α.Ε. 14%- 15% που είναι μια μετοχή και τα ΕΛΠΕ θα έχουν το 35%. Τα ΕΛΠΕ ξέρετε ότι έχουν δικαιώματα καταστατικής μειοψηφίας, αφού έχουν 35% μερίδιο μετοχών πάνω από το 33%. Το δε κράτος με το 14% -15% που είναι μια μετοχή, επίσης, έχει ειδικά δικαιώματα σε ό,τι αφορά από που θα αγοράζει νέα εταιρία φυσικό αέριο. Λέτε εδώ για τη διαφοροποίηση των πηγών.

Και ρωτάω, ποιος θα έρθει να δώσει τα χρήματα που θέλει σήμερα το ελληνικό δημόσιο, όταν θα έχει δύο άλλους μετόχους, ο ένας θα έχει δικαιώματα καταστατικής μειοψηφίας που είναι τα ΕΛΠΕ και ο άλλος που είναι το δημόσιο έχει ειδικά δικαιώματα και θα του προσδιορίζει από πού θα αγοράζει φυσικό αέριο.

Με αυτόν τον τρόπο, δηλαδή, εμείς βλέπουμε ότι πάτε σε ένα διεθνή διαγωνισμό, αλλά βάζετε τόσα βαρίδια, πάνω σε αυτό που πάτε να πουλήσετε που ουσιαστικά το απαξιώνετε εντελώς. Και μπορεί, πραγματικά να έρθει κάποιος να αγοράσει το 50% συν μία μετοχή, αλλά τελικά, το αποτέλεσμα για το ελληνικό δημόσιο για το κράτος και άρα για το δημόσιο συμφέρον θα είναι πολύ υποδεέστερο από αυτό που θα μπορούσε να έχει. Να μην ξεχνάμε ότι η ΔΕΠΑ πλήρωσε 150 εκατ. € για το 49% των μετοχών στην Shell για να φύγει.

Βέβαια, εκεί ήταν και ένα κομμάτι των υποδομών. Αλλά εγώ περιμένω τελικά να δω, εφόσον ολοκληρωθεί αυτός ο διαχωρισμός και εφόσον γίνει διαγωνισμός, τι χρήματα θα έρθει να δώσει αυτός ο ιδιώτης, ο επενδυτής για να αγοράσει το 50% συν μία μετοχή, με αυτά τα βαρίδια, τα οποία εσείς, δυστυχώς, βάζετε, όταν έχετε τη δυνατότητα ως κράτος. Γιατί υπάρχει ένα σοβαρό ερώτημα. Μα, πώς θα διασφαλίσω τον ενεργειακό σχεδιασμό της χώρας; Δηλαδή, πώς θα διασφαλίσω ότι δεν θα δημιουργηθεί ένα «ολιγοψώνιο» όπως λένε, δηλαδή μια αγορά από έναν συγκεκριμένο ίσως, αγοραστή, προμηθευτή που θα έχει δεσπόζουσα θέση στην προμήθεια της Ελλάδος και θα μας κάνει ότι θέλει. Και είναι σωστό ερώτημα αυτό. Αλλά εδώ, έχετε τη βασική δυνατότητα, ως Πολιτεία, τη Ρυθμιστική Αρχή Ενέργειας, η οποία μπορεί να έρθει και, όπως έκανε και εφέτος και πολύ σωστά έπραξε, να ζητάει από αυτούς οι οποίοι εισάγουν φυσικό αέριο στην Ελλάδα και προμηθεύουν την ελληνική αγορά με φυσικό αέριο να του ζητάει επιχειρηματικά πλάνα που θα διασφαλίζουν και θα θωρακίζουν τον ενεργειακό εφοδιασμό της χώρας με φυσικό αέριο, όπως το έκανε το 2018. Και μην ξεχνάτε, ότι σήμερα που μιλάμε, η ΔΕΠΑ, το 2019 θα προμηθεύει και θα καλύπτει λιγότερο από το 50% της συνολικής ζήτησης στην ελληνική αγορά. Το υπόλοιπο 35% ο ένας είναι ιδιώτης και το άλλο 15% είναι ο άλλος μεγάλος ιδιώτης και κάποιοι άλλοι.

Άρα, ήδη δηλαδή έχει πάει και έχει ανοίξει η αγορά, σε ό,τι αφορά την προμήθεια και εισαγωγή φυσικού αερίου στην Ελλάδα. Γιατί λοιπόν, έρχεστε με αυτό τον τρόπο και χαμηλώνετε το τίμημα που μπορεί να έχει το ελληνικό δημόσιο από την πώληση του 50% των μετοχών σε μια μετοχή, όταν θα μπορούσατε να μη βάλετε αυτούς τους περιορισμούς και να έχουμε ένα πολύ καλύτερο τίμημα. Αυτό είναι ένα ερώτημα, το οποίο οφείλετε να το απαντήσετε, πέρα και πάνω από κάθε αμφιβολία.

Από κει και πέρα, έχετε μια πρόβλεψη, ότι αυτός, ο οποίος συμμετέχει στα δίκτυα διανομής, δεν θα μπορεί να έχει παραγωγή ηλεκτρικής ενέργειας σε εγκαταστάσεις παραγωγής ηλεκτρικής ενέργειας ή να μην έχει υπηρεσίες πώλησης, είτε φυσικού αερίου, είτε ηλεκτρικής ενέργειας. Γιατί το κάνατε αυτό, όταν από την άλλη πλευρά, εξαιρείτε τους υφιστάμενους μετόχους της ΔΕΠΑ και της ΕΔΑ Θεσσαλονίκης-Θεσσαλίας; Εγώ, το καταλαβαίνω ότι είπαμε να διαχωρίσουμε και να μην έχουν και εμπορία και διανομή, αλλά εσείς έτσι όπως το κάνετε είναι μεσοβέζικο το σύστημα, γιατί ήδη πάτε να κάνετε ιδιοκτησιακό διαχωρισμό, αλλά τελικά, θα υπάρχουν ιδιοκτήτες των δικτύων διανομής, οι οποίοι θα έχουν και εμπορία. Γιατί, και τα ΕΛΠΕ έχουν εμπορία και ηλεκτρικής ενέργειας και συμμετέχουν σε εγκαταστάσεις παραγωγής ηλεκτρικής ενέργειας και η ΕΗΝΑ που είναι μέτοχος στην ΕΔΑ Θεσσαλονίκης-Θεσσαλίας έχει εταιρεία, η οποία παρέχει υπηρεσίες και πουλά ηλεκτρική ενέργεια και φυσικό αέριο στην λιανική. Γιατί δεν κάνετε ένα σχέδιο, να κάτσουμε να το συζητήσουμε, αφού τελικά συμφωνείτε με αυτά που λέει η Ν.Δ. εδώ και δεκαετίες; Λίγο καθυστερημένα έρχεστε. Αφού συμφωνείτε και έρχεστε να το κάνετε γιατί το κάνετε στρεβλά; Εσείς ο ίδιος έχετε πει ότι είστε ένας φιλελεύθερος οικονομολόγος, όπως και εμείς εδώ είμαστε φιλελεύθεροι πολιτικοί, είτε οικονομολόγοι είτε πολιτικοί. Αφού λοιπόν συμφωνούμε στα βασικά, ελάτε να τα κάνουμε τουλάχιστον. Μην τα κάνουμε φιλελεύθερα, αλλά με ιδεοληψίες σταλινικές και κομμουνιστικές. Γιατί αυτή είναι η πραγματικότητα. Θα σας τα πει και το Κομμουνιστικό Κόμμα Ελλάδος από την άλλη πλευρά. Νομίζω ότι σας καλύπτει η τοποθέτησή μου. Είναι πάνω στα καίρια θέματα που επεξεργάζεται το νομοσχέδιο.

Πάμε να δούμε το σχέδιο μαζί ολοκληρωμένο, να κάνουμε ένα καθαρό σχέδιο να λειτουργήσει υπέρ του δημοσίου συμφέροντος, υπέρ των πολιτών, υπέρ της ανάπτυξης και της ανάπτυξης με συνοχή, γιατί αυτό φαίνεται και εσείς ο ίδιος επανειλημμένα λέτε, ότι η ηλεκτρική ενέργεια στην Ελλάδα είναι φθηνή, είναι χαμηλότερη από αλλού ίσως ή έχει φθηνύνει επειδή υπάρχει ο ανταγωνισμός κ.λπ.. Τον ανταγωνισμό να θυμίσω, το δικό σας κόμμα δεν τον ήθελε πριν ανέλθει στην εξουσία, τώρα τον θέλει. Τώρα αναγνωρίζει τα θετικά στοιχεία του υγιούς, του δίκαιου και του ισότιμου ανταγωνισμού. Εδώ, λοιπόν, δεν βλέπουμε χαρακτηριστικά ισότιμα ανταγωνισμού, γιατί ξεκινάμε με εξαιρέσεις των υφιστάμενων μετόχων στα δίκτυα διανομής.

Επίσης, είναι μια επιλογή δική σας και αυτό θα το κρίνουμε στο μέλλον. Έχετε την εταιρεία εμπορίας, έχετε βάλει και τη λιανική και τη χονδρική. Θα μπορούσαν να γίνουν δύο διαφορετικά νομικά πρόσωπα, να πωληθούν και να έχουμε ακόμα μεγαλύτερο τίμημα. Γιατί μπορεί κάποιος τον οποίο ενδιαφέρει η εμπορία σε επίπεδο χονδρικής να μην τον ενδιαφέρει για τη λιανική και το αντίθετο. Με αυτόν τον τρόπο λοιπόν, έχετε δύο διαφορετικά νομικά πρόσωπα και εάν είχατε βγει να τα πουλήσετε, πάλι επαναλαμβάνω, με διεθνή διαγωνισμό, πιθανότατα να είχατε καλύτερο τίμημα. Πράγμα που πολλές φορές γίνεται στη διεθνή πρακτική και έχουμε καλύτερα τιμήματα. Τέλος πάντως, το προχωράτε με αυτό τον τρόπο.

Ένα άλλο θέμα, το οποίο είναι σημαντικό είναι ότι στη ΔΕΠΑ Υποδομών έρχεστε και πουλάτε το 14%. Το ερώτημα είναι ποιος θα έρθει να αγοράσει 14% μιας εταιρείας, όπου το δημόσιο θα έχει το 51%, θα έχει και το management και τα ΕΛ.ΠΕ. θα έχουν το 35%; Τι τίμημα περιμένετε να έρθει κάποιος να δώσει για το 14%; Πάλι με τον τρόπο που το κάνετε, ουσιαστικά, απαξιώνετε πλήρως αυτή τη συμμετοχή του δημοσίου και το τίμημα που θα έχετε θα είναι πολύ χαμηλότερο από αυτό, το οποίο θα ήθελε η Ελληνική Πολιτεία και το δημόσιο συμφέρον βέβαια.

Επαναλαμβάνω, στο ΔΕΣΦΑ, γιατί πουλήσατε το 66% και στη ΔΕΠΑ Υποδομών πουλάτε το 14% και κρατάει το δημόσιο το 51% και το management; Να ρωτήσω το εξής απλό. Έστω και το κάνετε, ποιος θα βάλει τα χρήματα και πώς θα βρεθούν τα χρήματα για να γίνει η επέκταση του δικτύου διανομής; Θα βάλει ο κρατικός προϋπολογισμός; Πώς θα γίνουν τα διεθνή έργα, ποιος θα βάλει τα χρήματα; Θα τα βάλει ο κρατικός προϋπολογισμός, ο φορολογούμενος πολίτης; Με αυτόν τον τρόπο, δηλαδή, εσείς βλέπετε την ανάπτυξη και την προσέλκυση επενδύσεων; Δε θα μπουν χρήματα και το τίμημα, φοβάμαι, θα είναι πολύ χαμηλότερο από αυτό, το οποίο περιμένετε, γιατί θα έρθει μόνο ένας παθητικός επενδυτής για να κάθεται και να εισπράττει τη ρυθμιζόμενη απόδοση επί του κεφαλαίου που έχει βάλει. Αυτό δεν προσφέρει υπηρεσίες στη χώρα, λεφτά δίνει σε κάποιο μέτοχο παθητικό.

Στο ΔΕΣΦΑ πήραν και το management και έχει και την πλειοψηφία ο επενδυτής που μπήκε. Ξέρετε πολύ καλά, γιατί έρχονται και σε εσάς και μιλάτε και συζητάμε και εμείς μαζί τους, μέσα από τη θεσμική θέση που έχουμε ως Αξιωματική Αντιπολίτευση, θέλουν να κάνουν σοβαρές επενδύσεις και να βάλουν λεφτά οι άνθρωποι και έχουν το «know how», δηλαδή, έχουν τη γνώση να προχωρήσουν και σε άλλες υπηρεσίες μη ρυθμιζόμενες, οι οποίες δεν θα απαγορεύουν τους Έλληνες πολίτες, αλλά θα φέρουν ανάπτυξη, εφόσον τελικά βάλουμε ένα πλαίσιο, το οποίο θα τους επιτρέπει, δίκαιο.

Δεν κάνετε, όμως, αυτό το πράγμα εδώ. Δεν σας ενδιαφέρει δηλαδή το δημόσιο συμφέρον, δεν σας ενδιαφέρει η ανάπτυξη, τρύπες σας ενδιαφέρει να κλείσετε και να ικανοποιήσετε το κομματικό σας ακροατήριο. Δεν γίνεται, κύριε Σταθάκη, φιλελευθερισμός, ανάπτυξη, ανάπτυξη με συνοχή, ανάπτυξη για όλους, θέσεις εργασίας και κομμουνιστικές ιδεοληψίες του ΣΥ.ΡΙΖ.Α., δεν συμβαδίζουν αυτά.

Από εκεί και πέρα, έχουμε το θέμα της ΡΑΕ. Κατ’ αρχήν, το νομοσχέδιο όλο μέσα είναι γεμάτο από «ρουσφετάκια» και από μικρά σημεία που βολεύετε και τακτοποιείτε. Για ποιο λόγο καθιστάτε ανεύθυνους τα μέλη του Δ.Σ. της ΡΑΕ, τον Πρόεδρο, τον Διευθύνοντα Σύμβουλο, τα μέλη του Δ.Σ.;

Γιατί τους απαλλάσσετε με νόμο από τις ευθύνες που έχουν μέσα από την άσκηση των καθηκόντων τους. Γιατί το κάνετε αυτό, κύριε Υπουργέ; Απαντήστε ξεκάθαρα όταν έρθει η ώρα να μιλήσετε. Για ποιο λόγο, ενώ καμιά κυβέρνηση μέχρι τώρα, κανένας Υπουργός δεν το έκανε, το κάνετε εσείς; Να σας το διαβάσω εάν θέλετε. Είναι πολύ σημαντικός ο ρόλος του κλάδου της ενέργειας και δεν επιτρέπεται να κάνετε τέτοια πράγματα. Φυσικά και θα είναι υπεύθυνοι και θα λογοδοτήσουν, όχι μόνο εάν κριθεί ότι είχαν δόλο ή για βαριά αμέλεια. Θα πρέπει να είναι υπεύθυνοι. Δεν κατάλαβα. Εδώ λέμε πώς και πώς να καταργήσουμε το νόμο περί ευθύνης Υπουργών, εσείς φέρνετε τέτοιο νόμο στα μέλη του Δ.Σ. της ΡΑΕ;

Επίσης, πάτε να κάνετε προσλήψεις σε σειρά 79 ανθρώπων εκτός ΑΣΕΠ. Γιατί; Για ποιο λόγο να προσλάβετε 79 ανθρώπους εκτός ΑΣΕΠ; Μέχρι τώρα γιατί όλοι, τελικά, είχαν προσληφθεί στη ΡΑΕ μέσα από την αντικειμενική αξιολόγηση; Να βάλουμε κριτήρια, τα οποία να είναι δίκαια, να βάλουμε ανθρώπους, οι οποίοι έχουν εμπειρία. Να το θεσμοθετήσουμε, δεν λέμε όχι σε αυτό, αλλά γιατί βιαστικά να διορίσουμε 79 ανθρώπους; Ποιοι θα είναι αυτοί, χωρίς τη διαδικασία του ΑΣΕΠ, χωρίς να υπάρχει η συγκριτική αξιολόγηση από τον ΑΣΕΠ; Όχι να έρθει να ελέγξει τη νομιμότητα των παραστατικών και των πτυχίων που θα μας φέρουν, αλλά να υπάρξει συγκριτική αξιολόγηση. Εάν υπάρχουν άνθρωποι, οι οποίοι έχουν χρόνια στη ΡΑΕ - γιατί εδώ τα λέμε ανοιχτά - οι οποίοι έχουν προϋπηρεσία, έχουν εμπειρία και θέλουμε τελικά, αυτοί οι άνθρωποι να συνεχίσουν με μια πιο μόνιμη σχέση εργασίας - γιατί συμφωνούμε, δεν είναι λογικό τελικά οι άνθρωποι να δουλεύουν χρόνια και να μη ξέρουν τι θα τους συμβεί αύριο και παρόλα αυτά να παρέχουν σοβαρές και πολύ καλές υπηρεσίες - να το βάλουμε αυτό το πράγμα στο νόμο, να δούμε πώς θα το κάνουμε, έτσι ώστε να μοριοδοτηθούν με κάποιον τρόπο αντικειμενικό, όμως, γιατί μπορεί να υπάρχουν και από την αγορά έξω άνθρωποι που να έχουν αντίστοιχη προϋπηρεσία ή καλύτερη, όπως και καλύτερο «know how» και γνώσεις.

Σε ό,τι αφορά το ΙΓΜΕ, θα το συζητήσουμε και επί των άρθρων. Καταργείτε το Γεωλογικό Ινστιτούτο. Το ΙΓΜΕ έχει πολλά προβλήματα, να μη τα αναφέρω τώρα, διαχρονικά και από τους κυβερνώντες και από τους κυβερνώμενους, όμως. Είναι διπλά τα προβλήματα και διπλή η ευθύνη, δεν είναι μόνο ενός. Να δούμε τι θα κάνουμε με το Γεωλογικό Ινστιτούτο, να το αναπτύξουμε. Όλα, όμως, τα σοβαρά γεωλογικά ινστιτούτα στην Ευρώπη και όχι μόνο έχουν ένα κομμάτι εσόδων, το οποίο προέρχεται από τον κρατικό προϋπολογισμό και ένα κομμάτι εσόδων επειδή παρέχουν ανταγωνιστικές υπηρεσίες στην αγορά. Γιατί αυτό το στερείτε; Πώς θα διασφαλίσετε, μέσα απ’ αυτό τον ειδικό λογαριασμό δήθεν ότι θα μπορέσουν να συμμετέχουν σε ανταγωνιστικά προγράμματα, θα μπορούν να παίρνουν χρήματα από τα ταμεία συνοχής και, πάνω απ' όλα, θα μπορέσουν να είναι έξω στην αγορά να βοηθούν την αγορά, να παρέχουν υπηρεσίες και μ’ αυτό τον τρόπο να βοηθούν την ανάπτυξη; Έτσι όπως είναι τώρα, θέλει βελτίωση. Δεν έχει προσωπικό, δεν έχει το ρυθμιστικό πλαίσιο, έχουν γίνει πολλά λάθη από όλους, αλλά όχι το ένα λάθος να το διορθώσουμε με ένα μεγαλύτερο λάθος, να το κάνουμε μια δημόσια υπηρεσία, η οποία δήθεν θα έχει έλεγχο και πολύ φοβάμαι, απ' αυτά που διάβασα, ότι θα εμπλέκονται και άλλες υπηρεσίες, θα υπάρχουν αλληλοκαλύψεις στους ελέγχους. Πρέπει να καθίσουμε να δούμε, πώς θα το διορθώσουμε το ΙΓΜΕ. Επίσης, αφήνετε και ακάλυπτο ένα κομμάτι των εργαζομένων.

Πάμε στο θέμα των ρυθμίσεων των φωτοβολταϊκών. Είναι σωστό αυτό που κάνετε, το να περιορίσουμε λίγο αυτή την εκμετάλλευση, αξιοποίηση της δυνατότητας που είχαν κάποιοι να κατασκευάζουν πολλά μικρά φωτοβολταϊκά μέχρι 500 kW και τελικά, να έχουν στην κατοχή τους μεγάλα, δηλαδή, ουσιαστικά, να εκμεταλλεύονται μια διάταξη του νόμου και να παίρνουν καλύτερες ταρίφες, αλλά με μεγάλες οικονομίες κλίμακας. Ωραία, να το φτιάξουμε λίγο πιο σωστά αυτό, γιατί ήδη, έτσι όπως το έχετε κάνει, απορρίπτετε κάποιους που δεν το ήξεραν μέχρι πριν λίγο καιρό και οι οποίοι έχουν δύο μικρές συμμετοχές σε δύο φωτοβολταϊκά, ενώ κάποιοι άλλοι που δεν έκαναν είναι πιο έξυπνοι, έρχονται τώρα και θα έχουν στην κατοχή τους, για παράδειγμα, 1 MW, δύο 500άρια. Οι άλλοι, δηλαδή, με δύο συμμετοχές μπορεί να έχουν 50 kW και οι άλλοι που περίμεναν, γιατί μπορεί να είχαν και πληροφόρηση ίσως λέω εγώ, θα έχουν 1 MW. Τέλος πάντων, εγώ θα σας πω το εξής: Γιατί δε βάζετε κάτι το οποίο προβλέπεται από τον Κώδικα Βιβλίων και Στοιχείων; Συμμετοχή σημαίνει όταν έχεις πάνω από 20%. Εγώ έχω διαβάσει τι λένε οι εκπρόσωποι των επενδυτών στα φωτοβολταϊκά, αλλά θα σας κάνω μια άλλη πρόταση.

Όποιος έχει συμμετοχή πάνω από το 20%, αυτό να θεωρείται ότι είναι συμμετοχή, όπως συμβαίνει και στις εταιρείες. Δύο εταιρείες θεωρούνται συνδεόμενες όταν η μια έχει συμμετοχή πάνω από 20% στο μετοχικό κεφάλαιο της άλλης. Να είναι έτσι και στα φωτοβολταϊκά. Είναι ένα πράγμα, το οποίο δουλεύει σε όλη την υπόλοιπη αγορά και σε άλλους κλάδους. Αυτό να το δούμε λίγο, όμως συμφωνούμε με αυτό το οποίο πάτε να κάνετε.

Σε ό,τι αφορά τη γεωθερμία, θα πούμε πιο πολλά πράγματα στην επί των άρθρων συζήτηση. Καταρχήν, είναι ένα σημαντικό βήμα αυτό το οποίο γίνεται για τον προσδιορισμό ενός ρυθμιστικού πλαισίου, επιτέλους, για να αξιοποιήσουμε τα γεωθερμικά πεδία. Η αναβάθμιση του ενεργειακού ρόλου της χώρας, πέρα από τους αγωγούς φυσικού αερίου και την αξιοποίηση των κοιτασμάτων υδρογονανθράκων που έχουμε στη χώρα μας, περνάει και μέσα και από την παραγωγή και μεταφορά «πράσινης» ηλεκτρικής ενέργειας και εξαγωγή αυτής της ενέργειας προς το βορά ή προς τη δύση. Επομένως, εκεί θα είμαστε μαζί σας για όσον καιρό θα είστε στην Κυβέρνηση. Εμείς ελπίζουμε να μην είσαστε πάρα πολύ, για λίγο ακόμα, για να προχωρήσουμε και να μη χάσουμε χρόνο, γιατί δεν υπάρχει η πολυτέλεια του χρόνου. Επιφυλασσόμαστε επί της αρχής για την Ολομέλεια. Σας ευχαριστώ.

**ΧΑΡΑ ΚΑΦΑΝΤΑΡΗ (Πρόεδρος της Επιτροπής)**: Προχωρούμε στους φορείς. Τελικά, θα καλέσουμε 40 φορές. Είναι το ΙΓΜΕ, ΚΑΠΕ, ΓΕΩΤΕΕ, Ελληνική Γεωλογική Εταιρία, Σύλλογος Ελλήνων Γεωλόγων, Σωματείο Εργαζομένων ΙΓΜΕ, ΔΕΠΑ, ΔΕΔΑ, ΕΔΑ Αττικής, ΕΠΑ Αττικής, Σωματείο Εργαζομένων ΔΕΠΑ, Σωματείο Εργαζομένων ΕΔΑ Αττικής, ΚΕΔΕ, ΕΝΠΕ, Σύλλογος Επιστημόνων ΙΓΜΕ, Σύλλογος Αγροτικών Φωτοβολταϊκών, Σύνδεσμος Παραγωγών Ενέργειας με Φωτοβολταϊκά, δηλαδή ΣΠΕΦ, Σωματείο Εργαζομένων ΣΕΦΑ - ΔΕΠΑ, Ελληνικά Πετρέλαια, Ένωση Εργαζομένων Φυσικού Αερίου Αττικής, Ένωση Επιχειρήσεων Θερμαλισμού Ελλάδας, ΤΕΕ, ΓΕΩΤΕΕ, Ένωση Τεχνολογικής Εκπαίδευσης Μηχανικών, ΕΕΤΕΜ, ΤΑΙΠΕΔ, ΕΛΕΤΑΕΝ, ΠΟΣΠΙΕΦ, Οικονομικό Επιμελητήριο Ελλάδος, Γεωθερμική Ένωση Ελλάδος, Ινστιτούτο Ενέργειας Νοτιοανατολικής Μεσογείου, Ελληνική Εταιρεία Περιβάλλοντος και Πολιτισμού, η εταιρία Ελληνικό Κτηματολόγιο, Πανελλήνιος Σύνδεσμος Εργαζομένων στο Φυσικό Αέριο, Σύνδεσμος Δήμων Ιαματικών Πηγών Ελλάδος, Δήμος Μήλου, ΕΒΕΑ και Σύνδεσμος Εταιριών Ηλεκτροπαραγωγών από ΑΠΕ.

**ΔΙΑΜΑΝΤΩ ΜΑΝΩΛΑΚΟΥ (Ειδική Αγορήτρια του Κ.Κ.Ε.)**: Κάναμε δύο προτάσεις.

**ΧΑΡΑ ΚΑΦΑΝΤΑΡΗ (Πρόεδρος της Επιτροπής)**: Βάλαμε τη μια, όπως προβλέπει και ο Κανονισμός.

**ΔΙΑΜΑΝΤΩ ΜΑΝΩΛΑΚΟΥ (Ειδική Αγορήτρια του Κ.Κ.Ε.)**: Το Κλαδικό Σωματείο Ενέργειας Αττικής, Βοιωτίας, Εύβοιας, Κορινθίας, σας παρακαλώ να συμπεριληφθεί. Είναι 4 νομοί, που είναι και πολλοί εργαζόμενοι. Επίσης, η Ομοσπονδία Μεταλλωρύχων Ελλάδος.

**ΧΑΡΑ ΚΑΦΑΝΤΑΡΗ (Πρόεδρος της Επιτροπής)**: Εμείς επιλέξαμε τον Πανελλήνιο Σύνδεσμο Εργαζομένων στο Φυσικό Αέριο, που το δώσατε, κυρία Μανωλάκου.

**ΔΙΑΜΑΝΤΩ ΜΑΝΩΛΑΚΟΥ (Ειδική Αγορήτρια του Κ.Κ.Ε.)**: Έχει γίνει και από άλλους.

**ΧΑΡΑ ΚΑΦΑΝΤΑΡΗ (Πρόεδρος της Επιτροπής)**: Αντί για αυτό, εσείς θέλετε το Σύνδεσμο Βοιωτίας.

**ΔΙΑΜΑΝΤΩ ΜΑΝΩΛΑΚΟΥ (Ειδική Αγορήτρια του Κ.Κ.Ε.)**: Γιατί λογοκρίνετε τις προτάσεις του Κ.Κ.Ε. και μάλιστα, τη στιγμή που αυτό το Σωματείο το έχουν προτείνει και άλλοι;

**ΧΑΡΑ ΚΑΦΑΝΤΑΡΗ (Πρόεδρος της Επιτροπής)**: Να το βάλουμε και αυτό.

**ΔΙΑΜΑΝΤΩ ΜΑΝΩΛΑΚΟΥ (Ειδική Αγορήτρια του Κ.Κ.Ε.)**:Και την Ομοσπονδία Μεταλλωρύχων Ελλάδος. Δεν τους αφορά; Ομοσπονδία είναι και είναι ευρύτατη.

**ΧΑΡΑ ΚΑΦΑΝΤΑΡΗ (Πρόεδρος της Επιτροπής)**: Κυρία Μανωλάκου, θα καλέσουμε και το Σωματείο Εργαζομένων Φυσικού Αερίου, που είπατε, το Κλαδικό Σωματείο Ενέργειας. Θα το καλέσουμε. Για όλους τους άλλους υπάρχει υπόμνημα.

**ΔΙΑΜΑΝΤΩ ΜΑΝΩΛΑΚΟΥ (Ειδική Αγορήτρια του Κ.Κ.Ε.)**: Και την Ομοσπονδία Μεταλλωρύχων Ελλάδος. Ομοσπονδία είναι αυτή. Κάτω έχει ένα σωρό σωματεία πρωτοβάθμια. Έχει λόγο.

**ΧΑΡΑ ΚΑΦΑΝΤΑΡΗ (Πρόεδρος της Επιτροπής)**: Κυρία Μανωλάκου. δεν υπάρχει διάθεση να «κοπεί» κανείς. Να το πούμε απλά. Είναι 39 - 40 φορείς. Με βάση και τον Κανονισμό, είδατε ότι παίρνουμε από όλα και τις επιμέρους προτάσεις, με ένα ποσοστό, όπως λέει ο Κανονισμός. Εγώ δεν το ακολουθώ αυτό. Ακολουθώ το τι προτείνεται εδώ.

Θα βάλουμε, λοιπόν, το Κλαδικό Σωματείο Ενέργειας Αττικής, Βοιωτίας, Εύβοιας, Κορινθίας. Όσοι άλλοι ακούστηκαν και όποιος θέλει στέλνει υπόμνημα, το οποίο, γνωρίζετε ότι το περνούν όλα τα μέλη της Επιτροπής.

**ΔΙΑΜΑΝΤΩ ΜΑΝΩΛΑΚΟΥ (Ειδική Αγορήτρια του Κ.Κ.Ε.):** Κύριε Πρόεδρε, δεν μου απαντήσατε τη λογική να απορρίψετε τελικά την Ομοσπονδία Μεταλλωρύχων Ελλάδας;

**ΧΑΡΑ ΚΑΦΑΝΤΑΡΗ (Προέδρος της Επιτροπής):** Δεν απέρριψα καμία Ομοσπονδία. Μπορεί να στείλει υπόμνημα.

**ΔΙΑΜΑΝΤΩ ΜΑΝΩΛΑΚΟΥ (Ειδική Αγορήτρια του Κ.Κ.Ε.):** Κύριε Πρόεδρε, εμείς δεν προτείνουμε δέκα ή δεκαπέντε φορείς. Είμαστε πολύ συγκεκριμένοι και προτείνουμε μόνο τέσσερις φορείς, αλλά σε μας βρίσκετε λόγους απόρριψης. Αυτό δεν το καταλαβαίνω.

**ΧΑΡΑ ΚΑΦΑΝΤΑΡΗ (Προέδρος της Επιτροπής):** Δεν έχω να απαντήσω κάτι παραπάνω, κ. Μανωλάκου. Είναι κάποιοι φορείς, οι οποίοι είναι κοινοί απ' όλα τα κόμματα και κάποιοι επιμέρους από τα κόμματα της Αντιπολίτευσης που συμπεριελήφθησαν. Είπαμε και για το εν λόγω σωματείο. Από κει και πέρα, όσοι το επιθυμούν μπορούν να υποβάλουν υπόμνημα από τους 39 - 40 φορείς. Δεν είναι λίγοι.

**ΔΙΑΜΑΝΤΩ ΜΑΝΩΛΑΚΟΥ (Ειδική Αγορήτρια του Κ.Κ.Ε.):** Μπορώ να έχω τις ενστάσεις μου και οι οποίες έχουν καταγραφεί.

**ΧΑΡΑ ΚΑΦΑΝΤΑΡΗ (Προέδρος της Επιτροπής):** Αυτό είναι άλλο θέμα. Το λόγο έχει ο κ. Γεωργιάδης.

**ΜΑΡΙΟΣ ΓΕΩΡΓΙΑΔΗΣ (Ειδικός Αγορητής της Ένωσης Κεντρώων):** Κύριε Πρόεδρε, διαφωνώ με το θέμα του επείγοντος και θα ήθελα να ληφθεί υπόψη της Επιτροπής.

**ΧΑΡΑ ΚΑΦΑΝΤΑΡΗ (Προέδρος της Επιτροπής):** Έχετε να προτείνετε σαν Κόμμα κάποιους φορείς;

**ΜΑΡΙΟΣ ΓΕΩΡΓΙΑΔΗΣ (Ειδικός Αγορητής της Ένωσης Κεντρώων):** Όχι, συμφωνούμε και έχουμε καλυφθεί ήδη με τους 39 φορείς.

**ΧΑΡΑ ΚΑΦΑΝΤΑΡΗ (Προέδρος της Επιτροπής):** Το λόγο έχει ο κ. Αρβανιτίδης.

**ΓΕΩΡΓΙΟΣ ΑΡΒΑΝΙΤΙΔΗΣ (Ειδικός Αγορητής της Δημοκρατικής Συμπαράταξης - ΠΑ.ΣΟ.Κ. - ΔΗΜ.ΑΡ.):** Κύριε Υπουργέ, φέρετε ένα νομοσχέδιο με επείγουσες διαδικασίες που θα καθορίσει, τουλάχιστον, την επόμενη δεκαετία στο χώρο του φυσικού αερίου στη χώρα μας. Για μια ακόμη φορά επικαλείστε πίεση χρόνου, η οποία πιστεύουμε ότι οφείλεται αποκλειστικά στις δικές σας επιλογές και καθυστερήσεις. Μάλλον, αυτή είναι η κανονικότητα, την οποία επαίρεστε ότι φέρνετε στη χώρα βγάζοντάς τη από το τρίτο δικό σας μνημόνιο.

Εμείς δεν αναγνωρίζουμε καμία επείγουσα ανάγκη για να έρθει ως επείγον το συγκεκριμένο νομοσχέδιο, το οποίο στο κάτω-κάτω της γραφής δεν είναι καν μονοθεματικό, δεν αφορά μόνο το σπάσιμο της ΔΕΠΑ. Φέρνετε ένα πολυνομοσχέδιο, με μια σειρά από διατάξεις για τη γεωθερμία, το Κτηματολόγιο, το ΙΓΜΕ, πιθανόν, τις ρυθμίσεις για τα κόκκινα. Προαναγγέλλατε, ήδη, πιθανόν ρύθμιση για το διαγωνισμό της Δ.Ε.Η. που βρίσκεται σε εκκρεμότητα. Για το νέο ΙΓΜΕ, είχα φέρει μια τροπολογία, πριν λίγο χρονικό διάστημα, «φάντασμα». Τι το επείγον έχουν όλες αυτές οι διατάξεις που σας πιέζουν να το φέρετε με αυτές τις διαδικασίες;

Δεν κατανοούμε, λοιπόν, γιατί την Παρασκευή το βράδυ 12:00΄ η ώρα τα μεσάνυχτα, γιατί σήμερα στις 15:00΄ η ώρα η συνεδρίαση και αύριο μέχρι τις 22:00΄ η ώρα η Έκθεση, την Πέμπτη στην Ολομέλεια και την Παρασκευή το ΦΕΚ. Και βέβαια, γνωρίζουμε ότι έχετε κρατήσει και αριθμό ΦΕΚ, για να δημοσιευθεί το νομοσχέδιο την Παρασκευή.

Το νομοσχέδιο και μονοθεματικό να ήταν και να αφορούσε μόνο τη ΔΕΠΑ, πάλι θα λέγαμε ότι είναι προσχηματικό, εκ μέρους σας, να φέρνετε το νομοσχέδιο αυτό με τη διαδικασία του επείγοντος. Και αυτό, γιατί η συμφωνία μεταξύ του Υπουργείου σας και των θεσμών της Τρόικας για τον ιδιοκτησιακό διαχωρισμό της ΔΕΠΑ είναι για εμάς μία περιττή συμφωνία διαχωρισμού.

Σας δηλώσαμε, ήδη, την αντίθεσή μας επί της διαδικασίας και επί της αρχής επιφυλασσόμαστε για αυτό το νομοσχέδιο και μάλιστα, κύριε Υπουργέ, για έναν επιπλέον πρόσθετο λόγο.

Όπως γνωρίζετε και γνωρίζουμε, βρίσκεται σε ταυτόχρονη εξέλιξη η διαδικασία πώλησης των ΕΛ.ΠΕ., τα οποία, έχουν τα δικά τους ζητήματα και θα πρέπει να αποσαφηνιστούν.

Όπως γνωρίζετε τα ΕΛ.ΠΕ. κατέχουν το 35% των μετοχών της ΔΕΠΑ, κατά τη γνώμη μας, αν μη τι άλλο, θα έπρεπε να έχει προηγηθεί η εξέλιξη στα ΕΛ.ΠΕ. και να ακολουθήσουν οι όποιες επιλογές στη ΔΕΠΑ.

Πριν ένα χρόνο, σας προειδοποιήσαμε εκ μέρους του κόμματός μας για το διαφαινόμενο αδιέξοδο της αποεπένδυσης της Δ.Ε.Η., όπως τη μεθοδεύσατε και μη σπεύσετε να μας πείτε πάλι κασσάνδρες και μάντες κακών, γιατί η Κασσάνδρα ήταν μάντισσα σωστών προβλέψεων, άσχετα αν κάποιοι θέλουν να εθελοτυφλούν.

Έτσι και τώρα, λοιπόν, προειδοποιούμε ότι με το σπάσιμο της ΔΕΠΑ θα δημιουργηθούν δύο προβληματικές εταιρείες. Μια προβληματική και δυσκίνητη κρατική ΔΕΠΑ υποδομών και μια απαξιωμένη ΔΕΠΑ εμπορίας που δύσκολα θα βρει αξιόλογους ιδιώτες επενδυτές.

Αναλογιζόμενος τις καθυστερήσεις και τα χρονοδιαγράμματα για την Δ.Ε.Η., μπορώ βάσιμα να υποθέσω ότι αντιστοίχως η διαδικασία ολοκλήρωσης της ιδιωτικοποίησης της ΔΕΠΑ θα πάει και αυτή σε χρόνο μακρόν. Άρα, το ναρκοθετημένο μπαλάκι στους επόμενους. Άρα και οι ευθύνες για πιθανή αποτυχία και οι εμπλοκές και αυτό στους επομένους. Εμείς δεν συναινούμε σε αυτόν τον εμπαιγμό και λέμε όχι σε αυτόν το διαχωρισμό, ο οποίος κατά την γνώμη μας δεν χρειάζεται να γίνει.

Η ΔΕΠΑ για λόγους δημόσιου συμφέροντος και προς όφελος των πολιτών πρέπει να παραμείνει ενιαία. Αυτό το υπάρχον σχήμα έχει δουλέψει αποδοτικά και αποτελεσματικά ως τώρα, με το δημόσιο να κρατά ένα σημαντικό ποσοστό ακόμα και αν θέλετε πλειοψηφικό ποσοστό αν χρειαστεί και με ιδιώτη επενδυτή να μπαίνει στο μάνατζμεντ. Σήμερα εσείς θέλετε να οδηγήσετε την υπόθεση ΔΕΠΑ σε μια άρον άρον κακή ιδιωτικοποίηση, με φερετζέ ιδεολογικά ταμπού και αγκυλώσεις.

Θέλετε να επιβάλλετε ένα μοναδικό μείγμα κρατικοποίησης και νεοφιλελευθερισμού συγχρόνως μαζί. Το αποτέλεσμα αυτών των πολιτικών σας επιλογών δεν έχει καμία σχέση με το όποιο προοδευτικό προφίλ προσπαθείτε να χτίσετε τον τελευταίο καιρό.

Η θέση του Κινήματος Αλλαγής είναι ότι οι διατάξεις του νομοσχεδίου για την ΔΕΠΑ και οι επιλογές που κάνετε για το φυσικό αέριο αποτελούν μια αναίτια, αναποτελεσματική, αντιαναπτυξιακή και επικίνδυνη κρατικοποίηση των υποδομών φυσικού αερίου.

Θεωρούμε δε μη βιώσιμο και χωρίς διασφάλιση για όλους τους εργαζόμενους το μοντέλο που επιλέγετε για τους εξής τρεις βασικούς λόγους. Ο πρώτος λόγος είναι περιττός διαχωρισμός. Συμφωνία του περασμένου καλοκαιριού μεταξύ του ΥΠΕΝ και της τρόικας, θεσμών ή όπως θέλετε να τους πείτε, αναφορικά με την ιδιωτικοποίηση της ΔΕΠΑ που προέβλεπε τη διάσπασή της σε δύο εταιρίες και στη συνέχεια, την πώληση μεριδίων των δύο εταιριών είναι μια κακή και τυπικά άχρηστη συμφωνία. Δεν στηρίζεται σε τεχνικοοικονομικές μελέτες, ούτε επιβάλλεται από την κείμενη ευρωπαϊκή νομοθεσία ο ιδιοκτησιακός διαχωρισμός των δραστηριοτήτων προκειμένου να ιδιωτικοποιηθεί η ΔΕΠΑ.

Επιπλέον, δεν βελτιώνει τους όρους ανταγωνισμού στην αγορά φυσικού αερίου, αφού αυτοί διασφαλίζονται πλήρως από νομικό και λογιστικό διαχωρισμό της ΔΕΠΑ, ο οποίος ισχύει από τον Ιανουάριο του 2017.

Εύλογα, λοιπόν, γεννάται το ερώτημα αφού ο ιδιοκτησιακός συγχρονισμός δεν υποδεικνύεται από μελέτες, δεν επιβάλλεται από την ευρωπαϊκή νομοθεσία και δεν προσδίδει σε καμιά περίπτωση νέα αξία στον ανταγωνισμό, πρέπει να απαντήσετε, κύριε Υπουργέ, ποιοι είναι οι λόγοι και τα κίνητρα που οδήγησαν την κυβέρνηση σας σε αυτή την τυπικά άχρηστη και αποκλειστικά δική σας επιλογή.

Πολίτες και εργαζόμενοι απαιτούν πειστικές και τεκμηριωμένες απαντήσεις. Θα σας ρωτήσω ευθέως, κύριε Υπουργέ, ζητώντας να δεσμευτείτε εδώ, ενώπιον μας, θα επέλθει μείωση της τιμής του φυσικού αερίου για τους καταναλωτές; Τι είναι αυτό που επιδιώκετε;

Δεύτερον, θεωρούμε ότι είναι επικίνδυνες κρατικοποιήσεις με κόστος και χωρίς λόγο. Το νομοσχέδιο κρατικοποιεί τον τομέα υποδομών σε αντίθεση με ότι συνέβη στην Ευρώπη. Αλλά το σημαντικότερο, δεν λαμβάνει υπόψη τα οφέλη του ελληνικού μοντέλου ανάπτυξης των υποδομών αερίου που ισχύει για 20 χρόνια και προβλέπει ότι ο επενδυτής έχει τη διοίκηση της εταιρίας.

Η κρατικοποίηση των υποδομών αερίου ξεκίνησε το καλοκαίρι του 2018 με την εξαγορά του μεριδίου της Shell από την από την κρατική ΔΕΠΑ. Όταν το 2011 αποχώρησε η αμερικανική Duke από το σκέλος του ιδιώτη επενδυτή της ΕΠΑ Αττικής, η ΔΕΠΑ ζήτησε τη διενέργεια διαγωνισμού για την υποκατάσταση του από άλλον ιδιωτικό φορέα. Ως αποτέλεσμα του διαγωνισμού ήταν η εξαγορά του μεριδίου της Duke από την Shell και η αύξηση της συμμετοχής της.

Αντίθετα, στην περίπτωση του 2018, τώρα, με την αποχώρηση της Shell, η ΔΕΠΑ αντί διαγωνισμού έσπευσε να εξαγοράσει το ποσοστό της μετατρέποντας την ΕΔΑ Αττικής και την ΕΠΑ Αττικής σε κρατικές επιχειρήσεις. Ανάλογη κρατικοποίηση επιχειρείται με την υπό ίδρυση της ΔΕΠΑ υποδομές στην οποία το κράτος θα κατέχει το 51% των μετοχών και θα την ελέγχει.

Είναι να απορεί κανείς, γιατί δεν λαμβάνεται καν υπόψη το μοντέλο ανάπτυξη, διαχείριση υποδομών φυσικού αερίου, το οποίο ήδη εφαρμόζεται στη χώρα μας με επιτυχία είκοσι χρόνια τώρα και ιστορικά γνωρίζετε ότι έχει προσελκύσει ιδιωτικές επενδύσεις πάνω από 400 εκατ. για τη χώρα. Αυτό το μοντέλο αποτελείται από δύο βασικούς κανόνες. Η ιδιοκτησία των υποδομών που κατασκευάζονται ανήκει στο ελληνικό δημόσιο, το οποίο παραχωρεί τη χρήση τους στις εταιρείες που τις κατασκευάζουν και τις λειτουργούν για κάποια χρονική περίοδο, για παράδειγμα τριάντα χρόνια.

(Συνέχεια ομιλίας, κ. Γεωργίου Αρβανιτίδη, Ειδικού Αγορητή της Δημοκρατικής Συμπαράταξης ΠΑΣΟΚ-ΔΗΜΑΡ)

Δεύτερον, το Ελληνικό Δημόσιο στην εταιρεία με ποσοστό έως 51%, ενώ με ποσοστό τουλάχιστον 49% συμμετέχει ιδιώτης στρατηγικός επενδυτής, ο οποίος έχει και τα δικαιώματα διοίκησης του φορέα (management rights). Γιατί η Κυβέρνηση δεν συνεχίζει την πρακτική αυτή, η οποία, ούτως ή άλλως, διασφαλίζει το περιουσιακό στοιχείο του δημοσίου, την ιδιοκτησία λοιπόν των παγίων και ταυτόχρονα, δημιουργεί κίνητρο για τους επενδυτές και εξασφαλίζει την εξέλιξη της εταιρίας;

Είναι, λοιπόν, ψευδεπίγραφο το επιχείρημα που χρησιμοποιείται για τη δήθεν δημόσια ιδιοκτησία των υποδομών που κατοχυρώνει η Κυβέρνηση και ταυτόχρονα άκρως υποκριτικό, τη στιγμή που μάλιστα η ίδια εκχώρησε –εσείς- το 60% του Εθνικού Συστήματος Μεταφοράς Φυσικού Αερίου σε ξένο επενδυτή. Πέρα αυτών, είναι αδύνατη λειτουργικά και τεχνικά επικίνδυνη η επιδίωξη του νομοσχεδίου να λειτουργήσει η ΔΕΠΑ υποδομές, ως αμιγώς κρατική επιχείρηση. Ένας φορέας, όπως θα είναι η «ΔΕΠΑ Υποδομές», ο οποίος ανήκει κατά πλειοψηφία στο Ελληνικό Δημόσιο, υποχρεούται να λειτουργεί, να συντηρεί και να κατασκευάζει τις υποδομές, με διαδικασίες, κανονισμούς και νόμους, που διέπουν τις εταιρείες δημοσίου και ιδιαίτερα βάσει του νόμου 4412/2016. Επειδή, όμως, δεν μπορεί να επιβληθεί αυτή η λειτουργία για παράδειγμα στην ΕΔΑ Θεσσαλονίκης, η οποία διοικείται από την Eni, θα πρέπει η «ΔΕΠΑ Υποδομές» να λειτουργεί με διαφορετικούς κανονισμούς, διαδικασίες και νόμους και τελικά με διαφορετικές ταχύτητες για ομοειδείς δραστηριότητες που θα έχουν οι εταιρείες της. Αυτή πραγματικά είναι μία πρωτόγνωρη παγκόσμια πρωτοτυπία και οξύμωρη επιχειρηματική λειτουργία, που επιβάλλει το νομοσχέδιο στη ΔΕΠΑ υποδομών και πιστεύω ότι θα οδηγήσει σε ένα εξαιρετικά αναποτελεσματικό και τεχνικά επικίνδυνο καθεστώς, όπου η ασφάλεια των υποδομών διανομής θα διέπεται από το υπερβολικά βαρύ και δυσκίνητο νομικό καθεστώς που επιβάλλει ο νόμος περί Δημοσίων Έργων, ο 4412/2-16 και βέβαια ο κρατικός λαβύρινθος συνεχίζεται με το «Μινώταυρο» της απραξίας και απαξίωσης της ΔΕΠΑ να παραμονεύει.

Το νομοσχέδιο, λοιπόν, εντάσσει στη «ΔΕΠΑ Υποδομές» τέσσερις ανομοιογενείς εταιρείες με διαφορετικές προτεραιότητες και χρηματοδοτικές ανάγκες. Οι εταιρείες που θα αποτελέσουν το φορέα «ΔΕΠΑ Υποδομές», έχουν μόνο ένα κοινό χαρακτηριστικό ότι όλες οι εταιρείες ανήκουν στον ευρύτερο τομέα ανάπτυξης και διαχείρισης υποδομών του φυσικού αερίου. Πέραν αυτού τα νομικά καθεστώτα, οι μετοχικές συνθέσεις, το management, αλλά και οι μεσοπρόθεσμοι επιχειρηματικοί στόχοι κάθε μίας από αυτές εταιρείες έχουν εντελώς διαφορετικές και μεγάλες διαφορές.

Οι χρηματοδοτικές ανάγκες της «ΔΕΠΑ Υποδομές» δεν θα μπορούν να καλυφθούν από μερίσματα που θα καταβάλλουν οι εταιρείες. Για την κάλυψη του χρηματοδοτικού κενού στις επενδύσεις απαιτείται η παραχώρηση μεγαλύτερου ποσοστού συμμετοχής και του management στους επενδυτές, ώστε να είναι εφικτή ακόμα και η χρήση κεφαλαίων, αν θέλετε, από το πακέτο Γιούνκερ, προκειμένου τα έργα της κατασκευής υποδομών αερίων να έχουν πλήρως αναπτυξιακό χαρακτήρα.

Τη προσεχή περίοδο 2019-2023 η «ΔΕΠΑ Υποδομών» θα χρειαστεί να υλοποιήσει ένα φιλόδοξο επενδυτικό πρόγραμμα ύψους 380 εκατομμυρίων ευρώ και εδώ τίθεται το ερώτημα της διαφύλαξης της συνέχειας της λειτουργικότητας των έργων ανάπτυξης των δικτύων, των μεγάλων διεθνών project που βρίσκονται σε εξέλιξη και αυτό είναι ένα ερωτηματικό. Υπάρχει ο κίνδυνος η «ΔΕΠΑ Υποδομών» να περάσει σε ξένα χέρια, αν χρειαστεί παραπάνω κεφάλαια που θα αδυνατούν να μπουν από το Ελληνικό Δημόσιο; Και βέβαια κάποιος πρέπει να απαντήσει για τα τρία βασικά πλεονεκτήματα –assets- της ΔΕΠΑ, που είναι τα εμπορικά συμβόλαια προμήθειας φυσικού αερίου με την Gazprom, με τη Sach Deniz και τη λιανική που γνωρίζετε και γνωρίζουμε όλοι ότι είναι αυτά που θα επιθυμούσε ο οποιοσδήποτε, αν ήθελε συμμετέχει στην επιχειρηματικότητα των επιχειρήσεων του φυσικού αερίου.

Γι’ αυτό, λοιπόν, θεωρούμε ότι είναι ναρκοθετημένες ιδιωτικοποιήσεις, γιατί τόσο η ιδιωτικοποίηση του ποσοστού της «ΔΕΠΑ Υποδομών», όσο και η ιδιωτικοποίηση του πλειοψηφικού πακέτου της «ΔΕΠΑ Εμπορίας» θα αποδειχτούν προβληματικές. Ο προβλεπόμενος από το νομοσχέδιο έλεγχος από το Κράτος της «ΔΕΠΑ Υποδομές» αποτρέπει τη συμμετοχή επενδυτών στο μετοχικό σχήμα της και δεν θα έρθουν τα προσδοκώμενα αποτελέσματα στην προσπάθεια πώλησης σε ιδιώτες επενδυτές. Το ποσοστό του 14% και το δικαίωμα βέτο του Κράτους για τις συμβάσεις, με την ψευδεπίγραφη, επίσης, δικαιολογία της ασφάλειας εφοδιασμού που έχει κατοχυρωθεί, πιστεύουμε ότι θα καταστεί μπούμερανγκ και βραχνάς.

Ούτως ή άλλως, οι επενδυτές αντιμετωπίζουν με επιφυλακτικότητα τη συμμετοχή τους σε εταιρίες υποδομών αερίου, αφού οι αποδόσεις στον τομέα αυτό είναι μακροπρόθεσμες και εξαρτώμενες από εξωτερικούς μη ελεγχόμενους παράγοντες, όπως για παράδειγμα οι μακρο και μικρο - οικονομικές συνθήκες της χώρας, οι κτηματολογικοί παράγοντες, οι διεθνείς εξελίξεις. Επιπρόσθετα, το καθεστώς της οικονομικής απόδοσης των κεφαλαίων που επενδύονται σε υποδομές φυσικού αερίου, αποτελεί ρυθμιζόμενη υπηρεσία, ελεγχόμενη από την ΡΑΕ.

Τα δύο αυτά αρνητικά για τους επενδυτές χαρακτηριστικά, θεωρούμε ότι λειτουργούν αποτρεπτικά για τη συμμετοχή επενδυτών στο βαθμό που τους επιφυλάσσεται ο ρόλος του παθητικού μετόχου, χωρίς δικαίωμα της διοίκησης, όπως προβλέπεται από το νομοσχέδιο.

Είναι γνωστό και η εμπειρία το αποδεικνύει ότι μόνο όσες εταιρείες υποδομών φυσικού αερίου είχαν ιδιωτικό management, κατόρθωσαν να αναπτύξουν τις υποδομές φυσικού αερίου στη χώρα μας, προς όφελος της εθνικής οικονομίας και των καταναλωτών. Ενώ,αντίθετα, εταιρείες με αμιγώς δημόσια διαχείριση δεν έχουν κατορθώσει να υλοποιήσουν υποδομές φυσικού αερίου, όπως για παράδειγμα, τα πρατήρια συμπιεσμένου φυσικού αερίου, ή η αεριοδότηση πόλεων της επαρχίας, πέρα από τις εξαγγελίες οι οποίες υπάρχουν.

Από την άλλη πλευρά, είναι αμφίβολη η βιωσιμότητα και της ίδιας της «ΔΕΠΑ ΕΜΠΟΡΙΑΣ Α.Ε.», έτσι όπως συστήνεται η εταιρία, με κίνδυνο να δοθεί χαμηλό τίμημα αγοράς.

Ο διευθύνων σύμβουλος της «ΔΕΠΑ Α.Ε.», αναγνώρισε εχθές στους Δελφούς, πως τα χρέη της λιπασματοβιομηχανίας, συμφερόντων Λαυρεντιάδη στην «ΔΕΠΑ Α.Ε.», ξεπερνούν, όπως γνωρίζουμε, τα 120 εκατ. ευρώ. Θα μεταφερθούν στην «ΔΕΠΑ ΕΜΠΟΡΙΑΣ Α.Ε.» και αυτό θα επηρεάσει απολύτως το τίμημα της πώλησης της «ΔΕΠΑ ΕΜΠΟΡΙΑΣ Α.Ε.» αρνητικά.

Σε κάθε περίπτωση, η Κυβέρνηση οφείλει να διασφαλίσει όρους πλήρους και απόλυτης διαφάνειας αυτών των ιδιωτικοποιήσεων, εφόσον αυτές προχωρήσουν.

Όσον αφορά τις ρυθμίσεις για το ΙΓΜΕ ισχύει η ίδια πολιτική κριτική μας, όπως και για την «ΔΕΠΑ Α.Ε.».Πρόκειται για μια αναίτια, αναποτελεσματική, αντιαναπτυξιακή και επικίνδυνη κρατικοποίηση που «παγώνει» τη δραστηριότητα του σημαντικού αυτού θεσμού, τουλάχιστον μέχρι τις επόμενες εκλογές, φέρνοντας τον νέο φορέα Ε.Α.Γ.Μ.Ε. και τους εργαζόμενούς του υπό προεκλογική εμπειρία. Ακολουθείται και εδώ ένα μοναδικό εκρηκτικό μείγμα κρατικοποίησης και νεοφιλελεύθερων εξυπηρετήσεων. Η υπηρεσία που δημιουργείται δεν έχει καμιά σχέση με το δημόσιο φορέα εφηρμοσμένης έρευνας στον τομέα γεωεπιστημών, όπως είναι το ΙΓΜΕ. Θα είναι, όπως λέτε, ένα γραφειοκρατικό, μικρό και ευέλικτο σχήμα, διαχείρισης γεωδεδομένων, κονδυλίων και προσωπικού, με ελαστικές σχέσεις εργασίας που θα υλοποιήσει το νεοφιλελεύθερο επιχειρησιακό σχέδιο που έχει ψηφίσει το Δ.Σ. του ΙΓΜΕ. Καταργείτε ένα ερευνητικό ινστιτούτο, παραδίδοντας τη μεταλλευτική έρευνα σε πολυεθνικούς ομίλους, μετατρέποντάς το σε μια δημόσια υπηρεσία ελεγκτικού - γνωμοδοτικού χαρακτήρα που προσχηματικά διατηρεί τα ερευνητικά της αντικείμενα, ενώ παράλληλα, θα βάλετε το ΙΓΜΕ σε κατάσταση εκκαθάρισης.

Διογκώνετε τη γραφειοκρατική δομή και επιβαρύνεται ο κρατικός προϋπολογισμός με πλήθος διορισμένων διευθυντικών στελεχών και συμβούλων, ενώ ελαχιστοποιούνται οι οργανικές θέσεις σε 220, όταν οι συντηρητικότερες εκτιμήσεις για το αναγκαίο προσωπικό, είναι περίπου 500 άτομα.

Εν κατακλείδι, το ΙΓΜΕ, μετά την άρση των κατασχέσεων, δεν έχει πια κανένα πρόσχημα για τη μετατροπή του από Νομικό Πρόσωπο Ιδιωτικού Δικαίου σε Νομικό Πρόσωπο Δημοσίου Δικαίου. Γιατί, λοιπόν, επιμένετε τόσο πολύ κύριε Υπουργέ; Ο λόγος που προβάλλετε στην Αιτιολογική Έκθεση για την κατάργηση του ΙΓΜΕ ως Νομικού Προσώπου Ιδιωτικού Δικαίου και συνδέεται με την έρευνα δημοσίου συμφέροντος είναι τελείως προσχηματικός, δεδομένου ότι από το 1976 που ιδρύθηκε το ΙΓΜΕ, ουδέποτε δημιουργήθηκε θέμα νομιμότητας και πουθενά, βέβαια, δεν περιγράφεται ποια προβλήματα λύνει το προτεινόμενο νομοσχέδιο και δεν καταγράφεται ούτε ένα πλεονέκτημα που θα προκύψει από την αλλαγή του θεσμικού πλαισίου.

Όσον αφορά τα θέματα, κυρία Πρόεδρε, που αφορούν στην γεωθερμία, θεωρούμε ότι έχει και σωστές ρυθμίσεις. Επιφυλασσόμαστε και θα υπερψηφίσουμε πολλές από αυτές. Το ίδιο ισχύει και για τα θέματα που αφορούν το Κτηματολόγιο. Σας ευχαριστώ.

**EYH KΑΡΑΚΩΣΤΑ (Αντιπρόεδρος της Επιτροπής):** Το λόγο έχει ο κ. Σαχινίδης.

**ΙΩΑΝΝΗΣ ΣΑΧΙΝΙΔΗΣ (Ειδικός Αγορητής του Λαϊκού Συνδέσμου Χρυσή Αυγή):** Κύριε Υπουργέ, όπως αναφέραμε και πριν, πρόκειται πράγματι για ένα μεγάλο πολυνομοσχέδιο με 87 άρθρα και θα έπρεπε να έρθουν τουλάχιστον ξεχωριστά 10 διαφορετικά νομοσχέδια. Θα ήθελα να σας επιστήσω για άλλη μια φορά την προσοχή σχετικά με την τροπολογία, εάν έρθει, που δεν θα πρέπει να έρθει σε καμία περίπτωση, διότι πραγματικά θα ανοίξει κύριε Υπουργέ, μια συζήτηση σε επίπεδο αρχηγών. Η τροπολογία που θα αφορά στα κόκκινα δάνεια είναι πράγματι τόσο σοβαρό θέμα, το οποίο αφορά, λόγω και των πολιτικών που έχει ακολουθήσει και η δική σας Κυβέρνηση και οι προηγούμενες, το μεγαλύτερο μέρος του ελληνικού πληθυσμού και θα πρέπει να γίνει πραγματικά σε επίπεδο αρχηγών. Εάν τη φέρετε ως τροπολογία δεν θα έχουν το χρόνο οι Βουλευτές να τοποθετηθούν και αναγκαστικά θα μιλήσουν μόνο οι αρχηγοί των κομμάτων.

Συνοπτικά για κάποια θέματα που αφορούν στο παρόν σχέδιο νόμου, τα άρθρα 1 – 24, αφορούν στις ρυθμίσεις και την αξιοποίηση του γεωθερμικού δυναμικού, το οποίο όμως παραμένει ανεκμετάλλευτο, θεωρητικά περιλαμβάνονται κάποιες διατάξεις για την απλούστευση της αδειοδότησης των μονάδων, δημιουργούνται μητρώα όπου θα καταγράφονται οι γεωτρήσεις και οι θερμές πηγές της χώρας. Η αλήθεια είναι ότι τα γεωθερμικά πεδία της χώρας μας αποτελούν μια αξιόπιστη αειφόρο και σχεδόν ανεξάντλητη πηγή ενέργειας θα έλεγα, που θα μπορούσε να συμβάλει πάρα πολύ θετικά στο ενεργειακό ισοζύγιο της χώρας μας και να συμβάλει τα μέγιστα στην ανάπτυξη της εθνικής μας οικονομίας. Το θέμα όμως της ολοκλήρωσης των σχετικών μελετών και των έργων αξιοποίησης έχει καθυστερήσει ήδη πάρα πολλά χρόνια, με συνέπεια τη συνεχιζόμενη ενεργειακή εξάρτηση της χώρας μας από μη ανανεώσιμες πηγές ενέργειας, την απώλεια εσόδων για το ελληνικό δημόσιο και φυσικά, την έλλειψη παροχής μιας οικονομικής ενέργειας σε πολίτες, επαγγελματίες και επιχειρήσεις.

Κύριε Υπουργέ, έχω στα χέρια μου μια λίστα και δύο χάρτες. Ο ένας χάρτης περιλαμβάνει τις 80 και πλέον καταγεγραμμένες γεωθερμικές πηγές που υπάρχουν στην Ελλάδα, ο άλλος ο χάρτης περιλαμβάνει μόνο τις 32 και γιατί μόνο τις 32; Είναι όσες είναι αναγνωρισμένες με ΦΕΚ, από αυτές οι 30 είναι χαμηλής ενθαλπίας, δηλαδή χαμηλής θερμοκρασίας και οι δύο είναι υψηλής, της Μήλου και της Νισύρου. Τι συμβαίνει όμως εδώ; Βλέποντας το χάρτη και θα ήθελα την προσοχή σας κύριε Υπουργέ και θα πρέπει να το μελετήσει το επιτελείο σας αυτό το κομμάτι, στο χάρτη που έχει όλες τις γεωθερμικές πηγές, όσες υποτίθεται είναι καταγεγραμμένες, στην περιοχή από όπου κατάγομαι έχει δύο. Έχει μια στη Σκύδρα, όπου είναι τα γνωστά λασπόλουτρα Λουτροχωρίου και ένα έξω από την Αλεξάνδρεια, όπου και πάλι έχει λασπόλουτρα. Προ 25ετίας, λοιπόν, υπήρξε μια μελέτη από τον δήμαρχο του πρώην δήμου Κρύας Βρύσης μέσω μιας εταιρίας, η οποία ονομαζόταν «ΠΟΣΕΙΔΩΝΑΣ». Έχει γίνει γεώτρηση και το νερό που βρέθηκε, πράγματι η θερμοκρασία του άγγιζε τους 37,2ο, που σήμαινε ότι είναι απόλυτα εκμεταλλεύσιμο.

Το θέμα είναι η έκταση αυτού του γεωθερμικού πεδίου κύριε Υπουργέ και είναι πάρα πολύ σοβαρό, γιατί πιάνει το μισό και πλέον νομό Πέλλας και το μισό και πλέον νομό Ημαθίας. Τα κέρδη που θα μπορούσαμε να αποκομίσουμε από εδώ είναι ότι σε πρώτη φάση θα μπορούσαν να δοθούν κατευθύνσεις για νέες καλλιέργειες και φαντάζομαι θα ξέρετε είτε εσείς είτε το επιτελείο σας ότι το μέλλον στις αγροτικές καλλιέργειες κύριε Υπουργέ, δεν είναι ούτε η υδροπονία ούτε οι άλλες καλλιέργειες, είναι η αεροπονία και έχει να κάνει με τη θερμότητα. Μας δίνετε η δυνατότητα να έχουμε δωρεάν ενέργεια, ώστε να μπορούμε να παράγουμε. Έχουμε ένα παράδειγμα από μια χώρα, όπως είναι η Σιγκαπούρη, η οποία έχει καταφέρει να παίρνει παραγωγή δύο φορές το χρόνο από τα ίδια θερμοκήπια. Έχει πετύχει βιολογικές καλλιέργειες με χαμηλό κόστος. Αυτό ακριβώς είναι και αυτό που απαιτούν και ζητούν οι αγρότες από τις πολιτικές που πρέπει να ασκήσετε. Ένα δεύτερο είναι το χαμηλό κόστος ενέργειας για θέρμανση που θα απαιτείται για την κάλυψη όλης αυτής της περιοχής. Είναι αν δεν γνωρίζετε, κύριε Υπουργέ, ο πρώην βάλτος των Γιαννιτσών, ο οποίος είναι τεράστιος και το γεωθερμικό πεδίο είναι τεράστιο.

Θα πρέπει να δείτε, για ποιο λόγο δεν υπάρχει αυτή η μελέτη, την έχω ψάξει προσωπικά και αυτή η μελέτη δεν υφίσταται πλέον ούτε στον πρώην δήμο Κρύας Βρύσης ούτε στον νυν δήμο Γιαννιτσών, αλλά ούτε και στην πρώην Νομαρχία και την νυν Αντιπεριφέρεια. Την έχουν εξαφανίσει. Είναι ένα τεράστιο γεωθερμικό πεδίο όπου θα μπορέσουν να γίνουν πάρα πολλές επενδύσεις και αν λάβουμε υπόψη μας το γεωθερμικό πεδίο των λουτρών Λουτρακίου ή αλλιώς Πόζαρ, όπως τα λένε, όπου αυτό το διάστημα συζητείται και η τελωνειακή ένωση με την γείτονα χώρα που της παραχωρήσατε το όνομα της Μακεδονίας μας, τα οικονομικά συμφέροντα που παίζονται στην περιοχή είναι τεράστια. Θα πρέπει να σκύψετε επάνω από τα προβλήματα και να δώσετε πραγματικές λύσεις.

Παρά το γεγονός πως υποστηρίζετε ότι έχετε ως στόχο την καλλιέργεια ενός κλίματος εμπιστοσύνης με τις τοπικές κοινωνίες, θα πρέπει να δείτε, πώς θα αντιμετωπίσετε τα φαινόμενα αντιδράσεων σε κάποιες περιοχές όπου οι τοπικές κοινωνίες αντιδρούν, λόγω σφαλμάτων του παρελθόντος.

Εν τούτοις, θα μπορούσαμε να προβλέψουμε το γεγονός πως υπάρχουν 32 αναγνωρισμένα με ΦΕΚ γεωθερμικά πεδία, όπως της Μήλου και της Νισύρου που είναι πάνω από 80 - 90 βαθμούς και πάρα πολλά που δεν έχουν ερευνηθεί, σαν αυτό που σας ανέφερα και πριν.

Δυστυχώς και εδώ, όπως συμβαίνει και με τις υπόλοιπες πηγές ανανεώσιμης ενέργειας, τις οποίες, διαθέτει η πατρίδα μας, ελάχιστα έχουν γίνει για την αξιοποίηση της γεωθερμίας, σύμφωνα με στοιχεία, αν και έχει εντοπιστεί σημαντικό ενεργειακό δυναμικό και αξιοποιείται περίπου το 1% του βεβαιωμένου γεωθερμικού δυναμικού της χώρας με μηδενικές εφαρμογές έως τώρα στην παραγωγή ηλεκτρικής ενέργειας με εξαίρεση τον τομέα με τις γεωθερμικές αντλίες θερμότητας. Εδώ, θα μπορούσα να προσθέσω την δημιουργία θεματικών πάρκων και τη δημιουργία του εναλλακτικού τουρισμού που έχει άμεση σχέση με τα γεωθερμικά παιδιά. Γι' αυτό και καλέσαμε στους φορείς και εκπροσώπους του ΕΟΤ.

Το 2015 είχαν γίνει κάποιοι υπολογισμοί για το γεωθερμικό δυναμικό της πατρίδας μας και σύμφωνα με αυτούς αναφερόμαστε σε πάνω από 2,6 εκατομμύρια τόνους ισοδύναμου πετρελαίου ανά έτος, δηλαδή, πάνω από το 16% της συνολικής ενέργειας που χρειάζεται και καταναλώνει η χώρα μας. Αν θέλουμε να δούμε ένα παράδειγμα, αρκεί να αναφερθούμε στο έργο «Γεωθερμικό Σύστημα Τηλεκλιματισμού και άλλες Εφαρμογές Ανανεώσιμων Πηγών Ενέργειας» το οποίο, ολοκληρώθηκε το 2017 από το Δήμο Νέας Ιωνίας. Κόστος εγκατάστασης 1,196 εκατομμύρια και αποπληρωμή σε πέντε με έξι έτη. Χρηματοδότηση 85% χορηγός ο ΕΟΧ και 15% από το Πρόγραμμα Δημοσίων Επενδύσεων.

Εάν οι μισοί Δήμοι της χώρας υλοποιούσαν ένα παρόμοιο έργο, θα είχαμε εξοικονόμηση ενέργειας 32.000 τόνων ισοδύναμου πετρελαίου το έτος με την αντίστοιχη μείωση αερίων ρύπων. Σαφή είναι τα παραδείγματα χωρών του εξωτερικού. Ιταλία, Τουρκία, με αξιοσημείωτη αύξηση των εγκαταστάσεων τα τελευταία χρόνια. Γαλλία, Γερμανία, Ολλανδία. Αρκεί να σκεφτεί κανείς ότι τη θερμική ενέργεια που έχουμε εμείς σε βάθος 100 με 300 μέτρα, οι Γάλλοι και οι Γερμανοί αναγκάζονται να την εντοπίσουν σε βάθος 1500 με 2000 μέτρα.

Η χώρα μας διαθέτει ευνοϊκές γεωλογικές συνθήκες. Η πολιτική ηγεσία συχνά αναφέρεται στη γεωθερμία και το σχετικό τμήμα του νομοσχεδίου φαινόταν στην αρχή ότι θα ήταν αρκετά σχετικά ελπιδοφόρο. Παρόλα αυτά, υπάρχουν σοβαρά θέματα και για τα εμπόδια, τα οποία, δυστυχώς, δεν επιλύονται. Θα πρέπει να υπάρξει ένα ολοκληρωμένο διαμορφωμένο σχέδιο ανάπτυξης προς την αξιοποίηση της γεωθερμικής ενέργειας.

Θα έπρεπε να ενδυναμωθεί ο ρόλος ορισμένων υπηρεσιών και ιδίως, του ΙΓΜΕ που θα πρέπει να διαδραματίσει έναν κομβικό ρόλο, αλλά εσείς, έρχεστε και τον καταργείτε, όπως βλέπουμε πιο κάτω. Θα πρέπει να ενημερωθούν οι ενδιαφερόμενοι εγκαίρως για τις χρηματοδοτικές δυνατότητες και τις ευκαιρίες που υπάρχουν, καθώς επίσης και οι πολίτες, ώστε να μην υπάρξουν στρεβλώσεις.

Σημαντικό επίσης, είναι να δοθεί προτεραιότητα και ευκαιρία να συμμετάσχουν στη διαδικασία ελληνικές εταιρείες με την παροχή κατάλληλων κινήτρων και όχι, πολυεθνικοί κολοσσοί. Η αξιοποίηση των γεωθερμικών πεδίων είναι υψίστης σημασίας και θα πρέπει να αξιοποιήσουμε στο έπακρο τις δυνατότητες που διαθέτει η πατρίδα μας, ορθολογικά και με ένα σαφή και ολοκληρωμένο ενεργειακό σχεδιασμό.

Πρόκειται για μια πηγή ενέργειας που αξιοποιώντας την θα μπορούσε να συμβάλει και στην πολυπόθητη ενεργειακή αυτάρκεια της Ελλάδος και στην ανάπτυξη της εθνικής μας οικονομίας. Στην αύξηση των θέσεων εργασίας και στη μείωση εκπομπών αερίων του θερμοκηπίου. Βασικό ερώτημα σε αυτό το σημείο είναι εάν σε αυτό το νομοσχέδιο υπάρχουν οι προϋποθέσεις για την ανάπτυξη όλων όσων ανέφερα πριν. Σας απαντώ ότι δεν υπάρχουν.

Για παράδειγμα, βλέπουμε ότι τη δυνατότητα εκμετάλλευσης γεωθερμικών πεδίων εκτός από τους Οργανισμούς Τοπικής Αυτοδιοίκησης, θα έχουν και ιδιωτικές επιχειρήσεις.

Αναφέρεστε μάλιστα, σε ανταποδοτικά οφέλη, αλλά το ποσοστό του 10% των ετήσιων αναλογικών μισθωμάτων τα οποία θα διατίθενται στους δήμους, θεωρούμε ότι είναι πάρα πολύ μικρό το ποσοστό αναλογικά, με τα κέρδη που θα έχουν οι ιδιώτες και θα τα εκμεταλλεύονται. Δεν διασφαλίζεται, σε καμία περίπτωση, ότι οι πηγές αυτές δεν θα ξεπουληθούν, όπως έχει γίνει και με άλλους νευραλγικούς τομείς. Δεν είναι τυχαίο το ενδιαφέρον που έχουν επιδείξει επί του θέματος, οι Θεσμοί, αντιθέτως δυστυχώς, μας προϊδεάζει για το τι μέλλει γενέσθαι.

Ένα ακόμα ζήτημα, όπως έχω ήδη αναφέρει, είναι η κατάργηση του ΙΓΜΕ και η σύσταση της Νέας Ελληνικής Αρχής Γεωλογικών και Μεταλλευτικών Ερευνών. Δεν θα έπρεπε να καταργηθεί, αλλά αντιθέτως να ενισχυθεί ο ρόλος του στην έρευνα του ορυκτού πλούτου, στην προστασία του περιβάλλοντος και στην αξιοποίηση του επιστημονικού Δυναμικού της χώρας. Το Ινστιτούτο Γεωλογικών και Μεταλλευτικών Ερευνών, το ΙΓΜΕ, αποτελεί έναν πολύτιμο πυλώνα έρευνας και ανάπτυξης της χώρας μας. Σημαντική και διαχρονική είναι η προσφορά του στις έρευνες για τους υδρογονάνθρακες και τα υπόγεια νερά, για την ύδρευση της Αθήνας, καθώς και η συμβολή του στην ελληνική Οικονομία, τα κοιτάσματα λιγνίτη, βωξίτη, χρωμίου, χρυσού και πολλά άλλα. Έχει πρωταγωνιστήσει, μάλιστα, για πολλές δεκαετίες, σε θέματα που αφορούν καθαρά τη μεταλλευτική βιομηχανία, την ενεργειακή αυτονομία της χώρας, την έρευνα του υδάτινου δυναμικού, και την προστασία του περιβάλλοντος.

Μάλιστα, για το σπουδαίο έργο του Ινστιτούτου υπάρχουν διεθνείς διακρίσεις και περγαμηνές, αφού άλλωστε σε αυτό εργάζονται επιστήμονες πρώτης γραμμής στον τομέα της έρευνας στην Ελλάδα. Να θυμίσω, ότι το ΙΓΜΕ επανιδρύθηκε επί ΣΥ.ΡΙΖ.Α.- υπ` αριθμόν πρωτοκόλλου 1247/24/6/2015 απόφαση του Υπουργού Παραγωγικής Ανασυγκρότησης, Περιβάλλοντος και Ενέργειας- και τώρα με τις διατάξεις των άρθρων 25-52 το καταργείτε, ιδρύεται αυτή η νέα Αρχή, που θα είναι μια δημόσια υπηρεσία ελεγκτικού, γνωμοδοτικού χαρακτήρα, με πολύ λίγο Προσωπικό, που παρεμπιπτόντως, τα πάντα θα ρυθμίζονται από τον Δημοσιοϋπαλληλικό Κώδικα και τις σχετικές διατάξεις, χωρίς να διασφαλίζεται ο ερευνητικός του χαρακτήρας, εις ό,τι αφορά το επιστημονικό και τεχνικό Προσωπικό, αφήνοντας μάλιστα «ανοιχτά παράθυρα» για τη δράση ιδιωτικών- ξένων και εγχώριων- μεταλλευτικών επιχειρήσεων, χωρίς κανονισμό εσωτερικής λειτουργίας, κανονισμό οικονομικής λειτουργίας και πολλά άλλα, προκειμένου να υποβοηθηθεί, προφανώς, το έργο της Κυβέρνησής σας για το ξεπούλημα του ορυκτού πλούτου της πατρίδας μας.

Να σημειωθεί επίσης, ότι με τη διαδικασία της εκκαθάρισης στην οποία τίθεται το ΙΓΜΕ, δημιουργείται σοβαρό πρόβλημα στις εκκρεμούσες διεκδικήσεις των εργαζομένων και δικαστικά, σε ότι αφορά δικαιώματα και απαιτήσεις που προκύπτουν μέχρι τη λύση του ΙΓΜΕ, με πρωτεύον την καταβολή των αναδρομικών των παράνομων παρακρατήσεων στους μισθούς τους, από τον Ιούλιο του 2013 μέχρι και τον Ιούλιο του 2018.

Προχωράω στα άρθρα 53 έως 55, όπου προβλέπει ο εταιρικός μετασχηματισμός της Δημόσιας Επιχείρησης Αερίου, της «ΔΕΠΑ Α.Ε.» με μερική διάσπαση του κλάδου υποδομών και τη μεταβίβασή του σε νέα εταιρεία, με επωνυμία «ΔΕΠΑ Υποδομών Α.Ε.», ενώ η αρχική «ΔΕΠΑ Α.Ε.» μετονομάζεται σε «ΔΕΠΑ Εμπορίας Α.Ε.». Ουσιαστικά, εφαρμόζονται οι Κοινοτικές προβλέψεις για τον ιδιοκτησιακό διαχωρισμό της ΔΕΠΑ, με στόχο, διαχειριστής του δικτύου διανομής να είναι ανεξάρτητος από τα συμφέροντα προμήθειας, εμπορίας και παραγωγής φυσικού αερίου και τονίζεται η διατήρηση του δημόσιου ελέγχου στην «ΔΕΠΑ Υποδομών Α.Ε.». Να σημειωθεί όμως, ότι σήμερα οι μετοχές της ΔΕΠΑ ανήκουν κατά 65% στο ΤΑΙΠΕΔ και κατά 35% στα «Ελληνικά Πετρέλαια». Από το 65% που κατέχει το ΤΑΙΠΕΔ, το 50% συν μία μετοχή θα πουληθεί μετά από διαγωνισμό, ενώ το υπόλοιπο 15% μείον μία μετοχή θα μεταβιβαστεί χωρίς αντάλλαγμα αρχικά στο Δημόσιο και εν συνεχεία στο Υπερταμείο.

Σε κάθε περίπτωση, υπάρχουν αμφιβολίες ακόμη και από τους εργαζόμενους του ομίλου, τόσο για τη βιωσιμότητα των δύο νέων σχημάτων, την τύχη της ιδιωτικοποίησης, καθώς οι υποψήφιοι επενδυτές θα προχωρήσουν σε απομείωση της αξίας της επιχείρησης, λόγω του πλεονάζοντος Προσωπικού, καθώς και για τα διεθνή έργα. Στο νέο σχήμα της «ΔΕΠΑ Υποδομών Α.Ε.» θα δημιουργηθεί η εταιρία διεθνών έργων, υπό τη μορφή θυγατρικής, αλλά λόγω των χαμηλών μερισμάτων, η εταιρεία δεν έχει την απαραίτητη κεφαλαιακή επάρκεια προκειμένου να συνεχίσει τη συμμετοχή στον Ελληνοβουλγαρικό αγωγό IGB, με άμεσο κίνδυνο, η χώρα ουσιαστικά να απωλέσει ένα σημαντικό εργαλείο άσκηση γεωπολιτικής στρατηγικής στον ενεργειακό τομέα.

Συν τοις άλλοις, η Κυβέρνηση αυτοαναιρείται, προκειμένου να δημιουργήσει ένα νέο αφήγημα και εξηγώ. Από τη μια, διακηρύσσει το δημόσιο έλεγχο στα δίκτυα, αλλά, από την άλλη, η Κυβέρνησή σας έχει, προ ενός έτους, πουλήσει το βασικό δίκτυο αγωγών και υποδομών της χώρας. Δηλαδή, το Διαχειριστή του Εθνικού Συστήματος Φυσικού Αερίου, τη ΔΕΣΦΑ.

Υιοθετήσατε ρυθμίσεις επαχθέστερες όσων ισχύουν στη συντριπτική πλειονότητα των ευρωπαϊκών χωρών, εφαρμόζοντας, στη ΔΕΠΑ, το μοντέλο του ιδιοκτησιακού διαχωρισμού. Δηλαδή, τη διάσπαση ανάμεσα στην εμπορία και στα δίκτυα. Οπότε, αυτοαναιρείται ως προς τη δήθεν διαπραγμάτευση με τους θεσμούς. Όπως βλέπουμε, οι διατάξεις είναι ιδιαίτερης σημασίας και δεν μπορούμε να τις ξεπετάξουμε, όπως εσείς επιθυμείτε.

Αναλυτικότερα, για τις λοιπές διατάξεις, θα αναφερθούμε στις επόμενες συνεδριάσεις, καθώς και αυτές χρήζουν ειδικής αναφοράς, όπως, για παράδειγμα, το θέμα της κατεδάφισης αυθαιρέτων. Η ρύθμιση θα αφορά τα αυθαίρετα που θα εντοπιστούν μετά την καταληκτική ημερομηνία του νόμου. Δηλαδή, τον Νοέμβριο του 2019, εφόσον, βέβαια, δεν θα δώσετε νέες παρατάσεις. Το ερώτημα είναι: Με ποιον τρόπο θα ελέγχετε αν ένα αυθαίρετο έχει καλώς δηλωθεί; Κι αυτό, διότι το τελευταίο διάστημα, σύμφωνα με πληροφορίες, μεγάλες ομάδες ιδιοκτητών αυθαιρέτων στην Αττική - αφορά το Σύλλογο Ιδιοκτητών Αυθαιρέτων στην Αρτέμιδα- έχουν δηλώσει δημόσια ότι νομιμοποίησαν αυθαίρετα σε δάση, χωρίς απολύτως καμία επίπτωση, ζητώντας μάλιστα, να συμψηφιστούν τα πρόστιμα. Να σημειωθεί ότι η νομιμοποίηση αυθαιρέτων σε δάση και αιγιαλούς, προς το παρόν, απαγορεύεται.

Σε κάθε περίπτωση, το παρόν σχέδιο νόμου δεν μας πείθει ούτε για τις καλές σας προθέσεις, ούτε για την αποτελεσματικότητά του, ούτε ότι γίνεται προς όφελος των εθνικών συμφερόντων και των πολιτών. Καταψηφίζουμε επί της αρχής. Ευχαριστώ.

Στο σημείο αυτό γίνεται η β΄ ανάγνωση του καταλόγου των μελών της Επιτροπής.

Παρόντες ήταν οι Βουλευτές κ.κ. Αποστόλου Ευάγγελος, Δημήτριος Γάκης, Γκαρά Αναστασία, Δημητριάδης Δημήτριος, Δρίτσας Θεόδωρος, Γεώργιος Κυρίτσης, Θεοπεφτάτου Αφροδίτη, Θεοφύλακτος Ιωάννης, Ιγγλέζη Αικατερίνη, Καματερός Ηλίας, Καραγιάννης Ιωάννης, Καρακώστα Εύη, Καραναστάσης Απόστολος, Κάτσης Μάριος, Καφαντάρη Χαρά, Κουρουμπλής Παναγιώτης, Μπαλωμενάκης Αντώνιος, Ξυδάκης Νικόλαος, Ουρσουζίδης Γεώργιος, Παπαδόπουλος Νικόλαος, Σέλτσας Κωνσταντίνος, Ακριώτης Γεώργιος, Αυλωνίτου Ελένη, Σπαρτινός Κωνσταντίνος, Συρμαλένιος Νικόλαος, Τζάκρη Θεοδώρα, Τσιρώνης Ιωάννης, Αντωνιάδης Ιωάννης, Αραμπατζή Φωτεινή, Δήμας Χρίστος, Βούλτεψη Σοφία, Κατσαφάδος Κωνσταντίνος, Κόνσολας Εμμανουήλ, Τσιάρας Κωνσταντίνος, Μπουκώρος Χρήστος, Μπούρας Αθανάσιος, Πλακιωτάκης Ιωάννης, Σκρέκας Κωνσταντίνος, Στύλιος Γεώργιος, Αρβανιτίδης Γεώργιος, Καρράς Γεώργιος-Δημήτριος, Κωνσταντινόπουλος Οδυσσέας, Μανιάτης Ιωάννης, Ζαρούλια Ελένη, Παναγιώταρος Ηλίας, Σαχινίδης Ιωάννης, Κατσώτης Χρήστος, Μανωλάκου Διαμάντω, Τάσσος Σταύρος, Γεωργιάδης Μάριος, Αμυράς Γεώργιος και Κατσίκης Κωνσταντίνος.

**ΧΑΡΑ ΚΑΦΑΝΤΑΡΗ (Πρόεδρος της Επιτροπής):** Ευχαριστούμε τον κ. Σαχινίδη. Το λόγο έχει η κυρία Μανωλάκου από το Κομμουνιστικό Κόμμα Ελλάδας.

**ΔΙΑΜΑΝΤΩ ΜΑΝΩΛΑΚΟΥ (Ειδική Αγορήτρια του Κ.Κ.Ε.):** Ευχαριστώ, κυρία Πρόεδρε.

Η μεταμνημονιακή εποχή έχει μπαράζ ιδιωτικοποιήσεων. Βεβαίως, συμφωνούν και Ν.Δ. και ΠΑ.ΣΟ.Κ. - ήταν και στα δικά τους μνημόνια. Όμως, από αντιπολιτευόμενο λαϊκισμό, εκφράζουν επιφύλαξη. Λένε και μερικά άλλα που δεν στέκουν. Εμείς το θεωρούμε λογικό. Κλέβετε και εσείς τα προγράμματά τους. Είστε ανταγωνιστές στην ίδια πολιτική.

Βέβαια, θα ακολουθήσουν και μαζικές κατασχέσεις και πλειστηριασμοί. Αυτό εξυπηρετεί και το νομοθέτημα για τα κόκκινα δάνεια που θα έρθει ως Τροπολογία σε αυτό το νομοσχέδιο. Ο σχεδιασμός είναι απαράδεκτος. Το καταγγέλλουμε. Επιβάλλεται τάφου σιωπή. Δηλαδή, ούτε σε Επιτροπές θα συζητηθούν τα κόκκινα δάνεια, ούτε ενδιαφερόμενοι, ούτε ειδικοί θα έχουν τη δυνατότητα να μιλήσουν. Είναι ντροπή.

Και βέβαια, θα ακολουθήσουν και άλλα, αφού μετά τις ιδιωτικοποιήσεις λιμανιών, αεροδρομίων, κτιρίων, παραλιών, υδρογονανθράκων και άλλα, έχουν μεταβιβαστεί στο Υπέρ-Ταμείο, τον Ιούνιο του 2018, περισσότερα από 10.000 ακίνητα κυριότητας ελληνικού δημοσίου, έκτασης περισσότερης από 500 εκατ. τ.μ. γης. Ανάμεσά τους, περιλαμβάνονται δημόσια σχολεία, παιδικές χαρές, πλατείες, αθλητικοί χώροι, περιοχές ανάπλασης, ελεύθεροι χώροι και άλλα. Το πώς και πότε θα βγουν και αυτά «στο σφυρί», επιλέγεται και ιεραρχείται από το κουαρτέτο, τις πιέσεις και τους εκβιασμούς για αποδέσμευση δόσεων με προαπαιτούμενα.

Βέβαια, εξαρτάται από την πορεία και το ενδιαφέρον των επιχειρηματικών ομίλων να αποδεσμεύσουν λιμνάζοντα κεφάλαια και να βάλουν στο «χέρι κρατικό πλούτο που θα τους εξασφαλίσει κερδοφορία. Ας πούμε, εμείς δεν αποκλείουμε καθόλου ότι στα επόμενα χρόνια, θα καλεστούν να πληρώνουν οι γονείς ακόμη και το ενοίκιο για το δημόσιο σχολείο, στο οποίο θα φοιτούν τα παιδιά τους.

Ξέρετε, υπάρχουν ήδη από αυτόν το μεγάλο κατάλογο στους δήμους Κερατσινίου, Δραπετσώνας, στο δήμο Πειραιά και στο δήμο Περάματος, σχολεία, αθλητικοί χώροι, πλατείες, πληθώρα δημόσιων κτιρίων που συμπεριλαμβάνονται στο Υπερταμείο. Μάλιστα, υπάρχει και μια εκκλησία.

Το νομοσχέδιο λοιπόν, περιέχει τα προαπαιτούμενα της δεύτερης αξιολόγησης και βέβαια, η Ευρωπαϊκή Επιτροπή έχει προαναγγελίες και για το επόμενο πακέτο της τρίτης αξιολόγησης που θα ξεδιπλώνεται στους επόμενους μήνες και θα υπάρχουν και άλλα προαπαιτούμενα. Πιο ειδικά, στο Α΄ μέρος για τη γεωθερμία, επανακαθορίζεται το νομικό πλαίσιο για την έρευνα και εκμετάλλευση των γεωθερμικών πεδίων στην Ελλάδα. Γιατί όμως προωθείτε, αυτές τις αλλαγές; Μα για να ξεδιπλωθεί και να επιταχυνθεί η απελευθέρωση εμπορευματοποίηση των γεωθερμικών πεδίων το επόμενο διάστημα. Μάλιστα, περιγράφεται με ακρίβεια ο τρόπος και η μεθοδολογία μίσθωσης των γεωθερμικών πεδίων. Θυμίζει τη μεθοδολογία ιδιωτικοποίησης των κοιτασμάτων υδρογονανθράκων. Δηλαδή και στη γεωθερμία έχουμε τη μέθοδο της παράλληλης αναζήτησης και εκμετάλλευσης ενός γεωθερμικού πεδίου και το κράτος θα εκμισθώνει γεωθερμικά πεδία που δεν θα ξέρει ούτε καν το δυναμικό τους.

Η εισηγητική έκθεση κάνει με σαφήνεια, λόγο για την προώθηση της απελευθέρωσης της γεωθερμίας, ως στόχο του νομοσχεδίου. Είναι γνωστό βέβαια ότι η χώρα διαθέτει αρκετά γεωθερμικά πεδία, υψηλής απόδοσης και ήδη από ότι λέγεται και γράφεται, υπάρχουν αρκετές αναφορές για σειρά διερευνητικών επαφών, μεταξύ επιχειρηματικών ομίλων και εκπροσώπων τοπικών αρχών στη Βόρεια Ελλάδα και σε νησιά του Αιγαίου για την επίσπευση των επενδυτικών σχεδιασμών.

Προβλέπεται η προκαταβολή του 10% των ετησίων μισθωμάτων των εταιρειών που θα προβούν σε τέτοιου τύπου επενδύσεις, να καταβάλλεται στους δήμους ως ανταποδοτικό όφελος. Εμείς λέμε ότι είναι «το τυράκι που πιάνετε στη φάκα» για να μην υπάρχουν αντιδράσεις ούτε καν από την τοπική διοίκηση. Όμως, τόσο το σύνολο των εργαζομένων, όσο ειδικά και των εργαζομένων στην ενέργεια και των κατοίκων, όπου έγιναν σε παρελθόν τέτοιες επενδύσεις, γνωρίζουν πολύ καλά ότι οι υποσχέσεις αυτές διαψεύστηκαν. Η ενέργεια πανάκριβη, οι θέσεις εργασίας λίγες και κακοπληρωμένες, η εκμετάλλευση σε ένταση, οι επιπτώσεις στο περιβάλλον και την υγεία μεγάλες. Ειδικά για το τελευταίο, εκφράζονται ανησυχίες από επιστήμονες ότι η εκμετάλλευση γεωθερμικών πεδίων θέλει προσοχή, είναι επικίνδυνη για διαρροές τοξικών αερίων, όπως συνέβη στη Μήλο στα τέλη της δεκαετίας του ’80. Βεβαίως, η τεχνολογία και η επιστήμη έχουν προχωρήσει, αλλά μπρος το κέρδος οι κανόνες ασφαλείας δεν εφαρμόζονται και μερικές φορές, υποβαθμίζονται για να μεγιστοποιείται το κέρδος.

Η κυβέρνηση, λοιπόν, ΣΥΡΙΖΑ κινείται στην ίδια γραμμή με όλες τις προηγούμενες αστικές κυβερνήσεις. Εκχωρεί έναν πολύτιμο ενεργειακό πόρο στο μεγάλο κεφάλαιο, με μοναδικό στόχο την κερδοφορία του. Η απελευθέρωση της γεωθερμίας δεν θα έχει θετικό αποτέλεσμα για τους εργαζόμενους, τα λαϊκά στρώματα της χώρας, αφού η γεωθερμική ενέργεια θα μετατρέπεται σε εμπόρευμα. Οι περιφέρειες αναλαμβάνουν να παίξουν το ρόλο του διαχειριστή χρήσης της γεωθερμίας, σε τοπικό επίπεδο. Εξάλλου, η διαγνωστική διαδικασία για την επιλογή του ποιος θα χρησιμοποιήσει το γεωθερμικό πεδίο, τοπικό ή εθνικό, σημαίνει πως η προτεραιότητα χρήσης της γεωθερμίας θα εξαρτάται από το μίσθωμα και όχι από τη συνολική χρησιμότητα της πηγής για το κοινωνικό σύνολο.

Οι ενεργειακοί όμιλοι βρίσκουν νέα πεδία κερδοφόρας τοποθέτησης των κεφαλαίων τους, ενώ η γεωθερμία, αντί να αξιοποιηθεί για την κάλυψη των αναγκών του λαού και των εργαζομένων, θα αξιοποιείται με γνώμονα το κέρδος του επιχειρηματικού ομίλου.

Βέβαια, στο χώρο των αντιλαϊκών - αντεργατικών προαπαιτούμενων υπάρχουν και αντιστάσεις. Προσπαθείτε να τις ισοπεδώσετε, να βγάλετε από τη μέση τα εμπόδια που βρίσκετε μπροστά σας και αυτό το κάνετε με το ΙΓΜΕ και τη μετατροπή του σε ΕΑΓΜΕ. Δεν είναι καινούργιο, είναι η ίδια φιλοσοφία της συγκυβέρνησης Ν.Δ. και ΠΑ.ΣΟ.Κ., που μετέτρεψαν το ΙΓΜΕ σε ΕΚΒΑ.

Μετατρέπετε το Ερευνητικό Ινστιτούτο σε μια δημόσια υπηρεσία ελεγκτικού - γνωμοδοτικού χαρακτήρα και όχι αποφασιστικού. Υλοποιείτε έτσι τη μνημονιακή πίεση, επιτάχυνση και υποχρέωση για ένα ξεδοντιασμένο, μικρό και ευέλικτο ΙΓΜΕ, για το οποίο είχε δεσμευτεί η Κυβέρνηση στον Σύνδεσμο Μεταλλευτικών Επιχειρήσεων, ώστε να λειτουργεί συμπληρωματικά στις επιχειρήσεις που δραστηριοποιούνται στην εκμετάλλευση του ορυκτού πλούτου. Αυτό κάνετε.

Έτσι, απλώς θα διαχειρίζεται κονδύλια, δεδομένα και εργαζόμενους με ελαστικές μορφές εργασίας και συνθήκες γαλέρας. Γι' αυτό και οι οργανικές θέσεις μειώνονται δραματικά. Οι κανονικές θέσεις εργασίας για να λειτουργεί στρατηγικά έπρεπε να είναι πάνω από 1000. Τώρα βάζετε 220, όταν μάλιστα το προηγούμενο επιχειρησιακό σχέδιο του Οικονομικού Πανεπιστημίου Αθήνας προέβλεπε τουλάχιστον 530 οργανικές θέσεις και άμεσες προσλήψεις τουλάχιστον 130 εργαζομένων.

Ήδη, επειδή τη δουλειά την προετοιμάζατε όλες οι τελευταίες κυβερνήσεις, φροντίσατε η διοίκηση να περιορίσει το προσωπικό σε μόλις 185 εργαζόμενους, με μέσο όρο ηλικίας περίπου τα 59 με 60 έτη. Με το νομοσχέδιο, δε, θα περιοριστεί ακόμη πιο πολύ, αφού 25 εργαζόμενοι που δούλευαν σε ερευνητικά προγράμματα κατοχυρώνουν δικαιώματα σύνταξης και θα απομακρυνθούν και δεν υπάρχει καμία προοπτική προσλήψεων μόνιμου προσωπικού μέχρι το τέλος αυτής της χρονιάς.

Ουσιαστικά, εγκαταλείπεται η εργαστηριακή και εργοταξιακή έρευνα, ώστε να περάσει σε τρίτους. Προβλέπεται, δηλαδή, η συρρίκνωση του τεχνικού προσωπικού μέσα από τη διαδικασία της αποχώρησης από την υπηρεσία και με αντικατάσταση των εργαζομένων που είναι ΔΕ και ΥΕ από ΠΕ ή ΤΕ. Αυτό σημαίνει ότι δε θα έχει αυτοτέλεια στη λειτουργία του από διοικητικό και τεχνικό προσωπικό.

Επομένως, η απορρόφηση των 20 εκατομμυρίων από τα ΕΣΠΑ θα γίνει με αναθέσεις εργασιών σε τρίτους και εκχωρήσεις εργασιών σε γραφεία παροχής υπηρεσιών. Αυτό θα γίνει.

Βέβαια, προβλέπεται η μεταφορά της ακίνητης και κινητής περιουσίας του ΙΓΜΕ που υπολογίζεται σε πάνω από 40 εκατομμύρια, στο Υπουργείο Οικονομικών, μέσα από διαδικασία εκκαθάρισης που δημιουργεί πάρα πολλά ερωτηματικά. Αυτά έχουν εκφραστεί και μερικοί μιλούν για σκάνδαλο.

Ιδιαίτερο ενδιαφέρον, όμως, έχει και η εκκαθάριση της ακίνητης περιουσίας του αξιόλογου βαρέως εργοταξιακού εξοπλισμού και του ιδιαίτερα σύγχρονου εργαστηριακού εξοπλισμού του.

Είναι γνωστό ότι τα εργαστήρια είναι σύγχρονα και πιστοποιημένα και τα έχετε όλοι σας, όχι μόνο οι σημερινοί, με ελάχιστο προσωπικό. Αυτοί οι άνθρωποι με πείρα δεκαετιών δεν έχουν πού να παραδώσουν την πείρα τους και τώρα αυτά θα στραγγαλιστούν. Αυτό ονομάζετε προκλητικά «εκσυγχρονισμό». Εμείς λέμε ότι είναι ντροπή.

Τι κάνατε ακόμη; Καταργείτε εργασιακά δικαιώματα που έχουν μέχρι σήμερα κατοχυρώσει οι εργαζόμενοι, μέσω των συλλογικών συμβάσεων εργασίας και του κανονισμού προσωπικού του ΙΓΜΕ και ταυτόχρονα, τους κλέβετε αναδρομικά που αυτά υπολογίζονται και πάνω από 3,5 εκατομμύρια ευρώ. Εμείς στηρίξαμε την επανασύσταση του ΙΓΜΕ και σε αυτά τα πλαίσια καταγγέλλουμε και τη συρρίκνωση στις αλλαγές που κάνετε. Τώρα, σε ό,τι αφορά τη ΔΕΠΑ, τι αλλαγές κάνετε και ποιον εξυπηρετούν; Η Κυβέρνηση προετοιμάζει το έδαφος για την ιδιωτικοποίηση της ΔΕΠΑ και την προώθηση της απελευθέρωσης στο φυσικό αέριο, μέσα από αυτό το διαχωρισμό που κάνετε, ΔΕΠΑ ΥΠΟΔΟΜΕΣ και ΔΕΠΑ ΕΜΠΟΡΙΑ.

Ιδιωτικοποιώντας την ΔΕΠΑ ΕΜΠΟΡΙΑ που αφήνει το μεγάλο κέρδος, ενώ το κράτος θα διατηρεί τον έλεγχο της ΔΕΠΑ ΥΠΟΔΟΜΕΣ που είναι τα δίκτυα διανομής στο μεγαλύτερο βεβαίως ποσοστό και με αυτό τον τρόπο τι κάνετε; Πρώτον, προωθείτε την πολιτική της απελευθέρωσης και στο φυσικό αέριο, δίνοντας τη δυνατότητα σε άλλες ευκαιρίες να γνωστοποιήσουν το δίκτυο φυσικού αερίου για διανομή του δικού τους φυσικού αερίου. Η λύση που προκρίνει η Κυβέρνηση ΣΥ.ΡΙΖ.Α. είναι λύση που επιθυμεί το κεφάλαιο, γιατί μπορούν με αυτό τον τρόπο και άλλες εταιρείες να μπουν στην πώληση φυσικού αερίου στους καταναλωτές.

Είναι λύση προώθησης της απελευθέρωσης σε ευρώ-ενωσιακό αστερισμό και προσανατολισμό και γι' αυτό δεν έχουν δίκιο να διαμαρτύρονται οι άλλοι που τα έχουν ψηφίσει αυτά και στο Ευρωκοινοβούλιο. Δεύτερον, ετοιμάζετε ιδιωτικοποίηση της ΔΕΠΑ ΕΜΠΟΡΙΑΣ που θα οδηγήσει σε νέες αυξήσεις στο φυσικό αέριο στη λαϊκή κατανάλωση και τρίτον, σε πρώτη φάση, το κοστοβόρο δίκτυο παραμένει στον έλεγχο του κράτους που θα πρέπει να το συντηρεί, ενώ οι προσοδοφόρες πωλήσεις ιδιωτικοποιούνται. Η πείρα από την απελευθέρωση αποδεικνύει ποιος χάνει και ποιος κερδίζει, οι αλλαγές θα φέρουν αύξηση στις τιμές, επιδείνωση των συνθηκών ασφάλειας του δικτύου και τεράστια κέρδη στους επενδυτές.

Βεβαίως, έχετε προετοιμασθεί πολύ νωρίτερα, αυτό φαίνεται ότι χρησιμοποιείται σε οργανικές θέσεις εργαζόμενους μέσω εργολαβιών που αποτελούν την πλειοψηφία στις εταιρίες φυσικού αερίου. Μάλιστα, διαχρονικά υπογραφούν συμβάσεις διάρκειας ενός - δύο εξαμηνιαίων συμβάσεων και το πιο πρόσφατα, ισόχρονης διάρκειας με τη σύμβαση ΔΕΠΑ εργολάβων που ουσιαστικά εργάζονται δεκαετίες σε ορισμένες περιπτώσεις, ακόμα και οι είκοσι χρόνια στη ΔΕΠΑ. Ακριβώς αυτούς τους εργαζόμενους στηρίζεται, όχι σε μεγάλο, σε τεράστιο βαθμό η παραγωγική διαδικασία, κάνουν την ίδια δουλειά με μόνιμους εργαζομένους, αμείβονται με χαμηλότερους μισθούς και με εξευτελιστικόυς μισθούς κάποιοι νεότερης ηλικίας και αυτό το καθεστώς ομηρίας, επηρεάζει ταυτόχρονα και μια σειρά, άλλα δικαιώματα, όπως συνταξιοδοτικά, αποζημιώσεις, εξέλιξη και άλλα.

Στις ιδιωτικοποιήσεις κρατικών εταιρειών, οι εργαζόμενοι θεωρούνται «βαρίδι» και για αυτό διατηρείται εργολαβικούς, δηλαδή «ξεκρέμαστους» εργαζόμενους και εμείς θεωρούμε δίκαιο το αίτημα όλων αυτών των ανθρώπων, όλων αυτών των εργαζομένων και ιδιαίτερα αυτών των εργαζομένων μέσω εργολαβιών ότι πρέπει να υπάρξει μετατροπή των συμβάσεών τους σε συμβάσεις αορίστου χρόνου και μάλιστα, των απευθείας, μέσω της ΔΕΠΑ και των εργαζομένων ή μέσω της ΔΕΔΑ για όσους μεταφέρθηκαν εκεί την 1/1/2017 και μάλιστα να αναγνωρισθεί και η προϋπηρεσία τους.

Θα πρέπει να γίνει μια τέτοια τροποποίηση και θα είμαστε και πιο συγκεκριμένοι σε άρθρο σε αυτό το νομοσχέδιο.

Τελειώνω, με την επισήμανση ότι η χώρα αν και έχει πιάσει ακόμη και τους εθνικούς στόχους και τους στόχους της Ε.Ε. στις ανανεώσιμες πηγές ενέργειες, η κυβέρνηση ΣΥΡΙΖΑ προωθεί περαιτέρω τις ΑΠΕ που μεταξύ άλλων φέρνουν τεράστια επιβάρυνση των λαϊκών καταναλωτών και βιομηχανοποιούν βουνά για το κέρδος των επιχειρηματιών με ανεμογεννήτριες και φωτοβολταϊκά.

Δεν είμαστε ενάντια στη χρήση των Ανανεώσιμων Πηγών Ενέργειας, αλλά εδώ γίνεται κατάχρηση και δεν υπάρχει σχεδιασμός, αλλά υπάρχει καταστροφή για να κερδίσουν ορισμένοι όμιλοι. Μοναδικός κερδισμένος είναι το μεγάλο κεφάλαιο. Γι΄ αυτούς δουλεύετε και γι' αυτό σας προτιμούν. Καταψηφίζουμε επί της αρχής.

**ΧΑΡΑ ΚΑΦΑΝΤΑΡΗ (Πρόεδρος της Επιτροπής):** Το λόγο έχει ο κ. Γεωργιάδης, Ειδικός Αγορητής της ΄Ενωσης Κεντρώων.

**ΜΑΡΙΟΣ ΓΕΩΡΓΙΑΔΗΣ (Ειδικός Αγορητής της ΄Ενωσης Κεντρώων):** Κύριοι Υπουργοί, κυρίες και κύριοι συνάδελφοι, παρότι η κυβέρνηση ΣΥΡΙΖΑ μας έχει συνηθίσει επανειλημμένα σε αυτή την κακή νομοθέτηση με τα κατεπείγοντα και τις διαδικασίες που συνηθίζει να μας φέρνει και στις Επιτροπές, ομολογώ ότι δεν περίμενα να «βγάλει από το συρτάρι», μετά από τέσσερα χρόνια που δεν είχε ασχοληθεί καθόλου και μάλιστα, με το χαρακτηρισμό του κατεπείγοντος αυτό το θέμα για τη γεωθερμία που ήταν παραμελημένο και ξεχασμένο τέσσερα χρόνια τώρα.

Έχουμε διαμαρτυρηθεί πάρα πολλές φορές για αυτή την απαράδεκτη τακτική, διότι πέρα από το αβάσιμο του άρον άρον νομοθετήματος καλούμαστε να διαβάσουμε 87 άρθρα και να δούμε τι κρύβεται πίσω από τις 420 σελίδες σε πάρα πολύ μικρό χρονικό διάστημα, ενώ η κυβέρνηση αδιαφορούσε επί μήνες. Να υπενθυμίσω ότι η διαβούλευση έληξε ήδη από την 9η Αυγούστου πέρυσι.

Επιπρόσθετα με αυτή την αδικαιολόγητη τακτική είναι ξεκάθαρο ότι κοιτάτε να εκμαιεύσετε τη συναίνεση μας, διότι πιθανό θα ήταν να είχαμε συμφωνήσει στο τέλος της ημέρας, να μην είχαμε αντίρρηση, τουλάχιστον στο κύριο μέρος του σχεδίου νόμου, δηλαδή, διαμόρφωση ενός ευνοϊκού περιβάλλοντος για την υιοθέτηση διεθνών πρακτικών για την περαιτέρω αξιοποίηση του γεωθερμικού δυναμικού της χώρας μας.

Αντιλαμβανόμαστε ότι η Ελλάδα, γενικότερα, διαθέτει πλούσιο γεωθερμικό δυναμικό και θεωρείται από τις πλέον ευνοημένες χώρες παγκοσμίως, όμως, παρά τη μεγάλη σημασία που έχει η γεωθερμία ως μορφή ανανεώσιμης πηγής ενέργειας, μόνο ένα μικρό μέρος από αυτή αξιοποιείται σήμερα. Άρα, στην ουσία θα ικανοποιηθεί μια ανάγκη και θα καλυφθεί ένα κενό, πόσο μάλλον που τα οφέλη της ανάπτυξης της γεωθερμίας θα είναι ιδιαίτερα σημαντικά, μιας και συμβάλλει κυρίως στην οικονομική ανάπτυξη σε τοπικό και εθνικό επίπεδο, στη δημιουργία νέων θέσεων εργασίας, στη μείωση χρήσης ορυκτών καυσίμων και στην ένεκα αυτής μείωση εκπομπών αερίων του θερμοκηπίου και στην αειφόρο ανάπτυξη των τοπικών κοινωνιών. Είμαστε όμως αρνητικοί στη σύσταση άλλης μιας δημόσιας αρχής με την επωνυμία «Ελληνική Αρχή Γεωλογικών και Μεταλλευτικών Ερευνών» σε αντικατάσταση του γνωστού μέχρι σήμερα και καταρτισμένου ιστορικού Ινστιτούτου, του ΙΓΜΕ, κυρίως για το λόγο ότι διαμορφώνεται ένα νέο πεδίο δόξης λαμπρό για να μπορέσουν να διοριστούν νέα στελέχη κυρίως της δικής μας παράταξης.

Παρά το ότι με το άρθρο 52 μεταφέρονται στην Αρχή οι υφιστάμενοι υπάλληλοι του ΙΓΜΕ, με το άρθρο 43 συστήνονται 220 οργανικές θέσεις και στην παράγραφο 5 γίνεται λόγος για προσλήψεις στις θέσεις αυτές και με την παράγραφο 6 προβλέπεται και η χωρίς όριο πρόσληψη έκτακτου και εποχικού προσωπικού. Εμείς είμαστε επιφυλακτικοί και στα όσα αναφέρονται στην παράγραφο 5 του άρθρου 5 για τα εθνικά πεδία με το δικαίωμα διαχείρισης και εκμετάλλευσης για 30 χρόνια και παροχή ευχέρειας στο μισθωτή για μονομερή ανανέωση για άλλα είκοσι χρόνια που θεωρούμε ότι είναι ένα χρονικό διάστημα υπερβολικά μεγάλο.

Απορίας άξιο είναι το γιατί δεν προβλέπεται κάπου, ένα είδος αποζημίωσης του δημοσίου στην περίπτωση που συμπωματικά βρεθούν στην εκμετάλλευση και άλλα προϊόντα, όπως μέταλλα, για παράδειγμα λίθιο, χρυσός, χαλκός, μαγγάνιο, ψευδάργυρος, θείο και ούτω καθεξής.

Άλλο ένα απαράδεκτο είναι ότι βγαίνουν στη φόρα όλες οι υποθέσεις, δεδομένου ότι με την παρ. 10 του άρθρου 52, επιτρέπονται αναθέσεις νομικού έργου σε εξωτερικούς δικηγόρους. Βέβαια, το σχέδιο νόμου έρχεται σήμερα βιαστικά και πρόχειρα με πρόχειρες διατάξεις, αλλά και ρυθμίσεις σε 4 κύρια θέματα που θα μπορούσαν να αποτελέσουν και ξεχωριστά νομοσχέδια, πραγματικά δεν μας αφήνει το περιθώριο να υπονοήσουμε ή να σκεφτούμε ότι ίσως να οφείλεται και στην υπόθεση ΔΕΠΑ.

Παρεμπιπτόντως γι' αυτό το τρίτο μέρος τα άρθρα 53 έως 55, από την αρχή μπορούμε να δηλώσουμε με πολύ μεγάλη ευκολία, ότι δεν πρόκειται να υπερψηφίσουμε. Η λεγόμενη αποκρατικοποίηση της ΔΕΠΑ και το λεγόμενο σπάσιμο σε δύο εταιρείες στην ΔΕΠΑ Εμπορίας και στην ΔΕΠΑ Υποδομών, ίσως να φέρει την έγκριση της τρόικας, ωστόσο εκφράζουμε βάσιμες αμφιβολίες για τη βιωσιμότητα των δύο σχημάτων, αλλά και για το μέλλον της εν λόγω ιδιωτικοποιήσεις.

Πέρα από αυτό, με το γνωστό σκάνδαλο που υπάρχει μέχρι στιγμής, όσον αφορά στη ΔΕΠΑ, λεπτομέρειες, οι οποίες ακούστηκαν στη συζήτηση της επίκαιρης επερώτησης της 21ης Δεκεμβρίου του 2018, δεν έχουμε την παραμικρή εμπιστοσύνη στην Κυβέρνηση για το χειρισμό του οποιαδήποτε σχετικού ζητήματος, διότι προέκυψε ξεκάθαρα ότι είναι 100% εκτεθειμένη μέχρι στιγμής, μια και ο πρώην διευθύνων σύμβουλος ήταν σύντροφος από το κόμμα, ενώ 6 Υπουργοί γνώριζαν και κάλυπταν τα έργα για τις παρένθετες τις εξωτικές εταιρείες «φαντάσματα» που όλοι γνωρίζουμε και για την παροχή φυσικού αερίου σε μια εταιρεία λιπασμάτων τα 4 τελευταία χρόνια χωρίς να εισπράξει κάποιο αντίτιμο, με αποτέλεσμα το χρέος προς την ΔΕΠΑ να φτάσει στο αστρονομικό ποσό των 120 εκατ. ευρώ.

Παρά το ότι το εν λόγω σκάνδαλο έχει πάρει το δρόμο της δικαιοσύνης, φοβόμαστε ότι πιθανόν να μην κατάφερε η Κυβέρνηση να έχει αποδεσμεύσει τον οποιοδήποτε χειρισμό και αυτή τη στιγμή να το επιχειρεί με περίτεχνες ενέργειες, εταιρικές διασπάσεις, μετασχηματισμούς, αναδιαρθρώσεις, μεταμφιέσεις με τις οποίες δεν αποκλείεται να ξεχαστεί υπόθεση και μέσα στο γραφειοκρατικό πανικό να χαθούν και παρά πάρα πολλά σημαντικά στοιχεία.

Όσο για τις διατάξεις του σχεδίου νόμου, αυτό που καταλαβαίνουμε είναι ότι στην ουσία απαξιώνεται η εταιρία ενόψει ιδιωτικοποίησης και αυτό έχει και συνέχεια. Θα θέλαμε μια διευκρίνιση, κύριε Υπουργέ, για τα προβλεπόμενα στο άρθρο 53 και τις εργασιακές σχέσεις του προστιθέμενου στον παλαιότερο νόμο το άρθρο 80Β, δεδομένου ότι διαβάζουμε από τον τύπο και γι' αυτό θέλουμε διευκρίνιση, να διαψεύσετε αν είναι τον Τύπο, ότι πρόκειται να παρακαμφθεί η υποχρέωση πρόσληψης στην ΔΕΠΑ μέσω ΑΣΕΠ, οι διοικήσεις των τριών θυγατρικών της ΔΕΠΑ και αναφέρομαι στην ΕΠΑ Αττικής, τη ΔΕΔΑ και την ΕΔΑ, οι οποίες θα προσλάβουν αυτές τους 200 συμβασιούχους με συμβάσεις αορίστου χρόνου και την ίδια στιγμή, θα τους δανείσουν σε εισαγωγικά πίσω στην ΔΕΠΑ στην οποία μέχρι σήμερα απασχολούνται ως συμβασιούχοι. Θα θέλαμε αυτό να το διευκρινίσετε τουλάχιστον να μην υπάρχουν στον αέρα κάποιες υπόνοιες ή τα δημοσιεύματα αν είναι ψευδή ή όχι.

Με αυτό τον τρόπο στην ουσία, εάν επαληθευτεί, την επόμενη ημέρα της διάσπασης της ΔΕΠΑ, οι σημερινοί συμβασιούχοι θα παραμείνουν στην εταιρία, ως εργαζόμενοι αορίστου χρόνου. Πέρα από αυτό, είναι πραγματικά ασυγχώρητο που μέσα σε 4 χρόνια ο ΣΥΡΙΖΑ ολοκλήρωσε αυτό το καταστροφικό έργο στην ΔΕΠΑ και μάλιστα για μια εταιρεία της οποίας οι προοπτικές ήταν ιδιαίτερα ενθαρρυντικές. Γιατί να μην ξεχνάμε ότι έχει συμμετοχή στο βουλγαρικό αγωγό IGB, η κατασκευή του οποίου έχει ήδη ξεκινήσει, στον αγωγό Ισμέτ, Ισραήλ, Κύπρος, Ελλάδα στον οποίον η ΔΕΠΑ θα κληθεί να εισφέρει στις αρχές Ιουνίου του 2019 περί τα 18 εκατ. € και στον ελληνοιταλικό αγωγό IGI έργο ώριμο προς υλοποίηση, που βρίσκεται σε αναμονή προς διαμετακόμιση του αερίου.

Συνεχίζοντας τα όσα προβλέπονται στο άρθρο 58 αποδεικνύουν την προχειρότητα με την οποία νομοθετεί η Κυβέρνηση τον τελευταίο διάστημα περιλαμβάνοντας περίπου 50 διορθώσεις και το κτηματολόγιο και σίγουρα οφείλεται σε κάποια λάθη ή δεν έχει σημασία αν είναι από αμέλεια ή από αδιαφορία σε νόμους που συνεχίστηκαν επί των ημερών σας και τις βαπτίζετε νομοτεχνικές βελτιώσεις.

Για τις προσλήψεις στη ΡΑΕ του άρθρου 69 έχουμε να πούμε ότι δίνετε άλλο ένα «πισώπλατο χτύπημα» στον ΑΣΕΠ, δεδομένου ότι ο ρόλος του πιθανότατα να είναι διακοσμητικός και όλες οι αξιολογήσεις θα γίνονται από τις υπηρεσίες της ΡΑΕ, οπότε έχουμε 79 προβλεπόμενες προσλήψεις επιστημονικού προσωπικού, προφανώς, να μην είναι μέσω της αμεροληψίας και της διαδικασίας του ΑΣΕΠ, αλλά να έρχονται κατευθείαν από τα διοικητικά στελέχη της ΡΑΕ.

Τα ίδια και χειρότερα προβλέπεται να συμβαίνουν και στην περίπτωση των προσλήψεων του άρθρου 76 για την ηλεκτρική διασύνδεση Κρήτης-Αττικής, με το οποίο πραγματικά προβλέπονται άλλες άπειρες προσλήψεις με απλές αποφάσεις της Διοίκησης.

Ο καθένας μπορεί να φανταστεί ότι σε προεκλογική περίοδο που έχουμε θέλει ο ΣΥΡΙΖΑ πραγματικά ρουσφετολογικά να βολέψει και άλλους ψηφοφόρους. Προς το παρόν εμείς θα διατηρήσουμε την επιφύλαξη μας για την Ολομέλεια και περιμένουμε και τα σχόλια από τον κ. Υπουργό. Ευχαριστώ πολύ.

**ΧΑΡΑ ΚΑΦΑΝΤΑΡΗ (Πρόεδρος της Επιτροπής):** Το λόγο έχει ο κ. Συρμαλένιος.

**ΝΙΚΟΛΑΟΣ ΣΥΡΜΑΛΕΝΙΟΣ:** Ευχαριστώ κυρία Πρόεδρε, θα ήθελα να κάνω καταρχήν, μια τοποθέτηση -βέβαια θα ξανατοποθετηθώ μάλλον στην Ολομέλεια- αναφερόμενος αποκλειστικά στα 23,24 πρώτα άρθρα που αφορούν το θέμα της γεωθερμίας μιας και όπως είπα και στην αρχή και ζήτησα να προσκληθεί και ο Δήμος Μήλου.

Η Μήλος ήταν το καθοριστικό γεωθερμικό πεδίο από το οποίο εξαρτήθηκε η παραπέρα αξιοποίηση της γεωθερμίας στη χώρα μας. Δυστυχώς, δημιουργήθηκε ένας τεράστιος μύθος γύρω από το πρόβλημα της αξιοποίησης της γεωθερμίας, το οποίο νομίζω, ότι είναι μια ευκαιρία να τον αποδημήσουμε αυτό το μύθο και κατά τη διάρκεια της συζήτησης αυτής και στην Ολομέλεια.

Φαντάζομαι ότι και ο Υπουργός θα επιχειρηματολογήσει προς αυτή την κατεύθυνση, διότι πράγματι στο τέλος δεκαετίας του 1970 που εισήχθη στη χώρα μας η υπόθεση της γεωθερμίας ξεκινώντας από τη Μήλο έγινε ένα «έγκλημα» τότε, «έγκλημα» από τη Δ.Ε.Η. που ουσιαστικά με τον τρόπο που πήγε να το εισαγάγει και με τα αποτελέσματα που είχαμε - πολύ άσχημα αποτελέσματα- με έκκληση αερίου στην ατμόσφαιρα, ανεξέλεγκτη έκκληση αερίου στην ατμόσφαιρα με αποτέλεσμα, να έχουμε καταστροφή και ζωικού και φυτικού πλούτου.

Αυτό όπως καταλαβαίνετε δημιούργησε μια τεράστια αντιπαράθεση των κατοίκων απέναντι στο θέμα γεωθερμία. Δυστυχώς, τα ελληνικά πολιτικά κόμματα ανάλογα με το ποιος ήταν κυβέρνηση και ποιος ήταν αντιπολίτευση αξιοποίησαν στο έπακρο την αντίθεση του κόσμο αυτού και με αυτό τον τρόπο διεύρυναν την αντιπαράθεση του τοπικού πληθυσμού απέναντι στη χρήση της γεωθερμίας.

Και με αυτή την ευκαιρία, θα ήθελα να κάνω μια παρατήρηση - είναι ο εισηγητής της Ν.Δ.; Είναι. Εφόσον στο θέμα της αξιοποίησης της γεωθερμίας η Ν.Δ. τίθεται υπέρ, καλό θα είναι να δώσει αυτή την κατεύθυνση ή τουλάχιστον να συζητήσει με τους δημάρχους, οι οποίοι πρόκεινται στο δικό τους χώρογια να μη λένε άλλα από αυτά που λέει η επίσημη κομματική γραμμή της Ν.Δ. σε τοπικό επίπεδο.

Αυτό το λέω, γιατί έχουμε πολύ σημαντική τοπική εμπειρία στην Μήλο, αλλά η εμπειρία της Μήλου μεταφέρθηκε ουσιαστικά με ένα πολλαπλασιαστικό τρόπο και στη Νίσυρο και στην Κίμωλο, αλλά και σε άλλες περιοχές της χώρας.

Και αυτό το λέω, γιατί έχουμε πολύ σημαντική τοπική εμπειρία στην Μήλο, αλλά που η εμπειρία της Μήλου μεταφέρθηκε, ουσιαστικά, με έναν πολλαπλασιαστικό τρόπο και στην Νίσυρο και στην Κίμωλο, αλλά και σε άλλες περιοχές της χώρας. Εδώ, βεβαίως, κατά τη γνώμη μου, υπάρχει και η ευθύνη και του Υπουργείου Ενέργειας, κατά καιρούς και διαχρονικά. Γιατί, αν δεν κάνω λάθος, κανένα κόμμα επίσημα στη χώρα μας, δεν τάχθηκε κατά της γεωθερμίας, η οποία είναι μια, σαφώς ανανεώσιμη πηγή ενέργειας, με ευεργετικά ωφελήματα, όταν αξιοποιηθεί. Και νομίζω ότι σε όλες τις άλλες εμπειρίες, παγκοσμίως, τα αποτελέσματα της γεωθερμίας ήταν θετικά.

Υπάρχει ένα ζήτημα εδώ, το οποίο νομίζω ότι πρέπει να διευκρινιστεί. Εάν διαχωρίζουμε τα γεωθερμικά πεδία, σε τοπικά και εθνικά ή παλαιότερα λέγαμε χαμηλής ή υψηλής ενθαλπίας, νομίζω, ότι σε κάποιο πεδίο μπορεί να συνυπάρχουν και τα δύο. Και του τοπικού ενδιαφέροντος και του εθνικού ενδιαφέροντος. Δηλαδή, εάν γίνει αξιοποίηση βάσει των δυνατοτήτων που δίνει το εθνικό γεωθερμικό πεδίο, προφανώς μπορεί να γίνει και αξιοποίηση, βάσει των δυνατοτήτων που δίνει το τοπικό γεωθερμικό πεδίο μέχρι 90 βαθμούς. Αυτό σημαίνει ότι εάν η πολιτεία, με τους αρμόδιους φορείς, αξιοποιούσε καταρχήν, αυτό το δυναμικό μέχρι 90 βαθμούς και οι τοπικές κοινωνίες έβλεπαν τα θετικά αποτελέσματα για θέρμανση κατοικιών, για θέρμανση ξενοδοχείων, για θέρμανση σχολείων, για θερμοκήπια, για θερμαινόμενες πισίνες για τον τουρισμό και μια σειρά άλλα τέτοια ζητήματα, έχω την αίσθηση ότι θα μπορούσε να περάσει και στην παραγωγή ηλεκτρικής ενέργειας, με βάση βέβαια τις δυνατότητες που έχει το κάθε πεδίο, αλλά και με βάση τη συναίνεση που θα δημιουργεί, σταδιακά και βαθμιαία, η τοπική κοινωνία απέναντι στο πρόβλημα.

Και εδώ, υπάρχει ένα θέμα. Πρώτον, στα μισθώματα διαβάζω ότι θα δίνεται το 10% στους πρωτοβάθμιους ΟΤΑ. Αυτό το 10% ισχύει και για τα τοπικά γεωθερμικά πεδία αποκλειστικά και μόνο, ή και για τα εθνικά γεωθερμικά πεδία; Γιατί είναι σημαντικό να το ξέρει αυτό η τοπική κοινωνία, ότι θα παίρνει το 10% και από το εθνικό γεωθερμικό πεδίο. Αυτό πρέπει να διευκρινιστεί.

Δεν αναφέρομαι σε κάποια άλλα θετικά, τα οποία έτσι, πρόχειρα τα λέω, για τη δυνατότητα και τις απαλλαγές μισθωμάτων, όταν η κάλυψη γίνει για κάλυψη θέρμανσης σε σχολεία, κέντρα υγείας, νοσοκομεία κ.λπ., που είναι πάρα πολύ σημαντικό για να προχωρήσουν αυτά. Εκείνο που έχει μεγάλη σημασία είναι να πειστούν οι τοπικές κοινωνίες. Και γι' αυτό, πρέπει να γίνει μια πολύ μεγάλη καμπάνια. Και έχουμε και εμείς ευθύνη, ως κυβέρνηση, τέσσερα χρόνια τώρα. Είχα ακούσει, ότι ενώ έχουν προγραμματιστεί, να ξεκινήσουν κάποιες διαδικασίες και στη δική μας περιοχή, εντάξει, ο δήμαρχος μπορεί να βγήκε και να είπε ομοφώνως, «διαφωνούμε και φύγετε κ.λπ.».

Και ένας λόγος που ήθελα να κληθεί στην αυριανή ακρόαση φορέων, είναι ακριβώς για να επιχειρηματολογήσει πάνω σε αυτή τη βάση και να γίνει διάλογος με επιχειρήματα για να ακούσει και η τοπική κοινωνία. Αλλά, έχουμε ευθύνη, ως πολιτεία, ότι πρέπει να κατέβουμε στις τοπικές κοινωνίες και να συζητήσουμε αυτά τα θέματα, ξεπερνώντας άγονες προκαταλήψεις και προωθώντας πραγματικά, τη σοβαρή επιχειρηματολογία για να έχουμε τοπική ανάπτυξη και εθνική ανάπτυξη, με βάση την αξιοποίηση της γεωθερμίας. Ευχαριστώ.

**ΧΑΡΑ ΚΑΦΑΝΤΑΡΗ (Πρόεδρος της Επιτροπής):** Ευχαριστούμε τον κ. Συρμαλένιο. Το λόγο έχει ο κ. Τσιρώνης.

**ΙΩΑΝΝΗΣ ΤΣΙΡΩΝΗΣ:** Καταρχάς, να επικροτήσω τη τοποθέτηση του συναδέλφου του κ. Συρμαλένιου για τη γεωθερμία. Είναι ένας παραλογισμός που ζούμε στην Ελλάδα, ένας τεράστιος εθνικός πλούτος να πηγαίνει χαμένος επειδή έγινε κάποτε ένα ατύχημα και το οποίο δεν είχε και καμία επίπτωση. Είναι σαν να λέμε ότι καταργούμε το οδικό δίκτυο επειδή κάποτε σκοτώθηκε ένας άνθρωπος σε τροχαίο. Αυτό που έγινε στη Μήλο τότε ήταν με παλιές τεχνολογίες, υπάρχουν ασφαλέστατες μέθοδοι και εν τέλει, ας πάνε αυτοί οι δήμαρχοι να δουν τι γίνεται στη Ν. Ζηλανδία και σε άλλες χώρες για να καταλάβουν τι χάνουν οι ίδιες οι κοινωνίες. Είναι παραλογισμός.

Θέλω να κάνω μια παρατήρηση, γιατί άκουσα και αν το κατάλαβα καλά, ότι θα αυξηθεί από τους 25 βαθμούς στους 30 βαθμούς η δυνατότητα εκμετάλλευσης από κάποιον ιδιώτη που έχει μια χαμηλής ενθαλπίας γεωθερμία κάτω από την ιδιοκτησία του και δεν θα θεωρείται ορυκτός πλούτος κάτω από 30 βαθμούς. Το 25 ήταν παράλογο, είναι θετική η εξέλιξη να πάμε στο 30, αλλά πάλι δεν καταλαβαίνω, γιατί δεν πάμε στο 40 στο 45, με την έννοια ότι στην πράξη ενδιαφέρον επιχειρηματικό που να νοείται να κερδίσει η Ελλάδα το πλούτο και να νοείται ως ρευστό οι ιδιοκτησίες της Ελλάδας είτε τοπικά είτε εθνικά, ένα ρευστό θερμοκρασίας 40 – 45 βαθμών δεν παρουσιάζει επιχειρηματικό ενδιαφέρον. Το ενδιαφέρον το επιχειρηματικό ξεκινά, απ’ όσων ξέρω, πάνω από τους 60 βαθμούς.

Ξαναδέστε το σας παρακαλώ να γίνει αυτή η αύξηση είναι αναγκαία. Υπάρχουν πάρα πολλές μικρές μονάδες που θα μπορούσαν να απεξαρτηθούν από πετρέλαιο μόνο και μόνο αν αυτό το 30 γίνει 35 – 40 – 45. Θα ήθελα ένα επιχείρημα, γιατί ειδικά 30, γιατί είμαστε τόσο σφικτοί σε αυτό το ζήτημα.

Πάω σε κάποια άρθρα πολύ σημαντικά. Είναι εξαιρετικά θετική η εξέλιξη επιτέλους το σχιστολιθικό αέριο ή το σχιστολιθικό πετρέλαιο να μην θεωρείται εξορύξιμο, αλλά θεωρώ ότι εδώ υπάρχει μια μικρή αβλεψία που θα μπορούσε σε ένα άλλο άρθρο να προστεθεί ότι αυτό το οποίο είναι επικίνδυνο για να εξορύξουμε σχιστολιθικό πετρέλαιο ή αέριο είναι η μεθοδολογία, το «fracking», η υδραυλική ρωγμάτωση. Θα ήταν χρήσιμο να προστεθεί νομίζω στο άρθρο 5, δεν είμαι κατηγορηματικός, το λέω λίγο πρόχειρα, ότι δεν θέλουμε στην Ελλάδα «fracking», εκτός από το γεγονός ότι ορθά μπαίνει ότι το σχιστολιθικό αέριο και πετρέλαιο δεν πρέπει να εξορύσσονται, είναι πολύ επικίνδυνη η εξόρυξή τους. Ας προστεθεί και η μεθοδολογία, γιατί έχουμε τον ορισμό στο άρθρο 1, αλλά ας απαγορευτεί και η μεθοδολογία του «fracking», δηλαδή της υδραυλικής ρωγμάτωσης.

Τελειώνω με ένα ζήτημα, το οποίο εμάς τους Οικολόγους Πράσινους μας απασχολεί και είναι το ότι επιτρέπονται οι εξορύξεις μέσα σε περιοχές Natura. Κατανοώ, υπάρχει μία πάγια διαφωνία, όσον αφορά το ότι εμείς δεν θέλουμε εξορύξεις γενικά, η Κυβέρνηση έχει επιλέξει να κάνει κάποιες συμβάσεις. Πολλές περιοχές είναι περιοχές Natura αυτή τη στιγμή. Αντιλαμβάνομαι τη διαφωνία εκεί, αλλά εδώ υπάρχει ένας παραλογισμός. Μέσα στις περιοχές Natura απαγορεύονται οι βιομηχανικές δραστηριότητες τύπου Seveso και είναι εύλογο αυτό και υπάρχει στην ελληνική νομοθεσία. Πώς είναι δυνατόν, μιλάμε για βιομηχανική δραστηριότητα, δεν μιλάμε για εξορυκτική, αλλά ουσιαστικά οι κίνδυνοι είναι εφάμιλλοι, αν όχι και μεγαλύτεροι.

Πώς λοιπόν είναι λογικό να απαγορεύεται μια βιομηχανία Seveso σε μία ακτή που είναι Natura και την ίδια ώρα να επιτρέπεται να έρχονται και να δένουν τάνκερς, αν εκεί φτάνει κάποιος αγωγός από μία εξορυκτική διαδικασία; Θεωρώ ότι τουλάχιστον μία αυστηροποίηση και μία αυστηρή διαδικασία μέσα στις περιοχές Natura είναι επιβεβλημένη, αλλιώς είναι σαν να επιτρέπουμε κάτι και να απαγορεύουμε κάτι άλλο, το οποίο δεν στέκεται και νομοτεχνικά. Κυρία Πρόεδρε, με αυτό κλείνω προς το παρόν και θα πούμε περισσότερα στη β’ ανάγνωση.

**ΧΑΡΑ ΚΑΦΑΝΤΑΡΗ (Πρόεδρος της Επιτροπής):** Το λόγο έχει ο κ. Δημαράς.

**ΓΕΩΡΓΙΟΣ ΔΗΜΑΡΑΣ (Υφυπουργός Περιβάλλοντος και Ενέργειας):** Είναι προφανές ότι κανείς δεν μπορεί να είναι αντίθετος στα θέματα που θέτει και λύνει το νομοσχέδιο αυτό. Η γεωθερμία έχει μείνει πολύ πίσω, πρέπει να διευκολύνουμε και τις διαδικασίες και να βρούμε και τους τρόπους να γίνουν επενδύσεις εκεί που πραγματικά η γεωθερμία μπορεί να γίνει πολύ αποδοτική. Έχουμε στην Ελλάδα γεωθερμικά πεδία με υψηλές θερμοκρασίες που μπορούν να αξιοποιηθούν παράγοντας ενέργεια και να θερμάνουμε το νερό περιοχών, αλλά και να παράγουμε ηλεκτρικό ρεύμα κ.λπ..

Η Συνθήκη του Παρισιού επιβάλλει και έχει δέσμευση η Ε.Ε., ότι το 2050 το 90% - 95% όλης της καταναλισκόμενης ενέργειας πρέπει να είναι από ανανεώσιμες πηγές ενέργειας. Γι' αυτό, - άκουσα μια επιφύλαξη από το Κ.Κ.Ε., όσον αφορά στις ΑΠΕ -, δεν μπορώ να καταλάβω, πώς θα μπορέσουμε να πάμε σε μια τέτοια πορεία και εάν κανείς αμφισβητεί πλέον τις κλιματικές αλλαγές και το Ενεργειακό Σχέδιο που πρέπει να προσαρμοστεί σε αυτές τις απαιτήσεις. Οι ΑΠΕ είναι ο αέρας, οι ανεμογεννήτριες, το νερό, τα υδροηλεκτρικά κυρίως, τα φωτοβολταϊκά και η γεωθερμία που έχει μείνει πίσω.

Ήθελα, απλώς, εδώ να επισημάνω ότι τη γεωθερμία, πέρα από την επιχειρηματική δραστηριότητα, πρέπει να την δούμε και στα κτίρια, ακόμη και εκεί που στο έδαφος έχουμε 16°C και μπορούμε τη χαμηλή θερμοκρασία του εδάφους σε σχέση με τη θερμοκρασία περιβάλλοντος του καλοκαιριού, να τη χρησιμοποιήσουμε ειδικά για τον κλιματισμό των κτιρίων και αυτό είναι πολύ σημαντικό στο σχεδιασμό μας, μπαίνει και στο σχέδιο που ετοιμάζουμε εμείς για τις αναπλάσεις, να προβλέψουμε αυτόν τον παράγοντα.

Δεν μπορούμε να δούμε άλλο δρόμο, όλοι το ξέρουμε ότι σταδιακά, εκτός από το να παράγουμε ενέργεια από ανανεώσιμες πηγές, πρέπει να κάνουμε και μεγάλη εξοικονόμηση και η πιο εύκολη εξοικονόμηση είναι από τα κτίρια. Είναι πιο δύσκολο, δηλαδή, να φτάσουμε στις μεταφορές, να κινήσουμε το τρακτέρ, τη μπουλντόζα, το φορτηγό και τη νταλίκα ή το πλοίο και το αεροπλάνο με άλλες πηγές, από το να κάνουμε τα κτίρια μηδενικής ενέργειας. Για αυτό, πρέπει να γίνει συνείδηση σε όλο το πολιτικό σύστημα ότι πρέπει να στοχεύσουμε σε αυτή την περίπτωση.

Πήρα το λόγο ακόμη γιατί έχουμε εδώ και μερικά θέματα του Κτηματολογίου, όπου βελτιώνουμε διατάξεις από τους προηγούμενους νομούς και όχι μόνο από το δικό μας δρόμο, αλλά βελτιώνουμε διατάξεις από το ν. 2308/1995, το ν. 2664/1998 και, βεβαίως, και από το δικό μας νόμο. Ένας νόμος όταν εφαρμόζεται βλέπεις πάντα τις δυσκολίες του και τον αλλάζεις. Το άσχημο θα ήταν να μη τον αλλάζεις και να μένεις εκεί κολλημένος. Η ζωή, όμως, έτσι είναι, τρέχει, τα πάντα ρει κι εμείς βλέπουμε τις αδυναμίες για να πάμε πολύ πιο γρήγορα απ' ό,τι πηγαίναμε μέχρι τώρα.

Να σας πούμε ότι από το 1995 που ψηφίστηκε ο πρώτος νόμος είχαμε, όσον αφορά στην επιφάνεια της χώρας που παραλάβαμε, 7% και κάτω κτηματογράφηση και όσον αφορά στα δικαιώματα, βέβαια, γύρω στο 3%, αλλά τώρα γίνεται κτηματογράφηση σε όλη τη χώρα, εκτός από πέντε περιοχές που, λόγω του ότι υπήρξαν ενστάσεις στους διαγωνισμούς για καθαρά διαδικαστικούς και δικαστικούς λόγους, δεν προχωράει η κτηματογράφηση. Έχουμε υψηλούς στόχους, θα αλλάξουμε ό,τι πρέπει, ώστε και ο πολίτης να διευκολυνθεί, αλλά και το σχέδιό μας να τελειώσει μέχρι το 2021, ώστε να είμαστε μέσα στα πλαίσια.

Ήθελα να πω ότι από τις παλιές κτηματογραφήσεις υπήρξαν μεγάλα προβλήματα και ασυμφωνία σε πολλές περιοχές. Τέτοιες περιοχές είναι η Λευκάδα, η Χίος, η Λέσβος και άλλες. Ασυμφωνίες πολύ μεγάλες που βάζουν τους πολίτες σε δυσκολίες. Εμείς ψάχνουμε και θα βρούμε τον τρόπο να διευκολύνουμε τους πολίτες αυτούς, ώστε να μην πηγαίνουν ούτε σε δικηγόρους, ούτε σε δικαστήρια και ξοδεύονται και είναι πολύς αυτός ο κόσμος. Έχουμε, λοιπόν, μερικές τροποποιήσεις με το νόμο και θα έχουμε και μερικές τροπολογίες που θα διευκολύνουν τέτοια θέματα, ίσως και μία Βουλευτών για να λύσουμε όλα αυτά τα ζητήματα και νομίζω ότι δε θα υπάρξει κανείς που να μη ψηφίσει αυτές τις τροπολογίες, αφού είναι για το κοινό καλό. Ευχαριστώ, κυρία Πρόεδρε.

**ΧΑΡΑ ΚΑΦΑΝΤΑΡΗ (Πρόεδρος της Επιτροπής)**: Το λόγο έχει ο Υπουργός κ. Σταθάκης.

**ΓΕΩΡΓΙΟΣ ΣΤΑΘΑΚΗΣ (Υπουργός Περιβάλλοντος και Ενέργειας)**: Αγαπητές και αγαπητοί συνάδελφοι, θα προσπαθήσω να επικεντρωθώ στα βασικά σημεία των τεσσάρων θεμάτων που έχει το πολυνομοσχέδιο, ΔΕΠΑ, Γεωθερμία, ΙΓΜΕ και επιμέρους διατάξεις και να απαντήσω και στην κριτική της Ν.Δ., όπως και άλλων κομμάτων, την οποία προσπαθώ να καταλάβω - αυτός ο νεοφιλελεύθερος κομμουνισμός μου έχει δημιουργήσει έναν υψηλό βαθμό σύγχυσης - και είμαι έτοιμος να τη σεβαστώ, εάν βρω κάποιο ισχυρό στοιχείο.

Εντούτοις, θέλω να υπερασπιστώ τη συνέπεια της Κυβέρνησης όσον αφορά την προσέγγισή της τα θέματα των αποκρατικοποιήσεων, ο οποίος, κύκλος των αποκρατικοποιήσεων, πρακτικά, κλείνει σήμερα με το παρόν νομοσχέδιο. Θέλω να υπενθυμίσω ότι η βασική προσέγγιση της Κυβέρνησης ήταν τα δίκτυα ηλεκτρισμού και φυσικού αερίου να παραμείνουν υπό δημόσιο έλεγχο σε μικτές εταιρίες, όπου το Κράτος θα διατηρεί το 51%. Αυτό θεωρούμε ότι είναι πιο πετυχημένο μοντέλο, κοινός τόπος στις περισσότερες ευρωπαϊκές χώρες και να προχωρήσουμε σε αποκρατικοποίηση ή ιδιωτικοποίηση των εμπορικών δραστηριοτήτων, οι οποίες, έτσι και αλλιώς, γίνονται σε ένα πλαίσιο ρυθμίσεων που έχουμε κάνει για την απελευθέρωση των αγορών ενέργειας. Απελευθερώθηκε στις 1/1/2017 η χονδρική αγορά φυσικού αερίου, στις 1/1/2018 η λιανική αγορά και ο ηλεκτρισμός έχει απελευθερωθεί, άρα είναι ένα πλαίσιο μέσα στο οποίο κινούμαστε και στο οποίο διατηρήσαμε τη βασική μας στρατηγική για διατήρηση των υποδομών – σωστά, κατά τη γνώμη μου – υπό δημόσιο έλεγχο.

Γιατί να το κάνουμε αυτό, όμως, ανατρέψαμε όλο τον προγραμματισμό και όλο το πρόγραμμα ιδιωτικοποιήσεων που, παράλληλα, παρέλαβε η παρούσα Κυβέρνηση από την προηγούμενη Κυβέρνηση. Στο πρόγραμμα του ΤΑΙΠΕΔ ήταν η πλήρης ιδιωτικοποίηση του ΑΔΜΗΕ, την οποία ανατρέψαμε και είπαμε 51% Δημόσιο και στρατηγικός επενδυτής. Ήταν πετυχημένο. Βρέθηκε ένας στρατηγικός επενδυτής και ο ΑΔΜΗΕ έχει σχεδόν διπλασιαστεί σε δύο χρόνια. Έχει κάνει τεράστια επενδυτικά έργα σε χρόνο ρεκόρ και δεν νομίζω ότι είναι αδράνεια αυτή, που μας κατηγορήσατε ότι αδρανεί η Κυβέρνηση. Είχαμε ολοκλήρωση στις Κυκλάδες και προκήρυξη μέσα σε ένα χρόνο για το έργο της μικρής διασύνδεσης της Κρήτης, το οποίο ξεκίνησε και κατασκευάζεται.

Συνεπώς, η ιδέα είναι ότι αυτό το μοντέλο όχι μόνο είναι μια ιδεολογική εμμονή, αλλά είναι συμβατό με τη μεγάλη πλειοψηφία των ευρωπαϊκών χωρών και, ταυτόχρονα, έχει αποδείξει ότι είναι αποτελεσματικό, διότι, επιπρόσθετα, οι επενδύσεις στις υποδομές είναι μακροχρόνιες μεν, ασφαλείς δε. Δηλαδή, έχουν ένα πάγιο τίμημα που αφορά την ολοκλήρωση της επένδυσης, την αποπληρωμή της με ένα μικρό ποσοστό κέρδους, αυτό που αποφασίζει η ΡΑΕ και που, εν πολλοίς, είναι κοινός τόπος και νομίζω ότι στην περίπτωση του ΑΔΜΗΕ αυτή ήταν η πρώτη μεγάλη αλλαγή που κάναμε.

Στην περίπτωση του ΔΕΣΦΑ, υπενθυμίζω ότι ήταν η μόνη ιδιωτικοποίηση που είχε επιχειρήσει προηγούμενη Κυβέρνηση της Ν.Δ. και φυσικά απέτυχε. Δεν φημίζεται η Ν.Δ. για την ικανότητά της να κάνει ακόμη και ιδιωτικοποιήσεις. Άρα, ήταν ένας διαγωνισμός που απέτυχε. Ήταν η γνωστή συμφωνία με τους Αζέρους, η οποία κρίθηκε μη συμβατή με τα ευρωπαϊκά δεδομένα. Εμείς επαναλάβαμε αυτόν το διαγωνισμό. Δεν μπορούσαμε να αλλάξουμε τη σύνθεση των ποσοστών, αλλά ισχυροποιήσαμε τα δικαιώματα μειοψηφίας του Δημόσιου. Δηλαδή, στο ΔΕΣΦΑ έχει πολύ ισχυρότερα δικαιώματα το Δημόσιο με το 34%, με βάση τη συμφωνία των μετόχων. Πήγε πολύ ψηλά το τίμημα και θεωρούμε ότι έχουμε μια άριστη συνεργασία και με την εταιρεία η οποία πήρε την πλειοψηφία που είναι ένα κονσόρτσιουμ ευρωπαϊκών εταιρειών και θεωρούμε ότι θα είναι μια συντεταγμένη και εξαιρετική προσπάθεια ανάπτυξης των δικτύων στο φυσικό αέριο.

Το τρίτο παράδειγμα είναι η ΔΕΠΑ, για την οποία συζητάμε σήμερα. Εμείς ξεκινήσαμε με διαπραγμάτευση, λέγοντας ότι θα έπρεπε να ιδιωτικοποιηθούν με το 65% της ΔΕΠΑ, δίκτυα, εμπόριο, τα πάντα. Εκεί εμείς καταθέσαμε ένα σχέδιο το οποίο διατηρούσε αυτήν την αρχή, διάσπασης της εταιρείας σε δύο, υποδομές υπό δημόσιο έλεγχο και εμπόριο προς παραχώρηση, προς πώληση.

Ταυτόχρονα, κάναμε και ένα επιπρόσθετο βήμα, ακριβώς, επειδή η SHELL αποχωρούσε από τη χώρα, η οποία είχε τα δίκτυα και το εμπορικό της Αθήνας και αποφασίσαμε να προχωρήσουμε στην εξαγορά του μεριδίου της SHELL. Πρώτον, για να καταστήσουμε εφικτό αυτό το σχέδιο, που μόλις σας είπα. Δεύτερον, επειδή θεωρήσαμε ότι το σχέδιο αυτό θα προσθέσει αξία και θα εντείνει τον ανταγωνισμό για την απόκτηση του εμπορικού τμήματος.

Τώρα υπάρχει μια αμφίσημη κριτική από τη Ν.Δ., που λέει το εξής. Ότι «ωραία το κάνετε αυτό, αλλά έτσι όπως έγινε, πρώτον, ποιος αγοράσει το 14% της ΔΕΠΑ Υποδομών που θα δώσει το Δημόσιο;».

Η απάντησή μου είναι, οποιοσδήποτε μακροχρονίως επενδυτής θα δει μια ασφαλή τοποθέτηση. Άρα, νομίζω ότι θα πουληθεί και πολύ πιο εύκολα, αλλά δεν θα πουληθεί σε αυτούς που έχουν μία πιο βραχυχρόνια αντιμετώπιση. Νομίζω ότι έχει τεράστιο ενδιαφέρον μία ασφαλής τοποθέτηση εξαιρετικά σημαντική και μακράς πνοής.

Το ανάποδο τώρα επιχειρήματα το επικαλείστε στο ότι κρατήσαμε το 15% των δικαιωμάτων του Δημοσίου στο εμπόριο και ότι έχουμε βάλει και μερικά ισχυρά δικαιώματα του Δημόσιου ειδικά στα διεθνή projects που έχουν γεωπολιτικό χαρακτήρα και λέτε ότι «αυτό θα μειώσει τη τιμή της εταιρίας».

Αυτό, πρώτον, το Δημόσιο οφείλει να το κάνει, διότι οι λόγοι ασφαλείας του συστήματος και έχεις δύο τρόπους για να το κάνεις. Ο ένας είναι να το επιβάλλεις σε όλους τους ιδιώτες για λόγους ασφαλείας συστήματος. Ο δεύτερος, εφόσον συμμετέχεις και είσαι δραστήριος σε μια εταιρεία να μπορείς να διασφαλίσεις αυτή την επιλογή. Εφόσον, όμως, συμμετέχουμε και θα παραμείνουμε σε αυτή την εταιρεία, νομίζω ότι είναι η πιο κατάλληλη μορφή, η οποία ενισχύει εν πολλοίς την αξία της εταιρείας αντί να την απομειώνει, όπως ισχυρίζεται η άλλη πλευρά. Το δεύτερο θέμα είναι η κριτική στο unbundling.

Το unbundling, δηλαδή, ο διαχωρισμός των δραστηριοτήτων, των αγορών και δικτύων κ.λπ. και του γεγονότος ότι οι εταιρείες δεν μπορούν να συμμετέχουν σε όλα, ισχύει. Θεσμικά έχουμε κάνει καθολικό unbundling στα θέματα της ανεργίας. Οι νόμοι είναι εκεί και είναι καθολικοί.

Το γεγονός ότι οι νυν μέτοχοι σε αυτές τις δραστηριότητες που επικαλεστήκατε, όπως τα ΕΛ.ΠΕ., η ENI κ.λπ. δεν τους αφαιρούμε το δικαίωμα να συμμετέχουν στο διαγωνισμό της ΔΕΠΑ, το οποίο σημαίνει ότι αν επιλέξουν να συμμετέχουν θα πρέπει να επιλύσουν το πρόβλημα του unbundling με το σύνολο των δραστηριοτήτων.

Θα ήταν, όμως, σχήμα οξύμωρο να τους πετάξουμε έξω από τους διαγωνισμούς που θα γίνουν για το εμπορικό τμήμα ή για το άλλο που δεν έχει και τόση σημασία, δηλαδή, στη παθητική συμμετοχή του 14% που δεν νομίζω ότι προσχωρεί στο unbundling και να τους εξαιρέσουμε από τον διαγωνισμό. Θα συμμετέχουν στο διαγωνισμό.

Ο νέος ιδιοκτήτης των ΕΛ.ΠΕ., βέβαια, δεν ξέρουμε αν ολοκληρώνει το διαγωνισμό. Θα πάρει τις αποφάσεις του. Το ίδιο ισχύει και για το μέτοχο της Θεσσαλονίκης, ο οποίος μπορεί και αυτός να συμμετέχει. Επαναλαμβάνω, εάν συμμετέχουν και εάν για οποιοδήποτε λόγο κερδίσουν, από κει και πέρα, θα πρέπει να δουν το unbundling, πώς θα το τηρήσουν.

Επανέρχομαι στο θέμα των υποδομών και του Δημόσιου, διότι η διατήρηση της δημόσιας πλειοψηφίας δίνει σε αυτές τις εταιρείες και ένα επιπρόσθετο πλεονέκτημα ότι η επέκταση του φυσικού αερίου, ας πούμε στις 32 πόλεις της Ελλάδας, δεν θα της έκανε κατ' ανάγκη μια ιδιωτική εταιρεία. Πρέπει να υπάρχει ένα στοιχείο στις δημόσιες υποδομές που να επιτρέπει να μην περνάνε όλα από το «κόσκινο». Το πόσο αποδοτικό θα είναι το συγκεκριμένο έργο υποδομής θα πρέπει να δημιουργεί μία μεγαλύτερη ευελιξία. Εμείς θέλουμε τη διείσδυση του φυσικού αερίου στις πόλεις.

Άρα, ο δημόσιος χαρακτήρας επεκτείνει τα δίκτυα με καλύτερο τρόπο και με μεγαλύτερα πλεονεκτήματα για το δημόσιο συμφέρον, από ότι μια αυστηρά ιδιωτικοοικονομική προσέγγιση που θα ίσχυε στην περίπτωση που διατηρούσαμε το μοντέλο όπως είναι σήμερα. Απαντάω στην κριτική που ασκήθηκε, αναφορικά με το αν η ιδιωτική πλειοψηφία ή η δημόσια πλειοψηφία διασφαλίζουν καλύτερα την επέκταση των δικτύων.

Επαναλαμβάνω, τα παραδείγματα είναι πολλά, είναι σημαντικά και ενισχύουν την προσέγγισή μας, ότι εμείς κρατήσαμε δημόσια τα δίκτυα με το δημόσιο χαρακτήρα των δικτύων τα επεκτείνουμε. Ο δημόσιος χαρακτήρας δεν εμπόδισε καθόλου την λειτουργία με το σύστημα δημοσίων προμηθειών. Ο ΑΔΜΗΕ έχει κάνει ρεκόρ έργων με τις δημόσιες προμήθειες και επενδυτικό και άντληση κεφαλαίων και εξεύρεσης πόρων. Και όλα τα κάνει με το νόμο περί δημοσίων προμηθειών που ψήφισε αυτή η κυβέρνηση, ο οποίος είναι ένας πολύ διάφανος νόμος και που δεν εμποδίζει καθόλου, κατά τη γνώμη μας, την ομαλή λειτουργία μιας δημόσιας επιχείρησης.

Τώρα, το δεύτερο θέμα που αφορά την ΔΕΠΑ είναι η ολοκλήρωση αυτής της διαδικασίας. Υπενθυμίζω ότι υπάρχουν χρονοδιαγράμματα. Μέσα σε τρεις μήνες πρέπει να κινηθούμε με μια συγκεκριμένη κατεύθυνση και μέσα σ' ένα εξάμηνο να έχει ολοκληρωθεί η διαδικασία και να μπορέσουμε να προχωρήσουμε σε πρώτη φάση στην ιδιωτικοποίηση της εμπορικής εταιρείας, το οποίο αποτελεί και το μείζον θέμα.

Η δεύτερη ενότητα, αφορά τους εργαζόμενους. Έχουμε κληρονομήσει, ας είμαστε ειλικρινείς, ένα απαράδεκτο καθεστώς εργολαβικών εργαζόμενων σε αυτές τις εταιρείες. Απαράδεκτο γιατί καλύπτουν πάγιες και διαρκείς ανάγκες των εταιριών, μιλάμε για πάρα πολλά χρόνια, τεχνικοί, λογιστές, διοικητικοί υπάλληλοι. Είναι ξένο προς την ιδεολογία. Εδώ δεν μπορώ να επικαλεστώ την ιδεολογία με ευχέρεια της κυβέρνησης. Δεν θέλουμε ένα τέτοιο καθεστώς. Και συνεπώς, η πρόθεσή μας είναι να μπορέσουμε να επιλύσουμε και να προσφέρουμε στους εργολαβικούς εργαζόμενους που καλύπτουν πάγιες και διαρκείς ανάγκες των εταιριών συμβάσεις αορίστου χρόνου κατά τη διάρκεια αυτής της μετάβασης και να επιλυθεί ένα από τα προβλήματα, που επαναλαμβάνω, είναι απαράδεκτο για ενεργειακές εταιρείες και τον ενεργειακό τομέα.

Η δεύτερη ενότητα, αφορά την γεωθερμία. Ας είμαστε ειλικρινείς, η γεωθερμία στην Ελλάδα δεν υπάρχει αυτή τη στιγμή. Εμείς την κάναμε ουσιαστικά. Προσπαθήσαμε να φέρουμε ένα νόμο, ο οποίος να βάζει τους κανόνες, να απλοποιεί τις διαδικασίες, να διακρίνει τα 30, 90, πάνω από 90 και ούτω καθεξής. Να καθιστά, όσο το δυνατόν, πιο απλές αυτές που είναι «πιο εύκολο», «συμβατό», «πιο αποδεκτό» και ούτω καθεξής και να δημιουργεί πολύ καθαρούς κανόνες πως παραχωρούνται, για πόσο διάστημα, με τι τίμημα, που έχουν πρωτοκαθεδρία οι δήμοι, αν θέλουν να το κάνουν μόνοι τους, που μπορεί να προκηρυχθεί και πρέπει να προκηρυχθεί ο διαγωνισμός, μόνο με διαγωνισμός γίνονται αυτά, και ούτω καθεξής.

Άρα, το θέμα της γεωθερμίας τι κάνει; Προσπαθεί να δώσει μια ώθηση για πρώτη φορά σε ένα κλάδο στο οποίο έχει τεράστια δυναμικό η χώρα, δεν υπάρχει αμφιβολία επ’ αυτού στο εθνικό σχέδιο για την ενέργεια και την κλιματική αλλαγή για το 2030. Η γεωθερμία αποτελεί αναπόσπαστο κομμάτι μετάβασης και ενίσχυσης και η πρόθεσή μας λοιπόν είναι να δοθεί ευκαιρία τώρα, οι τεχνολογίες έχουν αλλάξει, ειπώθηκε πάρα πολύ καλά, οι κίνδυνοι είναι σχεδόν μηδενικοί. Συμμερίζομαι απόλυτα αυτό που ειπώθηκε, δεν πρέπει να πάμε στον Άρη, διπλά θα πάμε στην Ιταλία, σε 100-200 τόπους που η γεωθερμία είναι πλέον ένα αναπόσπαστο κομμάτι.

Άρα, προσπαθούμε να απλοποιήσουμε το σύστημα, να μειώσουμε τη γραφειοκρατία, να ενθαρρύνουμε την προώθηση αυτού του κλάδου, διότι την επόμενη δεκαετία θεωρούμε ότι θα γίνει αναπόσπαστο τμήμα της μετάβασης μας σε ανανεώσιμες πηγές και της ενίσχυσης των ανανεώσιμων πηγών στη χώρα μας.

Τρίτο θέμα, η αλλαγή του φορέα του ΙΓΜΕ στην Ελληνική Αρχή Γεωλογικών και Μεταλλευτικών Ερευνών. Να θυμίσω εδώ που ήμασταν και γιατί γίνεται αυτό το βήμα. Όπως ειπώθηκε το ΙΓΜΕ είχε μπει κάτω από ένα άλλο φορέα επί Νέας Δημοκρατίας, επανασυστήθηκε ουσιαστικά, αρχές του ΄15 από την παρούσα κυβέρνηση, από κει και πέρα όμως βρέθηκε σε μία μόνιμη δίνη αδυναμίας λειτουργίας ουσιαστικά, υπό το βάρος διαδοχικών προσφυγών που είχαν γίνει για κατάσχεση του ίδιου του φορέα του ΙΓΜΕ από πρώην συνταξιούχους, με εκκρεμότητα ένα μεγάλο θέμα συνταξιοδοτικό ιδιωτικής ασφάλισης πακέτο -το υπογραμμίζω αυτό- το οποίο διεκδικούσαν οι εργαζόμενοι. Το ΙΓΜΕ ήταν στα όρια της διάλυσης, η παρούσα κυβέρνηση έκανε τα εξής τρία πράγματα. Πρώτον, απάντησε στο συνταξιοδοτικό ζήτημα με ένα συμβιβασμό με αυτούς που είχαν κάνει τις αγωγές, τον οποίο συμβιβασμό αποδέχτηκε το 100% σχεδόν των συνταξιούχων του ΙΓΜΕ και το ποσό ήταν 25 εκατομμύρια έναντι των 50 τόσο εκατομμυρίων που διεκδικούσαν. Πάει το ένα θέμα.

Δεύτερο θέμα. Από τις 2 περικοπές μισθών των εργαζομένων του ΙΓΜΕ, τις οποίες έχουν υποστεί, η δεύτερη κρίθηκε πλήρως, νομικά και οικονομικά ότι ήταν υπερβολική. Άρα είχαμε αναμόρφωση των μισθών του ΙΓΜΕ με σημαντική θετική βελτίωση. Έγινε και αυτό. Ακούω το επιχείρημα από το ΚΚΕ και με εκπλήσσει να μην αλλάξουμε το χαρακτήρα του ΙΓΜΕ, γιατί είναι το θέμα των αναδρομικών της αύξησης που η παρούσα κυβέρνηση, πριν από τέσσερις μήνες έδωσε στους εργαζόμενους του ΙΓΜ και το θεωρώ λίγο κρίσιμο, έως υπερβολικό, να διατυπώνεται αυτή η κριτική. Επαναλαμβάνω η αύξηση μισθών έγινε πριν από 6 μήνες.

Τρίτο θέμα. Τι ΙΓΜΕ θέλουμε; Αυτό είναι το νομοσχέδιο. Τι ΙΓΜΕ θέλουμε για το μέλλον. Εκεί εμείς είπαμε μία αλλαγή, ένα σύγχρονο ΙΓΜΕ, πολύ κοντά σε αυτό που συμβαίνει στις περισσότερες χώρες, με λιγότερο προσωπικό -ισχύει αυτό, αλλά έτσι είναι τώρα στις περισσότερες ευρωπαϊκές χώρες η αναλογία δηλαδή έχει πάρει υπόψη του τη δομή και το προσωπικό που υπάρχει σε ευρωπαϊκή κλίμακα στις περισσότερες ευρωπαϊκές χώρες- με νέες διευθύνσεις, πολύ πιο συγκροτημένο, με νέες αρμοδιότητες όσο αφορά θέματα που εκπορεύονται από την κλιματική αλλαγή και άλλα θέματα που δεν τα είχε. Άρα, θέλαμε έναν εκσυγχρονισμό του ΙΓΜΕ, διασαφήνιση του ρυθμιστικού και εποπτικού ρόλου, σε ποιες δραστηριότητες παίζει ρυθμιστικό ρόλο, σε ποιες εποπτικό, πού δεν συγκρούεται με την ομαλή ρυθμιστική λειτουργία άλλων φορέων, άρα αποσαφήνιση αυτών των δραστηριοτήτων, τις νέες αρμοδιότητες που είπα και τη μετατροπή του σε νομικό πρόσωπο δημοσίου δικαίου. Να μας κάνει κριτική η Νέα Δημοκρατία το καταλαβαίνω, αλλά να ακούω κριτική και από το ΚΚΕ ότι κάνουμε νομικό πρόσωπο δημοσίου δικαίου το ΙΓΜΕ και αυτό φαντάζει λίγο περίεργο. Άρα, θα είναι ένα νομικό πρόσωπο δημοσίου δικαίου. Όσοι ισχυρίζονται ότι αυτή δεν είναι η πιο δόκιμη μορφή στην Ευρώπη, δεν είναι σωστό αυτό. Αυτή είναι η πιο δόκιμη μορφή στην Ευρώπη.

Είναι ένα Νομικό Πρόσωπο Δημοσίου Δικαίου που προστατεύει και το θεσμό και το φορέα από μελλοντικές περιπέτειες, από όλους, σαν αυτές που πέρασε τώρα το ΙΓΜΕ. Αν ήταν Νομικό Πρόσωπο Δημοσίου Δικαίου δεν θα τις πέρναγε αυτές τις περιπέτειες.

Ταυτόχρονα, όπως και τα πανεπιστήμια και όλα τα άλλα Νομικά Πρόσωπα Δημοσίου Δικαίου, ερευνητικά κέντρα και άλλα, έχουν Ε.Λ.Κ.Ε., δηλαδή ένα λογαριασμό όπου αναπτύσσουν πλήρως την ερευνητική και άλλη δραστηριότητά τους. Προσωπικά, προερχόμενος από το Πανεπιστήμιο Κρήτης θα ανέφερα το γεγονός ότι το Πανεπιστήμιο Κρήτης είναι ένα Νομικό Πρόσωπο Δημοσίου Δικαίου και έχει ένα ερευνητικό έργο, το οποίο δίνει στο Πανεπιστήμιο της Κρήτης πέντε φορές τον κρατικό προϋπολογισμό.

Το Πανεπιστήμιο Κρήτης φημίζεται γι' αυτό και δεν νομίζω ότι είχε ποτέ κανένα πρόβλημα. Ο Ε.Λ.Κ.Ε. λειτουργεί, όπως και το Πανεπιστήμιο Κρήτης αντλεί τρομερά ερευνητικά προγράμματα. Επαναλαμβάνω, είναι πολλαπλάσια τα χρήματα που έρχονται από ερευνητικές δραστηριότητες κ.ά. στο Πανεπιστήμιο από ότι έρχονται από τον κρατικό προϋπολογισμό. Δεν αποτέλεσε ποτέ πρόβλημα αυτή η δομή στην ομαλή λειτουργία ενός πανεπιστημίου και ενός ερευνητικού κέντρου ή ενός φορέα που έχει ένα ευρύτερο ρόλο, όπως είναι το πρώην ΙΓΜΕ, σε σχέση με τη δυνατότητά του να αναπτύξει όλες αυτές τις δραστηριότητες που έχει και που μπορεί να έχει πολλαπλάσιες στο μέλλον. Επαναλαμβάνω, είναι ένα βήμα, το οποίο το εκσυγχρονίζει, αναλαμβάνει το ρόλο του και το διευρύνει και ταυτόχρονα, δημιουργεί μια μικρή και ομαλή, ευέλικτη λειτουργία σε σχέση με το μέλλον.

Στέκομαι στην τελευταία ενότητα που είναι οι διατάξεις για την ενέργεια, τη χωροταξία και την πολεοδομία. Θα σταθώ σε μερικές από αυτές που τις θεωρώ τις πιο σημαντικές.

Παράδειγμα πρώτον. «Ενεργειακός συμψηφισμός ΟΤΑ α΄ και β΄ βαθμού με ανάγκες φτωχών νοικοκυριών και κοινωφελών επιχειρήσεων, σχολικών μονάδων, κέντρων υγείας, νοσοκομείων, για σκοπούς δημοσίου ενδιαφέροντος κ.λπ.». Αυτό ουσιαστικά τι εισάγει. Αναφέρει ότι οι ΟΤΑ μπορούν να ασκούν, κατά κάποιο τρόπο, κοινωνική πολιτική ή αναπτυξιακή πολιτική, ανάλογα με το ποιους συνδέουν, παράγοντας οι ίδιοι ενέργεια, φυσικά, αποκλειστικά από ΑΠΕ, και ταυτόχρονα συνδέοντας τα ρολόγια πολύ φτωχών νοικοκυριών στο Δήμο τους ή συνεργαζόμενων, φυσικά και συμψηφίζοντας με σχολεία, με κέντρα υγείας, νοσοκομεία για σκοπούς δημοσίου ενδιαφέροντος κ.λπ..

Το δεύτερο που κάνουμε είναι ότι αντιμετωπίζουμε το κενό του νόμου που υπήρχε για τις ενεργειακές κοινότητες και για τα μικρά ιδιωτικά έργα ορίζοντας, πλέον, οριστικά πότε μπαίνουν σε διαγωνισμό τα έργα των ΑΠΕ και πότε αποκτούν την τιμή. Ορίστηκε πως όταν οι εγκατεστημένες ισχύεις είναι μικρότερες από 500 κιλοβάτ, ενώ για τις ενεργειακές κοινότητες αυτό είναι επί δύο, δηλαδή αυτές παίρνουν εγκατεστημένη ισχύ 1 Μεγαβάτ. Άρα, αυτές παίρνουν τιμή αναφοράς και πάνε σε διαγωνισμούς, όπως πάνε όλες οι άλλες κατηγορίες. Όπως ξέρετε, τώρα πια γίνονται διαγωνισμοί και για τα φωτοβολταϊκά και για τα αιολικά.

Το τρίτο πράγμα που κάνουμε είναι η κατάτμηση των έργων ΑΠΕ. Σε αυτό το σημείο άκουσα και την κριτική του κ. Σκρέκα, επειδή θεωρήσαμε ότι η λύση μέσα από το θέμα της ιδιοκτησίας, αποτελεί την πιο βασική απάντηση στο πρόβλημα της κατάτμησης. Το θέμα το γνωρίζετε, έχω ένα μεγάλο υλικό το «σπάω» σε δέκα μικρά, τα οποία βρίσκονται όλα δίπλα το ένα με το άλλο, και αντί να πάω στο διαγωνισμό με το μεγάλο μου υλικό, πάω και παίρνω, ρυθμισμένη, τιμή από κάθε κομματάκι. Αυτό είναι αδιανόητο, μια αδιανόητη πατέντα, δεν ξέρω πώς την συνέλαβαν, αλλά ερχόμαστε διά νόμου αυτό να τελειώνει και είπαμε «δύο ιδιοκτησίες σε οποιοδήποτε έργο μπορεί να έχεις», άρα, ένας που έχει όλο αυτό, δεν μπορεί να το κάνει πλέον και μπορεί να συμμετέχει μέχρι δύο έργα.

(Συνέχεια ομιλίας, κ. Γεώργιου Σταθάκη, Υπουργού Περιβάλλοντος και Ενέργειας)

Συνεπώς, δεν μπορεί να κάνει κατάτμηση, άρα, εφόσον είναι ιδιοκτήτης και των δέκα, θα πάει στο διαγωνισμό αναγκαστικά και υποχρεωτικά. Νομίζω ότι είναι μια ασφαλιστική δικλείδα, την οποία πρέπει να τη βάλουμε για να τελειώνει αυτή η ιστορία και όσοι βρέθηκαν επάνω στη μεταβατική διάταξη, αν αδικείται κάποιος να μας το πείτε, αλλά η γενική αρχή είναι αυτή και αυτό το θέμα πρέπει να τελειώσει.

Επίσης, υλοποιούμε δύο σημαντικές υποσχέσεις που είχαμε δώσει σε προηγούμενες συζητήσεις. Τα Παρατηρητήρια Υδρογονανθράκων θεσμοθετούνται για το περιβάλλον και την ασφάλεια έρευνας και εκμετάλλευση έρευνας και υδρογονανθράκων. Η τοπική κοινωνία θα είναι παρούσα σε όλες τις διαδικασίες, σε όλες τις δραστηριότητες και σε ό,τι γίνεται στην έρευνα και στην εξόρυξη υδρογονανθράκων. Άρα, τα Παρατηρητήρια θεσμοθετούνται και απαγορεύεται το fracking, δηλαδή, απαγορεύεται αυτό το οποίο αποτελούσε ένα δίκαιο αίτημα να μην υπάρχει εκμετάλλευση με σχιστολιθικό πετρελαίου και αερίου.

Θα κλείσω με τις χωροταξικές και πολεοδομικές διατάξεις και θα ήθελα να ξεκαθαρίσω, για να μην υπάρχει η παραμικρή παρανόηση, εμείς ουσιαστικά τι κάνουμε; Υπάρχει το δικαίωμα αυτοκατεδάφισης, το οποίο το παρατείνουμε μέχρι τέλους του νόμου, με τον οποίο μπορείς να δηλώσεις τα αυθαίρετα. Μετά από τη λήξη αυτού του νόμου, υπάρχει η δεύτερη διάταξη που ουσιαστικά λέει ότι κανένας δεν μπορεί να έχει αυθαίρετο στη χώρα και γιατί δεν μπορεί να έχει κανένας αυθαίρετο στη χώρα; Διότι, η παλιά νομοθεσία έλεγε, ότι εάν εντοπίσω το αυθαίρετο τη στιγμή που κτίζεται, τότε αυτό κατεδαφίζεται με μια πολύ απλή διαδικασία εντός 3ημέρου. Εάν έχει κτιστεί και το εντοπίσω μετά, αρχίζει αυτή η περίπλοκη διαδικασία κατεδάφισης ενός ακινήτου, που μπορεί να πάρει χρόνια, με φακέλους κ.λπ. Το άρθρο εδώ λέει, ότι εξομοιώνονται και είτε είναι τη στιγμή που κτίζεται είτε έχει ολοκληρωθεί, η αντιμετώπιση είναι ίδια, άρα, θα είναι μια γρήγορη διαδικασία κατεδάφισης.

Αυτό έρχεται επιπρόσθετα να διευκολύνει και τα άλλα δύο μέτρα που έχουν ψηφιστεί, πρώτον τα πρόστιμα που είναι πάρα πολύ υψηλά και ήδη από τη ψήφιση του νόμου πέρυσι, η αυτοκατεδάφιση έχει επιταχυνθεί. Ο ιδιοκτήτης επιλέγει να αυτοκατεδαφίσει το ακίνητο, διότι έχει υποστεί πολύ υψηλό πρόστιμο, άρα, δεν έχει επιλογή. Τα πρόστιμα κάποια στιγμή καταλήγουν στην εφορία, άρα, δεν μπορείς να έχεις αυθαίρετο.

Δεύτερον, τη θεσμοθέτηση πλέον, της διάκρισης ανάμεσα στην άδεια και στα Παρατηρητήρια, τα οποία ελπίζουμε να ολοκληρωθούν και να επανδρωθούν τους αμέσως επόμενους μήνες. Άρα, ισχύει αυτό που ο κ. Στασινός έχει πει, ως Πρόεδρος του ΤΕΕ, ότι με το υπάρχον θεσμικό πλαίσιο, πλέον, έχει θωρακιστεί να μη σκεφθεί κανείς να φτιάξει αυθαίρετο τα επόμενα χρόνια, διότι θα είναι μια προσπάθεια, η οποία δεν θα έχει κανένα αποτέλεσμα.

Όσον αφορά στις οριογραμμές των ρεμάτων, γίνεται μια ρύθμιση προκειμένου εκεί που δεν υπάρχει οριστική οριοθέτηση που είναι τα περισσότερα, μέχρι να γίνει οριστική, ορίζεται ένα πλαίσιο μέσα στο οποίο επιτρέπεται να μπουν στο νόμο περί ταυτοποίησης. Υπενθυμίζω ότι με βάση το νόμο περί ταυτοποίησης αυθαιρέτων κτισμάτων, δεν εντάσσονται ρέματα, δάση, παραλίες.

Επίσης, υπάρχουν σειρά ρυθμίσεων για το Κτηματολόγιο που αφορούν απαλλαγή από τέλη και απλοποίηση διαδικασιών.

Κλείνοντας, θα ήθελα να πω ότι είναι ένα νομοσχέδιο που κλείνει μια ενότητα όσον αφορά στα θέματα που βρίσκονται στη μεταμνημονιακή εκκρεμότητα, δηλαδή, ΔΕΠΑ και Λιγνίτες ΔΕΗ που είναι οι δύο βασικές εκκρεμότητες, όλα τα άλλα θέματα έχουν κλείσει.

Εισάγει για πρώτη φορά ένα νέο θεσμικό πλαίσιο σε ένα τ κλάδο και τομέα, τη γεωθερμία, που θέλουμε να δώσει μια μεγάλη ώθηση. Επιλύει ένα πρόβλημα που μας ταλαιπώρησε πολύ με ένα νέο φορέα για το ΙΓΜΕ και ταυτόχρονα, με διατάξεις στην ενέργεια, τη χωροταξία και την πολεοδομία, επιλύονται επιμέρους θέματα που έχουν προκύψει, είτε από τη δυσλειτουργία στον ενεργειακό τομέα και την καταπάτηση κάποιων αρχών που είχαν οι προηγούμενοι νόμοι, αλλά κλείνουμε παράθυρα ουσιαστικά. Ταυτόχρονα, ενισχύεται ακόμα περισσότερο η πολιτική μας απέναντι στην αυθαίρετη δόμηση, την οποία, θεωρούμε ότι πλέον οριστικά και αμετάκλητα πρέπει να ανήκει στο παρελθόν. Ευχαριστώ.

**ΧΑΡΑ ΚΑΦΑΝΤΑΡΗ (Πρόεδρος της Επιτροπής):** Σας ευχαριστώ για την παρουσία σας.

Λύεται η συνεδρίαση.

Στο σημείο αυτό γίνεται η γ΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ. Γκαρά Αναστασία, Καματερός Ηλίας, Καφαντάρη Χαρά, Κουρουμπλής Παναγιώτης, Παπαδόπουλος Νικόλαος, Συρμαλένιος Νικόλαος, Τσιρώνης Ιωάννης, Σκρέκας Κωνσταντίνος, Στύλιος Γεώργιος, Αρβανιτίδης Γεώργιος, Καρράς Γεώργιος-Δημήτριος, Ζαρούλια Ελένη, Μανωλάκου Διαμάντω, Τάσσος Σταύρος και Γεωργιάδης Μάριος.

Τέλος και περί ώρα 18.25΄ λύθηκε η συνεδρίαση.

**Η ΠΡΟΕΔΡΟΣ ΤΗΣ ΕΠΙΤΡΟΠΗΣ Ο ΓΡΑΜΜΑΤΕΑΣ**

**ΧΑΡΑ ΚΑΦΑΝΤΑΡΗ ΜΑΡΙΟΣ ΚΑΤΣΗΣ**